SBS Language | SBS ཡི་ཁ་པར་གྱི་གཉེན་ཆས་གསར་པ་ཕབ་ལེན་གནང་རོགས།\nSBS ཡི་རླུང་འཕྲིན་ཆེད་རྣམ་པ་མ་འདྲ་བའི་གཉེན་ཆས་ app ཞིག་གསར་བཟོ་བྱས་ཡོད་པས་དེའི་བརྒྱུད་སྒྲ་མཛོད་དང་ཐད་གཏོང་རླུང་འཕྲིན་གསར་འགྱུར། གཞན་ཡང་སྐད་ཡིག་ ༦༠ ལྷག་ནང་ཡོད་པའི་ SBS ཡི་རླུང་འཕྲིན་ ༡ དང་ ༢ པ། མ་ཚད་ SBS Arabic24 བཅས་ཉན་ཐུབ།\nདེ་བཞིན་ང་ཚོའི་རོལ་དབྱངས་ཀྱི་ལྟེ་གནས་ SBS PopAsia དང་ SBS PopDesi ད་དུང་ SBS Chill ཉན་ཐུབ། ཁྱེད་ཀྱིས་ད་དུང་ SBS ཡི་དབྱིན་སྐད་སྒྲ་མཛོད་ནང་ Eyes on Gilead དང་ཨོ་སི་ཊོ་ལི་ཡའི་རྒྱལ་ཡོངས་བརྙན་འཕྲིན་ Take It Blak བཅས་ཉན་ཐུབ་ཀྱི་ཡོད།\nཀུ་ཤུ་ཁ་པར་སྤྱོ་མཁན་ཚོས་གཉེན་ཆས་འདི་ནས་ཕབ་ལེན་གནང་རོགས། download the SBS Radio app from the App Store.\nཨན་ཌོར་མ་ལག་ཅན་གྱི་ཁ་པར་སྤྱོད་མཁན་ཚོས་གཉེན་ཆས་དྲ་ཐག་འདི་ནས་ཕབ་ལེན་གནང་རོགས། download the SBS Radio app on Google Play.\nགལ་སྲིད་ཁྱེད་ཀྱི་ཁ་པར་ནང་གཉེན་ཆས་དེ་སྔོན་ནས་ནང་འཇུག་བྱས་ཚར་ཡོད་ཚེ་གསར་སྣོན་བྱེད་དགོས་པ་ཡིན། ཀུ་ཤུའི་གཉེན་ཆས་སྤྱོད་མཁན་ཚོས་ App Store དང་ཨན་ཌོ་མ་ལག་སྤྱོད་མཁན་ཚོས་ Google Play ནང་འགྲོ་ནས་འཆར་ངོས་དེ་ནས་གསར་སྣོན་ update བྱེད་ཆོག\nཐོག་མར་ཁྱེད་རང་གི་གཉེན་ཆས་དེ་ཁ་ཕྱེ་བ་དང་། རིམ་བཞིན་སྐད་ཡིག་འདེམས་ས་ཞིག་ཤར་ངེས་ཡིན་པས་དེ་ནས་ Tibetan (བོད་\nསྐད།) ཟེར་བ་དེ་བདམས་ནས་བསྣན་རྗེས་གཤམ་དུ་ Podcast ཟེར་བ་དེ་ནས་འགྲོ་ན་སྒང་དེར་ Tibetan ཟེར་བ་ཞིག་ཤར་ཡོད་པས། དེ་ནས་འགྲོ་ན་ SBS བོད་སྐད་སྡེ་ཚན་གྱི་གསར་འགྱུར་དང་སྤྱི་ཚོགས་ལམ་སྟོན་སོགས་ཀྱི་ལས་རིམ་ཁག་གསན་ཆོག


Yulong Love Song 1, Tong Lei Beng\ndc.coverage.spatial Luogu Village, Tacheng Township, Yulong County, Lijiang City, Yunnan Province, PR China. 中国云南省丽江市玉龙县塔城乡洛固村。 ཀྲུང་གོའི་ཡུན་ནན་ཞིང་ཆེན་ལིའི་ཇང་གྲོང་ཁྱེར་ཡུད་ལོང་རྫོང་མཐའ་ཁྲིན་ཡུལ་ཚོ་ལོ་གོ་སྡེ་བ། en_GB\ndc.description.abstract The singer learned this song when he was fifteen years old. Young people typically sing such songs while herding or picnicking in the mountains outside the village. This song describes the situation ofaman remarrying,acommon phenomenon in the past. 当歌手是十五岁的时候学了这首歌。年轻人在山中放牧或郊游的时候特地唱这首。 这首歌叙述发生在过去的一种常见的现象之再婚男人的处境。 གླུ་བ་ལོ་བཅོ་ལྔ་ཡིན་དུས་གླུ་འདི་སྦྱངས་པ་ཡིན། ན་གཞོན་ཚོས་རི་མགོ་ནས་ཕྱུགས་འཚོ་བའམ་ཡང་ན་སྤྲོ་གསེང་བྱེད་དུས་ཆེད་དུ་གླུ་འདི་ལེན་པ་ཡིན། གླུ་འདིས་འདས་པའི་ལོ་ཟླའི་ཁྲོད་དུས་རྒྱུན་དུ་བྱུང་པའི་རྣམ་པ་སྟེ། ཡང་བསྐྱར་གཉེན་སྒྲིག་བྱེད་པའི་ཕོ་རྣམས་ཀྱི་གནས་བབས་བརྗོད་ཡོད། This collection contains three chants, three folk songs, three funeral songs, two instrumentals, five love songs, two paeans, two weddings songs, two welcoming songs, and two working songs that were collected by Chen Sihua in various locations in Yulong County, Lijiang City, Yunnan Province, PR China. en_GB\ndc.title Yulong Love Song 1, Tong Lei Beng en_GB\nYulong Love Song 1.mp3\nYulong Love Song 1.WAV\nYulong Love Song 1.pdf


བློན་ཕྲུག་གནམ་ལྷ་རྒྱལ། རྩོམ་སྒྲིག་པ།ཡོང་ཁུངས།བོད་ལྗོངས་ཞིབ་འཇུག སྤེལ་དུས། ༢༠༡༩ལོའི་ཟླ་བ་༠༥ཚེས་༡༥ཉིན།\nདེ་ཡང་སློབ་དཔོན་ཐོན་མིས། རྗེས་འཇུག་བཅུ་པོ་མ་ཞུགས་ན། ། དོན་གཞན་སྦྱོར་བ་ཡོད་མི་སྲིད། ། ཅེས་བསྟན་པ་ལྟར། ཨམ་སྐད་ལ་མཚོན་ན། རྗེས་འཇུག་བཅུ་པོ་མ་བཞུགས་ན་དོན་གཞན་སྦྱོར་བ་ཡོད་མི་སྲིད་པ་ལས་གཞན། མིང་ལས་ཚིག་ཏུ་འགྲུབ་བྱེད་ཀྱི་རྣམ་དབྱེའི་རྐྱེན་དང་ཚིག་ཕྲད་ཕལ་ཆེར་ཞིག་ཀྱང་རྗེས་འཇུག་བཅུ་པོས་འཐུས་པར་བྱས་ཡོད་དེ། འདིར་ཨམ་སྐད་གསར་སློབ་པ་རྣམས་ལ་ཕན་པར་སྙམ་པའི་བློས་ཅུང་ཙམ་ཞུས་ན། 1.ལ་དོན་ལ་འཇུག་ཚུལ། 2. བྱེ་བྲག་ཏུ་རྣམ་དབྱེ་སོ་སོར་འཇུག་ཚུལ། 3. ལྷག་བཅས་ལ་འཇུག་ཚུལ། 4.སླར་བསྡུ་ལ་འཇུག་ཚུལ། 5. གམ་སོགས་དྲི་བར་འཇུག་ཚུལ་དང་བཅས་ལྔའོ།\nདེ་ཉིད་ཚེ་སྐབས་རྣམས་ལའོ། ། ཞེས་རྩ་བའི་ཚུལ་དུ་བཀོལ་ཏེ་གསལ་བར་འགྲེལ་ན། རྗེས་འཇུག་གི་ཡི་གེ་ག༷་ང༷་ད༷་ན༷་བ༷་མ༷་འ༷་ར༷་ལ༷་ས༷་སོགས་བཅུ་པོ་དེ་ཉིད། ཨམ་སྐད་ལས་མིང་གང་དང་གང་གི་མཐར་སྦྱར་ཡང་། སུ༷་རུ༷་ར༷་ལ༷་ཏུ༷་དུ༷་ན༷་སོགས་ལ་དོན་གྱི་ཕྲད་བདུན་པོའི་དོན་ལ་འཇུག་པར་མ་ཟད། འཇུག་ཡུལ་ཡང་སུམ་ཅུ་པའི་རྩ་བར་དངོས་སུ་བསྟན་པའི་རྣམ་དབྱེ་གཉིས་པ་དང་། བཞི་པ། བདུན་པ། དེ་ཉིད། ཚེ་སྐབས་སོགས་ལ་འཇུག་པའོ་ཞེས་པའི་དོན་ནོ།\nད་མཐར་ལ་དང་ས་མཐར་ཡའོ། ། ཞེས་རྩ་བའི་ཚུལ་དུ་བཀོལ་ནས་གསལ་བར་འགྲེལ་ན། བཤད་མ་ཐག་པའི་རྗེས་འཇུག་ཡི་གེ་བཅུ་པོ་དེ་ཉིད་མིང་མཐའ་སོ་སོར་འཇུག་ཚུལ་ནི། ད་ས་གཉིས་མ་གཏོགས་པའི་ལྷག་མའི་ཡི་གེ་ ག༷་ང༷་ན༷་བ༷་མ༷་འ༷་ར༷་ལ༷་བཅས་བརྒྱད་པོ་ལ། མིང་མཐར་ཡང་འཇུག་ཡོད་མེད་གང་ཡིན་ཡང་། ཕལ་ཆེར། ཤར་ཕྱོག༷ས་ག༷་སོང་། ཕྲ༷ག་ག༷་འཁུར། ཁུ༷ང་ང༷་འཛལ། བཙོ༷ན་ན༷་བཅུག རྒྱ༷བ་བ༷་འཁུར། ཉིན་གསུ༷མ་མ༷་ལས། གཉ༷འ་འ༷་འཁུར། ཕྱི༷ར་ར༷་ཡོང་། ཇེ་གསལ༷་ལ༷་སོང་། ཞེས་པ་སོགས་ཀྱིས་མཚོན་པ་ལྟར། སྒྲ་མཚུངས་དང་རྟགས་མཚུངས་ཀྱི་ཚུལ་གྱིས་འདྲེན་པ་དང་། ད་ས་གཉིས་ལ། ནམ་སྟོད་ལ་ལངས། དབུས་ཡ་སོང་། ཞེས་པས་མཚོན་པ་ལྟར། ད་མཐར་དམིགས་བསལ་གྱིས་ལ་སྦྱོར་བ་དང་། ས་མཐར་དམིགས་བསལ་གྱིས་ཡ༷་སྦྱོར་བའོ་ཞེས་པའི་དོན་ནོ།\nརྣམ་དབྱེ་གཉིས་པ་ལས་སུ་བྱ་བ་ནི། སྦྱར་གཞི་ཞིག་ལ་བྱ་བའམ་ལས་གང་ཞིག་བྱས་ཟིན་པའམ། བྱེད་བཞིན་པ། བྱེད་འགྱུར་སོགས་གང་རུང་སྟོན་པ་ཞིག་སྟེ། དཔེར་ན།\nརྣམ་དབྱེ་བཞི་པ་དགོས་ཆེད་ནི། སྦྱར་གཞི་ཞིག་ལ་བྱ་བ་བྱས་པ་དང་བྱེད་པ་ཙམ་མི་སྟོན་པར། གཞི་དེའི་ཆེད་དུའམ་དོན་དུ་བྱ་བ་ཅི་རིགས་བྱས་པ་དང་། བྱེད་བཞིན་པ། བྱེད་འགྱུར་སོགས་གཙོ་བོར་སྟོན་པ་ཞིག་སྟེ། དཔེར་ན།\nརྣམ་དབྱེ་བདུན་པ་གནས་གཞི་ནི། སྦྱར་གཞི་ཞིག་ལ་བྱ་བྱེད་གང་ཡང་མི་བྱེད་པ་དང་། སྦྱར་གཞི་དེའི་ཆེད་དུའམ་དོན་དུ་བྱ་བ་བྱས་པའམ་བྱ་འགྱུར་སོགས་གང་ཡང་མི་སྟོན་པར། སྦྱར་གཞི་དེ་ལ་བརྟེན་བྱའི་དངོས་པོ་གང་ཞིག་གནས་པའམ་ཡོད་པ་གཙོ་བོར་སྟོན་པ་ཞིག་སྟེ། དཔེར་ན།\nདེ་ཉིད་ཅེས་པ་ནི། སྦྱར་གཞི་དང་བྱ་བ་གཉིས་སོ་སོར་མི་སྟོན་པས་ལས་སུ་བྱ་བ་མིན་ལ། སྦྱར་གཞི་དེའི་ཆེད་དུ་འམ་དོན་དུ་བྱ་བ་བྱེད་པ་མི་སྟོན་པས་བཞི་པ་དགོས་ཆེད་ཀྱང་མིན། སྦྱར་གཞི་དེ་ལ་རྟེན་པའི་གཞི་དང་བརྟེན་བྱ་སོ་སོར་མེད་སྟབས་བདུན་པ་གནས་གཞི་ཡང་མིན་པར། དེ་ནི་ལས་དང་བྱ་བ་ཐ་མི་དད་པར་ངོ་བོ་གཅིག་པའི་དོན་ཅན་དུ་སྣང་ཕྱིར་དེ་ཉིད་ཅེས་བྱ་སྟེ། དཔེར་ན།\nཚེ་སྐབས་ཞེས་པ་ནི། གོང་དུ་བཤད་མ་ཐག་པའི་རྣམ་དབྱེ་གང་ཡང་མིན་པར། དུས་ཀྱི་ཁྱད་པར་སྟོན་པའི་དོན་ཅན་ཞིག་སྟེ། དཔེར་ན།\nསྦྱོར་ཚུལ་ལ་སྒྲའི་སྐབས་དང་བསྟུན། ། ཞེས་རྩ་བའི་ཚུལ་དུ་བཀོལ་ནས་གསལ་བར་འགྲེལ་ན། རྗེས་འཇུས་ཡི་གེ་ག༷་ང༷་ད༷་ན༷་བ༷་མ༷་འ༷་ར༷་ལ༷་ས༷་སོགས་བཅུ་པོ་དེ་རྣམས་སྐུལ་ཚིག་གང་ཡང་རུང་བ་གཉིས་ཀྱི་བར་སྦྱར་ན། སྒུག་ག་སྡོད། སོང་ང་ལྟོས། སྡོད་ལ་སྡོད། ཉོན་ན་ཕྲིས། རྒྱོབ་བ་སོད། སྒུམ་མ་འཐུས། ཟོའ་འ་ལྟོས། ཁུར་ར་སོང་།ཁོལ་ལ་ཉོལ། ཚོས་ཡ་ཟོ། ཞེས་པ་སོགས་ཀྱིས་མཚོན་པའི་བྱ་བ་སྔ་ཕྱི་གཉིས་མཚམས་སྦྱོར་བ་ལ་འཇུག་པས་མཚམས་སྦྱོར་ལྷག་བཅས་སོ་ཞེས་པའི་དོན་དེ། དེ་དག་མིང་མཐའ་སོ་སོར་འཇུག་ཚུལ་གོང་དུ་ལ་དོན་གྱི་སྐབས་སུ་བསྟན་ཟིན་པ་ནང་བཞིན་ནོ།\nསྦྱོར་ཚུལ་ལ་སྒྲའི་སྐབས་ལྟར་གྱིས། ། ཞེས་རྩ་བའི་ཚུལ་དུ་བཀོལ་ནས་གསལ་བར་འགྲེལ་ན། རྗེས་འཇུག་ཡི་གེ་ག༷་ང༷་ད༷་ན༷་བ༷་མ༷་འ༷་ར༷་ལ༷་ས༷་སོགས་བཅུ་པོ་ལ། དབྱངས་ཡིག་གསུམ་པ་སྟེ་ཨེ་སྦྱར་ན། གེ༷་ངེ༷་དེ༷་ནེ༷་བེ༷་མེ༷་འེ༷་རེ༷་ལེ༷་སེ༷་སོགས་སུ་གྲུབ་སྟེ། དེ་དག་མིང་ངམ་བྱ་ཚིག་གི་མཐར་སྦྱར་ན། བཀུགས་གེ་ཁུགས། སོང་ངེ་ཉོས། བཤད་ལེ་བཤད། བསྟན་ནེ་མཐོང་། རྒྱབ་བེ་བསད། ཞུམ་མེ་འདར། གཞའ་འེ་བསྡད། འཁུར་རེ་བྲོས། བཀལ་ལེ་སོང་། བལྟས་ཡེ་བཏོན། ཞེས་པ་སོགས་ཀྱིས་མཚོན་པ་ལྟར། ཏེ༷་དེ༷་སྟེ༷་སོགས་ལྷག་བཅས་ཀྱི་ཕྲད་རྣམས་ཀྱི་འཇུག་ཡུལ་ལས། བྱ་བ་སྔ་ཕྱི་གཉིས་མཚམས་སྦྱོར་བ་ལ་ཆེད་དུ་འཇུག་པས་མཚམས་སྦྱོར་ལྷག་བཅས་སོ་ཞེས་པའི་དོན་ཏེ། དེ་དག་མིང་མཐའ་སོ་སོར་འཇུག་ཚུལ་ལ་དོན་གྱི་སྐབས་སུ་བཤད་ཟིན་པ་ལྟར་གྱིས་ཤིག དེར་ཡང་བྱེ་བྲག་གི་འཇུག་ཚུལཐ་དད་པ་ལྟར་དབྱེ་ན། བྱ་བ་གཉིས་དུས་སྔ་ཕྱི་རིམ་ཅན་དུ་འཇུག་པའི་མཚམས་སྦྱོར་བ་དང་། ཅིག་ཅར་དུ་མཚམས་སྦྱོར་བ་བཅས་རྣམ་པ་གཉིས་སུ་འདུ་སྟེ། སྔ་མ་ནི། དཔེར་ན།\nས---བཟང་པོར་མིག་དཔེར་བལྟས་ཡེ་སློབ་སྦྱོང་བྱས། ཞེས་པ་ལྟ་བུ་སྟེ། གོང་གསལ་གྱི་ཚིག་འདི་དག་ལ་ཞིབ་ཏུ་བསམས་ཚེ། དོན་སྔ་མ་རྣམས་མཚམས་སྦྱོར་གཞི་དང་ཕྱི་མ་རྣམས་མཚམས་སྦྱོར་བྱར་བཟུང་ནས། བྱ་བ་གཉིས་དུས་སྔ་ཕྱི་རིམ་ཅན་དུ་འཇུག་པ་མཚམས་སྦྱར་ཡོད་པས། རིམ་ཅན་གྱི་མཚམས་སྦྱོར་དང་། ཕྱི་མ་ནི། དཔེར་ན།\nས---སྤོས་ཡེ་འགྲོ། ཞེས་པ་ལྟ་བུ་སྟེ། གོང་དུ་དཔེར་དྲངས་པའི་ཚིག་འདི་དག་ལ་མཚོན་ན། དོན་སྔ་ཕྱི་གཉིས་ཀྱི་ནང་དུ་བྱ་བ་གཅིག་ལས་གཞན་ལོགས་སུ་དགར་རྒྱུའམ་སྟོན་རྒྱུ་མེད་པ་ཞིག་སྟེ། དཔེར་ན། སྤོས་ཡེ་འགྲོ། བསད་ལེ་ཤི། འགྱའ་འེ་ཚར། ཞེས་པ་སོགས་ལ་མཚོན་ན། གོམ་པ་སྤོས་པ་དང་། སེམས་ཅན་བསད་པ། སོགས་ཀྱི་དོན་གྱི་ངོ་བོའམ་བྱ་བ་ལས་གཞན། འགྲོ་བ་དང་ཤི་བ། ཚར་བ་སོགས་ཀྱི་བྱ་བ་ཞིག་ལོགས་སུ་འདིའོ་ཞེས་དགར་དུ་མེད་པས་ན། བྱ་བ་གཉིས་ དུས་ཅིག་ཅར་དུ་འཇུག་པ་སྟོན་པའི་མཚམས་སྦྱོར་ལྷག་བཅས་སོ།\nད་ས་གཉིས་ནི་སྔར་ལྟར་སྦྱོར། ། ཞེས་རྩ་བའི་ཚུལ་དུ་བཀོལ་ནས་གསལ་བར་འགྲེལ་ན། རྗེས་འཇུག་ཡི་གེ་ག༷་ང༷་ད༷་ན༷་བ༷་མ༷་འ༷་ར༷་ལ༷་ས༷་སོགས་བཅུ་པོ་དེ་རྣམས། མིང་མཐར་ཡང་འཇུག་ ཡོད་མེད་གང་ཡིན་ཡང་། རྗེས་འཇུག་རང་རང་དང་སྒྲ་མཚུངས་རྟགས་མཚུངས་ཀྱིས་ཞུགས་ཚེ། གོ༷་ངོ༷་དོ༷་ནོ༷་བོ༷་མོ༷་འོ༷་རོ༷་ལོ༷་སོ༷་སོགས་སླར་བསྡུའི་ཚིག་ཕྲད་དང་ཆོས་མཐུན་པར། མདུན་ལམ་གཅིག་ག བསམ་པ་བཟང་ང་། བློ་སེམས་མཐུན་ན། ཡིད་ལ་བསམས་མ། མཐུན་སྒྲིལ་ཟབ་བ། སློབ་མར་དགའ་འ། ཉི་མ་ཤར་ར། ཉི་འོད་གསལ་ལ། ཞེས་པ་སོགས་ཀྱིས་མཚོན་པ་ལྟར། སླར་བསྡུ་འམ་ཟླ་སྡུད་ཀྱི་དོན་ལ་འཇུག་གོ་ཅེས་པའི་དོན་ནོ། ད་ས་གཉིས་ནི་གོང་དུ་ལ་དོན་གྱི་སྐབས་སུ་བཤད་ཟིན་པ་ལྟར། ད་མཐར་སེམས་པ་སྐྱི༷ད་ལ༷་ཞེས་པ་ལྟ་བུས་མཚོན་པའི་ལ༷་དང་། ས་མཐར་སློབ་སྦྱོང་བྱས༷་ཡ༷་ ཞེས་པ་ལྟ་བུས་མཚོན་པའི་ཡ༷་སྦྱོར་རོ་ཞེས་པའི་དོན་ནོ།\nདྲི་བའི་དོན་ལའང་འཇུག་པའོ། ། ཞེས་རྩ་བའི་ཚུལ་དུ་བཀོལ་ནས་གསལ་བར་འགྲེལ་ན། རྗེས་འཇུག་ཡི་གེ་ག༷་ང༷་ད༷་ན༷་བ༷་མ༷་འ༷་ར༷་ལ༷་ས༷་སོགས་བཅུ་པོ་རྣམས། མིང་གང་ཡང་རུང་བའི་ མཐར་སྒྲ་མཚུངས་རྟགས་མཚུངས་ཀྱིས་སྦྱར་ཚེ། ག༷མ་ང༷མ་ད༷མ་ན༷མ་བ༷མ་མ༷མ་འ༷མ་ར༷མ་ལ༷མ་ས༷མ་སོགས་འབྱེད་སྡུད་ཀྱི་ཕྲད་རྣམས། ཆོག་གམ། སོང་ངམ། བསྡད་དམ། བདེན་ནམ། ཟབ་བམ། ཟུམ་མམ། དགའ་འམ།འཁྱེར་རམ།འཕེལ་ལམ།ཟོས་སམ།ཞེས་དྲི་བའི་དོན་ལ་འཇུག་པ་དང་མཚུངས་སོ་ཞེས་པའི་དོན་ནོ། དེ་དག་མིང་མཐར་སྦྱོར་ཚུལ་ལ་སྒྲའི་སྐབས་སུ་བཤད་ཟིན་པ་ལྟར་ཏེ། འདིར་གསལ་བྱེད་ ཀྱི་དཔེ་འགའ་དམིགས་སུ་དྲངས་ན།\nས---ཟོས་སམ་མ་ཟོས---ཟོས་ཡ་མ་ཟོས། ཞེས་པ་ལྟ་བུའམ། ཡང་ན།\nས---སྨན་བཅོས་བྱས་སམ---སྨན་བཅོས་བྱས་ཡ། ཞེས་པ་སོགས་ཀྱིས་མཚོན་པ་ལྟར། རྗེས་འཇུག་རྣམས་སྒྲ་མཚུངས་རྟགས་མཚུངས་ཀྱིས་མིང་མཐར་སྦྱར་ཏེ། སྐད་གདངས་མཐོན་པོའི་ཚུལ་དུ་བཀླགས་ནའང་དྲི་བའི་དོན་སྟོན་པ་ལ་འཇུག་གོ


ཁ་བརྡ། | སྲིད་འཛིན་ཊོམ་ཕི་ད་དུང་ཕམ་མེད་ལ། དུས་ནམ་ཡང་ཕམ་མི་སྲིད།\n← འུ་ག་ཚོད་ཐུག་ཀྱང་། རྫུན་བཤད་ན་ཡོང་ཡ་མེད།\nརྭ་འཕྲིན། ༼ ཨ་རི། ༽\nདེ་རིང་ཁ་སང་ཨ་རིའི་སྲིད་འཛིན་ལ་མི་འོས་པའི་འོས་མི་ཇོ་བྷེ་ཌིན་ཐོབ་སོང་ཞེས་སྐད་ངན་ཞིག་ས་ཁྱབ་གནམ་ཁྱབ་བྱེད་བཞིན་པའི་སྐབས་ཤིག་རེད། སྤྱིར་ཡིན་ན་ཐེངས་འདིའི་ཨ་རིའི་སྲིད་འཛིན་སྐོར་ལ་རྩོམ་ཡིག་གསུམ་འབྲི་ཁུལ་བྱས་ཟིན་མོད། ཡང་ཁ་སང་རྒྱ་ནག་གི་མག་པ་བཟང་པོ Mitch McConnell ལགས་ཀྱིས་གསལ་བསྒྲགས་དང་འབྲེལ་བའི་སྐད་ཆ་ཁ་ཤས་ཤིག་བཤད་ན་འདོད།\nMitch McConnell ཟེར་བའི་རྒད་པོ་འདིའི་ལུང་ལོ་རྒྱུས་མདོར་བསྡུས་ཤིག་གླེང་ན། སྤྱིར་རྒད་པོ་འདི་ཨ་རིའི་སྤྱི་མཐུན་རིང་ལུགས་པའི་ཕྱོགས་ཁག་རེད། སྤྱི་ལོ་༡༩༨༥ ནས་ད་ལྟའི་བར་དུ་གྲོས་ཚོགས་གོང་མའི་འཐུས་མིའི་འགན་ཁུར་ཡོད། ཁོ་ནི་ཝ་ཞིན་ཊོན་གྱི་ན་འདམ་ནང་གི་ཆབ་སྲིད་པ་རྒན་རབས་པའི་གྲས་ཤིག་ཡིན་ཟེར་ན་འོས་འཚམས་འདྲ་བོ་ཞིག་ཡོད་རེད། འོན་ཀྱང་ད་ཐེངས་ཁོས་རང་མདོག་ངོ་མ་དེ་ཕྱིར་བཏོན་ཏེ། ཊོམ་ཕི་དང་སྤྱི་མཐུན་རིང་ལུགས་ཕྱོགས་ཁག་ལ་ཕྱི་མགོ་ནང་བཙོང་གི་རྒྱབ་འགལ་བྱས་པ་རེད། ཁོའི་ཆུང་མ་ Elaine Chao 趙小蘭 ནི་ཐེ་ཝན་ནས་སྐྱེས་ཤིང་། ལོ་ན་ཆུང་དུས་སུ་ཁོ་མོའི་ཨ་ཕ་ James S. C. Chao\n趙錫成 གཙོས་ཁྱིམ་མི་ཡོངས་ཨ་རིར་སླེབས་པ་ཞིག་རེད། ཕྱིས་སུ་ཁྱིམ་ཚང་འདིའི་ Foremost Group ཟེར་བའི་མཚོ་ཐོག་སྐྱེལ་འདྲེན་ཁེ་ལས་ཤིག་གསར་འཛུགས་བྱས་ཏེ་ཚོང་ལས་གཉེར་བ་དང་། རྒྱ་ནག་གཞུང་དང་ཚོང་དོན་དང་། སྒེར་དོན་གང་ཅིའི་ཐད་ནས་འབྲེལ་བ་གཏིང་ཟབ་ཡོད་པ་མ་ཟད། མཐར་དེད་ན་ Foremost Group ཟེར་བའི་ཁེ་ལས་འདིའི་སྦྱིན་བདག་དང་ཚོང་གྲོགས་ཆེ་ཤོས་དེ་རྒྱ་ནག་དམར་གཞུང་ཆགས་བསྡད་ཡོད།\nསྐབས་འདིར་ཁྱིམ་ཚང་འདི་གླེང་དོན་ཅི་ཡིན་ཞེ་ན། འདི་ཨ་རིའི་གྲོས་ཚོགས་གོང་མའི་ཚོགས་མི་ཞིག་དང་འབྲེལ་བའི་ཁྱིམ་རྒྱུད་ཅིག་རེད། ཁོང་ཚོའི་རྒྱབ་ལྗོངས་ན་རྒྱ་ནག་གཞུང་ཡོད་པ་རེད། ད་ཨ་རིའི་གནས་སྟངས་གང་འདྲ་ཆགས་སོང་སོམས་དང་། སྲིད་འཛིན་ཊོམ་ཕི་མཆོག་ལ་སྐུ་ཁག་ཡོད་མ་རེད། ཝ་ཞིན་ཊོན་གྱི་ན་འདམ་ནང་ན་ Mitch McConnell ལྟ་བུའི་རུལ་སུངས་པ་གཅིག་གིས་ག་ལ་ཚད། ཉེ་ཆར་ཨ་རིའི་ཁྲིམས་དོན་སྤྱི་ཁྱབ་བློན་ཆེན་ William Barr མཆོག་གི་རྩ་དགོངས་ཞུས་པ་གཅིག་པུས་མཚོན་ཐུབ། ཁོང་ལྟ་བུ་ཡིན་ན་ཡག་ཐོག་རྒྱན་ཐོག་ནས་རྩ་དགོངས་ཞུས་ཏེ་བུད་སོང་བ་རེད་མ་གཏོགས། ཁྲིམས་ཀྱིས་ཉེས་ཆད་བཅད་ན་བཙོན་ཁང་ནང་འགྲོ་དགོས་ཐུག་མི་སྲིད་པ་རེད། Domino འོས་བསྡུ་འཕྲུལ་ཆས་ལས་ཁུངས་ཀྱིས་ངོས་ནས་ཁོ་ལ་ཨ་སྒོར་ས་ཡ་ཁ་ཤས་སྤྲད་ཟིན་པ་རེད། གང་ལྟར་ཁོས་མ་མཐའ་རྩ་དགོངས་སྙན་ཞུ་ཡག་པོ་ཞིག་བྲིས་ནས་བུད་སོང་བ་རེད། དེའི་ཕྱིར་སྲིད་འཛིན་མཆོག་གིས་ཀྱང་ཁོ་ལ་བཀྲ་ཤིས་པའི་ཁ་གཡང་ཞིག་བོས་ནས་འགྲོ་བཅུག་པ་རེད།\nད་དུང་གསལ་བཤད་ཞུ་རྒྱུ་ཞིག་ནི། ཐེངས་འདིའི་ཨ་རིའི་སྲིད་འཛིན་འོས་མིའི་འགྲན་རྩོད་ད་དུང་མཇུག་སྒྲིལ་ཡོད་མ་རེད། ཟླ་འདིའི་ཚེས་བཅྭོ་བརྒྱད་ཉིན། སྤྱི་ལོ་༢༠༡༨ ལོར་སྲིད་འཛིན་ཊོམ་ཕི་མཆོག་གི་འོས་བསྡུ་བཅའ་ཁྲིམས་སམ་བཀའ་རྒྱ་ཞིག་བཏང་ཡོད་པ་ལྟར། སྤྱི་ཟླ་བཅུ་གཅིག་པའི་ཚེས་གསུམ་ནས་བཟུང་ཉིན་ཞེ་ལྔའི་ནང་ད་ལོའི་འོས་བསྡུའི་ཁྲོད་རྒྱལ་ཁབ་གཞན་གྱིས་ལྐོག་ནས་ཐེ་གཏོགས་བྱས་ཡོད་མེད་ཐག་གཅོད་དགོས་པ་རེད། གལ་སྲིད་ཁྲིམས་འདི་དྲང་བདེན་ཐོག་འགྲོ་ཐུབ་པ་ཡིན་ན་ཇོ་བྷེ་ཌིན་ཐོབ་ཀྱི་མ་རེད། གང་ཡིན་ཞེ་ན། ཐེངས་འདིའི་འོས་བསྡུའི་ཁྲོད་རྒྱལ་ཁབ་གཞན་པས་ཐེ་གཏོགས་དང་ཤུགས་རྐྱེན་ཐེབས་ཡོད་པ་མ་ཟད། རྒྱ་ནག་གི་ནད་ཡམས་དང་། གསང་ཉུལ། བསླུ་བྲིད་ཀྱི་ཤུགས་རྐྱེན་བཅས་ནི་ད་ལོའི་འོས་བསྡུའི་ཁྲོད་ཀྱི་གནད་དོན་གཙོ་བོ་ཡིན་པ་བསྒྲགས་ཡོད། རྒྱ་ནག་གིས་ཤི་བོ་ཆོས་ལ་འཁྲེང་བ་བཞིན་ཇོ་བྷེ་ཌིན་ཨ་རིའི་སྲིད་འཛིན་ལ་སྡོད་ཐབས་བྱེད་ཀྱིན་ཡོད་པ་རེད། ཐབས་བརྒྱ་ཇུས་སྟོང་བཀོལ་གྱི་ཡོད་པ་རེད། གང་ལྟར་ཚེས་བཅྭོ་བརྒྱད་སྐབས་ཐག་གཅོད་མ་ཐུབ་རུང་། ད་དུང་སྤྱི་ཟླ་དང་པོའི་ཚེས་དྲུག་ནས་བརྒྱད་ཀྱི་བར་མཐའ་མཇུག་གི་གྲོས་ཚོགས་གོང་འོག་གི་ཐག་གཅོད་ཅིག་ཡོང་གི་རེད། སྐབས་དེར་གཙོ་འཛིན་ལས་ཐོག་སྲིད་འཛིན་གཞོན་པ་ Mike Pence མཆོག་ཡིན་པ་རེད། རྩ་ཁྲིམས་ལྟར་ན་ཉིན་དེར་ལས་ཐོག་པ་སྲིད་འཛིན་གཞོན་པ་གཙོ་འཛིན་ལ་སྡོད་དགོས་པ་ཞིག་རེད། སྐབས་དེར་ཆེས་མཐའ་མཇུག་གི་རྒྱལ་ཁ་གསལ་བོ་ཆགས་ངེས་ཡིན། དེ་རིང་ཁ་སང་གི་གསལ་བསྒྲགས་ལ་ལྟོས་པ་དེ་ཙམ་མེད། འོན་ཀྱང་གོ་སྐབས་འདི་ན་འདམ་ནང་གི་རུལ་སུངས་པ་ཚོས་རང་གཟུགས་མངོན་དུ་འཇུག་པའི་ཐབས་ལེགས་ཤོས་ཤིག་རེད་སྙམ།\nགལ་སྲིད་སྐབས་དེར་ད་དུང་ཝ་ཞིན་ཊོན་གྱི་ན་འདམ་ནང་གི་རུལ་སུངས་པ་ཚོ་རྒྱལ་སོང་བ་ཡིན་ན། ཆེས་མཐའ་མཇུག་གི་སྲིད་དབང་ limited martial law ཞེས་པ་དེ་བཀོལ་ནས་རུལ་སུངས་པ་ཡོངས་སུ་རྫོགས་པ་གཙང་བཟོ་བྱེད་ཆོག་གི་ཡོད་པ་རེད། ཡིན་ནའང་དབང་ཤུགས་འདི་ཟླ་གཉིས་རིང་མ་གཏོགས་བཀོལ་མི་ཆོག་ལ། འདི་ནི་རྒྱལ་ཁབ་འདིའི་ཆགས་འཇིག་ལ་ཐུག་དུས་བཀོལ་དགོས་པ་ཞིག་ཡིན། རྩ་ཁྲིམས་འདི་ཧ་ཅང་གི་གནད་འགག་ཆེན་པོ་ཡིན་སྟབས། ལག་ལེན་འདེབས་མིན་སྐོར་ལ་རྩོད་པ་ཧ་ཅང་ཆེན་པོ་འདུག\nཁོ་བོའི་བསམ་ཚུལ་ལ། ཐབས་མེད་ན་མཇུག་མཐར་དབང་ཤུགས་དེ་བཀོལ་དགོས་པ་རེད་སྙམ། གང་ཡིན་ཞེ་ན། གལ་ཏེ་འོས་བསྡུ་འདི་ཤོར་བ་ཡིན་ན་ཐེངས་འདིའི་སྲིད་འཛིན་གཅིག་པུ་མ་ཡིན་པར། སྤྱིར་ཨ་རིའི་རང་དབང་དང་དམངས་གཙོ། རྩ་ཁྲིམས་སོགས་ཚང་མ་ཤོར་སོང་བ་རེད། དེ་ཤོར་དུས་རྒྱལ་ཁབ་ཤོར་སོང་བ་དང་གཅིག་མཚུངས་རེད། ཡིན་ནའང་། ཁྱོད་ཤི་ང་གསོན་གྱི་གཡུལ་དགྱེད་དངོས་ཞིག་ཡིན་སྟབས། བློ་རྒྱ་དང་མཐོང་རྒྱ་ཆེ་བ། སྤོབས་པ་ཆེན་པོ་ཡོད་པ། རྣམ་དཔྱོད་དང་ཤེས་རབ་ཀྱིས་ཕྱུག་པའི་མི་བུ་ཞིག་མིན་ན་དོན་དག་འདི་འདྲ་བ་ཐག་གཅོད་དཀའ། གང་ལྟར། སྲིད་འཛིན་ཊོམ་ཕི་དེ་ལྟ་བུའི་མི་བུ་ཞིག་ཡིན་མིན་གཞི་ནས་བལྟ་རྒྱུ་རེད། གལ་ཏེ་ཁོས་ཐེངས་འདིར་ཨ་རི་དཀའ་ངལ་འདི་ལས་ཐར་ཐབས་བྱེད་ཐུབ་པ་ཡིན་ན། ཨ་རིའི་ལོ་རྒྱུས་ཁྲོད་ཀྱི་སྲིད་འཛིན་སྐད་གྲགས་ཅན་ལེན་ཁིན Lincoln མཆོག་གི་བྱས་རྗེས་དང་ཁྱད་མ་མཆིས་སོ། །\nམཐའ་དོན་ནི། ང་རང་སྐབས་འདིའི་སྲིད་འཛིན་འོས་བསྡུ་ཁྲོད་མཐའ་གཅིག་ཏུ་ཊོམ་ཕི་མཆོག་ལ་རྒྱབ་སྐྱོར་བྱེད་མཁན་ཞིག་ཡིན། ངས་ཁོང་ལ་རྒྱབ་སྐྱོར་བྱེད་དོན་ནི། ཁོའི་འཐབ་ཕྱོགས་ཀྱི་ལམ་ཁ་དེ་ཡིན། Make American Great Again ཟེར་བ་འདི་ལ་ནང་དོན་ཧ་ཅང་ཟབ། ཨ་རིའི་བོད་པ་ཞིག་ཡིན་པའི་ཆ་ནས་ང་འདི་ལ་ཧ་ཅང་དགའ། ཡང་བོད་པ་ཞིག་ཡིན་པའི་ཆ་ནས་སྲིད་འཛིན་མཆོག་གི་རྒྱ་ནག་དམར་ཤོག་པའི་ཐོག་ལ་བཟུང་བའི་སྲིད་ཇུས་ལ་དགའ། ད་སྐབས་ང་ཚོ་བོད་ཀྱི་སྤྱི་ཚོགས་ཁྲོད་ནས་ཁག་ཅིག་གིས། ང་ཊོམ་ཕི་ལ་དགའ་བོ་མེད། ཁོ་སྨྱོན་པ་ནང་བཞིན་རེད་ཅེས་གང་ཟག་སྒེར་གྱི་ཀུན་སྤྱོད་ཙམ་གཙོ་བོར་བཟུང་ནས་སྲིད་འཛིན་འདེམས་པ་འདི་ནོར་འཁྲུལ་རེད་བསམ། ཁྱོ་ག་དང་ཆུང་མ་འདེམས་ཀྱིན་ཡོད་ན་ཅི་ཁག འོན་ཀྱང་རྒྱལ་ཁབ་ཅིག་གི་དབུ་ཁྲིད་འདེམས་པའི་སྐབས་སུ་ཁོའི་སྲིད་ཇུས་དང་། ཁ་ཕྱོགས། ལས་ཀའི་ནུས་པ་སོགས་འདེམས་ཀྱིན་ཡོད་པ་རེད། གང་ཟག་སྒེར་གྱི་ཀུན་སྤྱོད་སྣང་བ་འགྲོ་མིན་ལ་ཐུག་ཡོད་མ་རེད། རང་ཉིད་ལ་མཚོན་ན་ཉིས་སྟོང་ཉེར་གཅིག་པའི་སྤྱི་ཟླ་དང་པོའི་ཚེས་ཉི་ཤུ་མ་ཐོན་བར་དུ་སྲིད་འཛིན་ཊོམ་ཕི་ཤོར་སོང་ཞེས་ག་ཚོད་བསྒྲགས་རུང་ཡིད་ཆེས་ཅི་ཡང་མེད་ལ། གལ་སྲིད་ཁོ་མ་ཐོབ་རུང་ཁོང་གི་སྲིད་ཇུས་དང་ཁ་ཕྱོགས་ནོར་ཏེ་ཕམ་པ་རེད་རྩ་བ་ཉིད་ནས་བསམ་གྱི་མེད།\nགང་ལྟར། ཐེངས་འདིའི་འོས་བསྡུ་འདི་བརྒྱུད་དེ་ཨ་རི་ཞེས་པའི་སྐད་གྲགས་ཅན་གྱི་དམངས་གཙོ་རྒྱལ་ཁབ་འདིའི་རུལ་སུངས་མཐོང་སོང་། ད་དུང་Washington Swamp ཝ་ཞིན་ཊོན་གྱི་ན་འདམ་ནང་གི་ཆུ་སྲིན་སྡུག་ཅན་ཁག་ཅིག་ཀྱང་དངོས་སུ་ལྷང་ངེར་བུད་ཡོད། ད་དུང་ག་ཚོད་ཡོད་དམ། ངས་བསམ་བློ་གཏོང་མ་ཕོད། དེར་མ་ཟད་ Deep State ཞེས་པའི་གཏིང་ཕུག་ཞིག་ན་ཨ་རི་དང་ཐ་ན་འཛམ་གླིང་གི་བདག་པོ་ཁོང་ཚོ་ཡིན་ཟེར་མཁན་གྱི་མི་བུ་ཧམ་སེམས་ཅན། དབང་ཆེན་སྟོབས་ཆེན་བློ་ཡུལ་ལས་འདས་པ་དག་ཤིན་ཏུ་ལྐོག་གྱུར་གྱི་གནས་ཤིག་ན་ཁུ་སིམ་པོར་ཉལ་བསྡད་ཡོད་པ་གཞི་ནས་ཤེས་སོང་། ཡོད་ཚད་འཇིགས་སུ་རུང་བ་རེད། ཡིན་ནའང་། སྲིད་འཛིན་ཁྱེད་ཉིད་ཐེངས་འདིའི་འོས་བསྡུའི་མཇུག་མཐར་ཤོར་བའི་དབང་དུ་བཏང་རུང་། སྐུ་ཉིད་ཀྱི་རྒྱལ་གཅེས་ལྷག་བསམ་དང་དམངས་གཙོའི་འཐབ་རྩོད་ནི་དུས་ནམ་ཡང་ཉམས་པ་མེད་ལ། ས་སྟེང་གོ་ལ་ཟླུམ་པོའི་ཐོག་ནས་དུས་རྟག་ཏུ་འོད་སྟོང་འཕྲོ་ངེས་སོ། །\nསྤྱི་ལོ་༢༠༢༠ ཟླ་༡༢ ཚེས་ ༡༦ ཉིན་ཨ་རིའི་རྒྱལ་སར་ཁ་བ་བབས་པའི་ཉིན་མོར་བྲིས།\n2020 Dec 18, in བསམ་ཚུལ། |\n“ སྲིད་འཛིན་ཊོམ་ཕི་ད་དུང་ཕམ་མེད་ལ། དུས་ནམ་ཡང་ཕམ་མི་སྲིད། ”སྐོར་ལ་མཆན་ 39 འདུག\nDecember 20th, 2020 at 9:30 pm\n#2 རྭ་འཕྲིན ་ལགས་ཀྱིས་སྤེལ་དོན།:\nསྐུ་ཚེ་ཁྲི་ལོ་བརྟན་པར་ཤོག་ཟེར་དུས་ལོ་ཁྲི་ལ་སྡོད་ཐུབ་ཟེར་གི་ཡོད་མ་རེད། བླ་ན་མེད་པ་ཟེར་དུས་གོང་ན་གཅིག་ཀྱང་མེད་ཟེར་གི་ཡོད་མ་རེད། དུས་ནམ་ཡང་ཕམ་མི་སྲིད་ཟེར་དུས་ཕམ་རྒྱུ་མེད་པའི་ངེས་པ་ཡང་ཡོད་མ་རེད། ཆེ་བརྗོད་ཙམ་རེད། དོན་གོ་བ་བྱོས། དྲང་སྲོང་ཡིན་མིན་མི་ཤེས་མོད་གཅེར་བུ་ཡིན་པ་གསལ་བོ་རེད།\n#3 བན་དེ་བ། ་ལགས་ཀྱིས་སྤེལ་དོན།:\nDecember 21st, 2020 at 7:58 pm\nའཐོམ་བུ་་་་ཕམ་ཟིན་ནས་འཛམ་གླིང་གི་རྒྱལ་ཁབ་ཡོངས་ཀྱི་དབུ་ཁྲིད་ཁག་ནས་བྷ་ཊིན་ལ་བཀྲ་ཤིས་བདེ་ལེགས་ཀྱི་འཚམས་འདྲི་ཞུས་ཟིན་པ་རེད། ཨ་རིའི་འོས་བསྡུ་ལྷན་ཁང་ནས་འཐོམ་བུ་ཕམ་ཟིན་པའི་གསལ་བསྒྲགས་བྱས་པ་རེད། ཨ་རིའི་ཁྲིམས་ཁང་དབུས་དང་མངའ་སྡེ་ཁག་མང་པོ་ནས་འཐོམ་བུ་ཕམ་ཟིན་པ་དང་བྷ་ཊིན་རྣམ་པར་རྒྱལ་བའི་ངོས་འཛིན་བྱས་པ་རེད། ད་དུང་ཡང་འཐོམ་བུ་ཨུ་ཚུགས་ཀྱིས་མི་མང་ལ་རྒྱུད་བསྐུལ་གྱིས་ངོ་རྒོལ་དང་དམངས་གཙོ་རྡོག་རོལ་གཏོང་གི་ཡོད། སྤྱི་མཐུན་ཚོགས་མི་ཕལ་ཆེ་བས་ངོ་དང་ལྐོག་གང་རུང་ནས་བྷ་ཊིན་ལ་འཚམས་འདྲི་ཞུས་འདུག ད་དུང་ཡང་འཐོམ་བུ་དང་འཐོམ་བུའི་རྗེས་འབྲེངས་པ་ཉུང་ཤས་ཤིག་ནས་ལྐུགས་པ་ཨུ་ཚུགས་བྱས་ནས་བསྡད་ཡོད། དཔེ་རེད་མི་འདི་ཚོ་ལ་རྒྱལ་པོའི་བཀའ་ལས། བློན་པོའི་དབྱུག་པ་བཙན་ཞེས་པ་ལས་འགྲོ་ས་མེད།\n#5 རྭ་འཕྲིན ་ལགས་ཀྱིས་སྤེལ་དོན།:\nDecember 21st, 2020 at 9:56 pm\nབན་དེ་དང་གཅེར་བུ་གཉིས་ཀའི་མཆན་ལན་དུ་དྲི་བ་གཅིག་ཡོད། དེ་མ་གཏོགས་རྩོད་པ་རྒྱག་འདོད་མེད། ཚིག་ངན་བཤད་འདོད་དེ་བས་ཀྱང་མེད། ག་ལེར་ལྟ་ཡ་རེད།\nར་འཕྲིན་ལགས་ང་རང་འདུག་ས་ཨ་རིར་ཡིན། བྱས་ཙང་ལོ་འདི་ཡི་ནང་དུ་འཐོམ་བུས་མི་རིགས་དབྱེ་འབྱེད་ཕྱི་མ་ཚོར་མཐོང་ཆུང་ཆོས་ལུགས་ལ་དབྱེ་བྱེད། ཨ་རི་ནི་ཕྱི་མི་གཞིས་ཆགས་པའི་རྒྱལ་ཁབ་དམིགས་བསལ་ཞིག་ཡིན་མོད། འཐོམ་བུས་དེ་དག་ལ་བཀག་འགོག་དང་ཁ་བྲལ་བཏང་ཡོད། ཁོ་རང་ཡང་ཡུ་རོབ་ནས་སླེབས་པའི་ཕྱི་མི་ཡིན། ས་སྐྱེས་རྡོ་སྐྱེས་ཀྱི་ཨ་རི་བ་མ་ཡིན། ཁོ་རང་སྐྱེས་དམན་ཡང་ཡུ་རོབ་ནས་སྐྱབས་བཅོལ་ཞུས་པ་ཡིན། རྒྱུ་མཚན་གཞན་ཡང། ཁོས་འགྲོ་བ་མི་ཡི་ཐོབ་ཐང་ཟེར་བ་དང། ཁོར་ཡུག་སྲུང་སྐྱོབས་ཟེར་བ་སོགས་ཁས་ལེན་བྱེད་ཀྱི་མེད། ཁོས་འཛམ་གླིང་གང་སར་གོ་མཚོན་ཚོང་བཞིན་ཡོད་པས་་་་ཁོས་ནི་འཛམ་གླིང་ཞི་བདེ་ལ་རྡོག་རོལ་གཏོང་མཁན་ཞིག་ཡིན། ཁོས་རྒྱ་ནག་ལ་གནོན་ཤུགས་འགའ་ཞིག་སྤྲད་པ་དེ་ཚོར་མངགས་བརྗོད་ཡོད་དེ་མིན་ཁོའི་བྱས་རྗེས་ཟེར་བ་སྐར་མ་གཅིག་མེད། ཏོག་དབྱིབས་རིམས་ནད་སྐོར་ལ་ཁོས་ཚན་རིག་པ་དང་སྨན་པ་མཁས་པས་སྔོན་འགོག་གི་ལམ་སྟོན་བྱས་པར་ཁོས་དེ་ཚོར་ཁས་ལེན་ཕར་ཞོག་དགག་པ་རྒྱབ་ཡོད། ད་ལྟ་འཛམ་གླིང་ཡོངས་ནས་ཨ་རི་ནི་ཏོག་དབྱིབས་ནད་ཚང་ཞིག་ཏུ་གྱུར་ཡོད། ཁོས་ཏོག་དབྱིབས་རིམས་ནད་གང་ཡང་སྐྱོན་གྱི་མ་རེད་ང་རང་ལ་ཉམས་མྱོང་ཡོད་ཟེར། ཁྲམ་སྐད་དེ་འདྲ། ཁོ་མི་གཅིག་ལ་སྨན་པ་བཅཇ་གྲངས་དང་ནད་གཡོག་བཅུ་གྲངས་དང་ཨ་རིའི་འཕྲུལ་ཆས་ཨང་དང་པོ་དང་སྨན་ཁང་ཨང་དང་པོའི་ཨ་རིའི་དམག་གི་སྨན་ཁང་ནང་དུ་སྐྱིད་ཉལ་བྱས་པ་དེ་ཚོར་མི་དམངས་སྐྱུས་མ་ཚོར་དཔེར་འཇོག་པ་ནི་ཁྲེལ་མེད་ཀྱི་སྐད་ཆ་རང་རེད། ད་དུང་མང་པོ་ཡོད། མི་གོ་བ་གཅིག་ལ་ཚིག་གཅིག རྟ་འགྲོ་བ་གཅིག་ལ་ལྕག་གཅིག ཟེར་བ་ལྟར་རེད། ཁྱེད་རང་གིས་གསན་ཡོད་ཀྱི་རེད། ཨེ་ཤའི་རླུང་འཕྲིན་ཁང་ནས་ཨ་རིར་ཡོད་པའི་བོད་མི་ཁག་གཅིག་ལ་བྷ་ཊིན་ལ་རྒྱབ་སྐྱོར་བྱེད་དགོས་པའི་རྒྱུ་མཚན་གང་ཡིན་མིན།\nDecember 22nd, 2020 at 5:35 am\nDecember 22nd, 2020 at 6:55 am\n#10 རྭ་འཕྲིན ་ལགས་ཀྱིས་སྤེལ་དོན།:\nDecember 22nd, 2020 at 9:54 am\nཊོམ་ཕི་སྲིད་གཞུང་ལ་མ་ཐོབ་ན་ཨ་རི་ཕར་ཞོག མ་འོངས་བར་འཛམ་གླིང་ཡོངས་སྤྱི་ཚོགས་རིང་ལུགས་སུ་གྱུར་ཏེ་མཐའ་མཇུག་སྒེར་གཅོད་ལ་འགྲོ་རྒྱུ་རེད། དེ་ནས་འཛམ་གླིང་གི་བདག་པོ་མུ་བུ་ཁ་ཤས་ཤིག་ཆགས་ཡ་རེད། ཕུག་དེ་རེད། གཏིང་ཟབ་མོ་ཧ་ལས་བ་ཞིག་འདུག\nཡ་ཡ་་་་་་ང་ཡང་སྐྱར་ཁྱེད་ཀྱི་ཁ་བརྡའི་འཁོར་ཡུག་ལ་ཡོང་ཡོད་། དེ་རིང་ཁྱེད་ཀྱིས་སྐད་ཆ་བདེན་པ་གཅིག་བཤད་སོང་། Mitch McConnell་ཡི་ནག་མོ་རྒྱ་ནག་གཞུང་སྒེར་གཉིས་ལ་ཚོང་འབྲེལ་དམ་ཟབ་ཡོད་པ་བདེན་པ་རེད་། ཁྲོང་ཐུང་རང་ཉིད་ཀྱང་དེ་དེ་བཞིན་རེད་། དེར་བརྟེན་། ཁྲོ་ཐུང་གིས་གོ་སྐབས་དེ་བཟུང་ནས་ Elaine Chao་ཨ་རིའི་འགྲིམ་འགྲུལ་ལས་ཁུངས་ཀྱི་འགན་འཛིན་ལ་བཞག་པ་རེད་། ཞིབ་མོ་བཤད་ན་། དེ་ལ་རྒྱུ་མཚན་གཉིས་ཡོད་པ་རེད་། ༡༽མོ་རྒྱ་ནག་ལ་ངན་འབྲེལ་བཟང་བོ་ཡོད་པ་དང་། ༢༽ཁོས་ཁྲིམས་མེད་ལུགས་ཀྱི་སྤྱོད་ངན་སྦ་གསང་བྱེད་པར་ McConnell་མེད་དུ་མི་རུང་བ་ཡིན་པ་དེ་རེད་། གལ་སྲིད་ཆ་རྐྱེན་དེ་གཉིས་ཚང་མེད་ན་མོ་ལ་གོ་སྐབས་དེ་ཡོད་པ་མ་རེད་། བྱེད་སྟངས་དེའི་རིགས་ལ་ཁྱི་སྤྱང་ལག་སྤྲེལ་བཤད་པ་རེད་།\nགཞན་ཁྱེད་ཀྱིས་Lincoln་དང་ཁྲོ་ཐུང་བསྡུར་བ་ནི་། འུ་ཚོ་ཆུང་དུས་་སུ་སྙན་ངག་སྦྱང་སྐབས་བསྟོད་པའི་ཆ་ནས་སྨད་པ་ཟེར་བ་དེ་རེད་། རྒྱུ་མཚན་ནི་། Lincoln གྱིས་ཨ་རི་གཅིག་བསྒྲིལ་བྱས་བ་དང་། ཁྲོ་ཐུང་དེའི་ལྡོག་ཕྱོགས་རེད་། གལ་སྲིད་ཁྲོ་ཐུང་ཨ་རིའི་སྲིད་འཛིན་གཞན་དང་བསྡུར་དགོས་བ་ཡིན་ན་། Richard Nixon དང་ཁོའི་སྲིད་འཛིན་གཞོན་པ་ Spiro Agnew ཟུང་ལ་བསྡུར་ན་ཧ་ཅང་མཚུངས་བ་རེད་། རྒྱུ་མཚན་ནི་དེ་གཉིས་པོ་ལྐོག་ཟ་དང་ཁྲིམས་འགལ་མཁན་རེད་།\n#12 རྭ་འཕྲིན ་ལགས་ཀྱིས་སྤེལ་དོན།:\nDecember 22nd, 2020 at 1:54 pm\nབཞག་ལྡོམ་གི་རྒྱ་རྒན་མའི་སྐོར་དེ་བདེན། ཊོམ་ཕི་མཆོག་གི་བསྐོ་བཞག་གནང་བའི་གནད་ཡོད་མི་སྣ་མང་པོ་རུལ་སུངས་རེད། ཧ་ཅང་མང་པོ་རེད། ཁྱད་པར་དུ་赵小兰 ཟེར་བའི་རྒྱ་མོ་འདི་ཚང་རྒྱ་ནག་གི་ཕྱོགས་ཁོ་ན་རེད།\nགང་ལྟར་སྤྱི་ཟླ་དང་པོའི་ཚེས་དྲུག་ཉིན་ཐག་གི་ཆད་ཨེ་ཡོང་རེ་བ་བརྒྱབ་བསྡད་ཡོད། མུ་མཐུད་ནས་བསམ་བློ་ཐོངས། ངན་ཕྱོགས་རྐྱང་རྐྱང་ལ་བལྟས་ན་སངས་རྒྱས་ཡིན་རུང་དུད་འགྲོར་སྣང་གི་རེད།\n#13 རྭ་འཕྲིན ་ལགས་ཀྱིས་སྤེལ་དོན།:\nMitch McConnell དང་རྒྱ་མོ་赵小兰 གཉིས་ཊོམ་ཕི་དང་འབྲེལ་བ་ཡོད་རབས་བཤད་འདུག དེ་ཡིན་ན་ཐབས་བརྒྱ་ཇུས་སྟོང་བཀོལ་ཏེ་རྒྱབ་སྐྱོར་བྱེད་གི་རེད་མ་གཏོགས་རྒྱབ་འགལ་བྱེད་གི་མ་རེད།\nབུ་རྒོད་ཊོམ་ཕི་རྒྱལ་གཅེས་བ་ཞིག་རེད། བུ་ཟེར་ན་འདི་འདྲ་སྐྱེ་དགོས། རྒྱལ་ཁབ་འདིའི་དོན་དུ་ཁོ་སྲིད་འཛིན་ལ་བསྡད་པ་རེད་མ་གཏོགས་གཞན་གང་ཡང་མ་རེད། འོན་ཀྱང་ལས་ངན་མང་པོ་ཞིག་གི་མཐོང་གི་ཡོད་མ་རེད།\n#14 གསལ་ལེ་རྒྱལ། ་ལགས་ཀྱིས་སྤེལ་དོན།:\nDecember 23rd, 2020 at 4:24 am\nརྭ་འཕྲིན་ཡིན་ན་འདིའི་མགོ་ན་རྭ་ཞིག་ཡོད་ས་རེད། ཨུ་ཚུགས་མཛོ་ཡི་བཙོག་རེད། ནག་པོར་བལྟས་ནས་དཀར་བོ་རེད་ཟེར་གི་ཡོད་ག\n#15 རྭ་འཕྲིན ་ལགས་ཀྱིས་སྤེལ་དོན།:\nགསལ་ལེ་རྒྱལ་ཐོན་ཡོད་ག། ཧ་ཧ་ཧ་་་་་ དོན་རྟོགས་སོང་ནི་རེད་ཡ། ཁྱེད་ཚོར་ཁག་མེད། ཨ་རི་ན་ཡོད་མཁན་ཚོ་མང་ཆེ་བ་འཐོམ་བསྡད་ཡོད་རེད། གང་ལྟར་ད་མཐའ་མཇུག་གི་གཡུལ་འགྱེད་རན་ལ་ཡོད་གི། སྤྱི་ཟླ་དང་པོའི་ཚེས་དྲུག་ཉིན་ལ་ལྟོས། སྐབས་དེར་རེ་བ་ཞིག་མ་ཡོད་དུས་ཨ་རི་ཚར་ཐལ།\n#16 ཇ་མ།་ ་ལགས་ཀྱིས་སྤེལ་དོན།:\nDecember 24th, 2020 at 11:36 am\nདགྲ་གནོན་ཁྲོ་ཕུར་ད་དུང་ལོ་བཞིར་ཨ་རིའི་སྲིད་འཛིན་བྱུང་བ་ཡིན་ན། བོད་དང་ཤར་ཏིར། ཐེ་ཝན་སོགས་ལ་ཕན་ཐོག་ཞིག་འབྱུང་བར་མཐོང་། དེ་བས་དགེ་མཚན་མང་ནའང་བརྗོད་མི་ཚར།\n#17 རྭ་འཕྲིན ་ལགས་ཀྱིས་སྤེལ་དོན།:\nDecember 24th, 2020 at 1:45 pm\nཇ་མ་བདེན་ནོ། བོད་ལ་ཀླད་སྟོང་ཚོས་ཨ་རིའི་གཏིང་ཟབ་སྲིད་དབང་གི་ཆབ་སྲིད་ད་ཕར་ཞོག ཐ་ན་ཁོ་མུ་མཐུད་སྲིད་འཛིན་ལ་སྡོད་ཐུབ་ན་སོ་སོར་ཁེ་ཕན་ཡོད་པ་ཙམ་ཤེས་ཀྱིན་མི་འདུག ཅི་འདྲའི་ཡིད་སྐྱོ་དགོས་བ་ཞིག་རེད་ཨང་།\nDecember 24th, 2020 at 4:47 pm\nཡ་མཚན་པ་ཞིག་ལ། རྒྱ་ནག་དམར་ཤོག་རིང་་ལུགས་པ་དང་གཅིག། ཁ་ཆེ་འཇིགས་བསྐུལ་རིང་ལུགས་པ་གཉིས་ནས་སྡང་ཟུག་ཆེན་པོས་ Trump ལ་གཞི་མེད་སྐྱོན་བརྗོད་བྱས་པ་བཞིན་ Biden ཕྱོགས་གཏོགས་པ་ཚོས་ཀྱང་སྡང་ཟུག་ཆེན་པོས་གཞི་མེད་སྐྱོན་དཀྲིས་བྱེད་མཁན་མང་པོ་རེད། དེའི་ནང་ལ་བོད་པ་དང་ཨ་རི་བ། ཁ་ཆེ་ཕལ་ཆེ་བ་རེད།\n#19 རྭ་འཕྲིན ་ལགས་ཀྱིས་སྤེལ་དོན།:\nདེ་ག་རེད་བཀྲ་ཤིས། རྒྱ་ནག་དམར་ཤོག་ཁོ་བོར་མི་དགའ་བ་ཅི་ཁག ཁ་ཆེ་དྲག་སྤྱོད་རིང་ལུགས་པ་ཚོ་ཁོ་བོར་མི་དགའ་བ་ཅི་ཁག ཨ་རིའི་རུལ་སུངས་བ་ཚོ་ཁོ་བོར་མི་དགའ་བ་ཅི་ཁག འོན་ཀྱང་བོད་པ་ཚོ་ཁོའི་སྲིད་ཇུས་ལ་མི་དགའ་བ་ཅི་ཁེད་་་་ཧཧཧཧ་་་\nDecember 24th, 2020 at 7:11 pm\n#21 བན་དེ་བ། ་ལགས་ཀྱིས་སྤེལ་དོན།:\nཨ་རིའི་སྲིད་འཛིན་རིམ་པས་ཉེས་ཡངས་གཏོང་གི་ཡོད་པའི་བཙོན་པ་རྣམས་ནི་དུད་ནག་འཐེན་ནས་ངན་ལོབས་སུ་སོང་བ་དང་མ་ཉེས་ཁ་གཡོག་བྱུང་སྟེ་བཙོན་ཁང་དུ་བཅུག་པ། ལོ་མང་རིང་བཙོན་འཇུག་གི་ཉེས་ཆད་ཁུར་ཟིན་པ་སོགས་སྤྱི་དམངས་ཀྱི་བདེ་འཇགས་ལ་ཉེན་ཁ་མེད་པ་ཚོར་ཉེས་ཡངས་གཏོང་བའི་ལམ་སྲོལ་ཞིག་ཡོད་མོད། འོན་ཀྱང་སྲིད་འཛིན་ཊམ་གྱིས་རང་གི་ཁེ་ཕན་སྒྲུབ་མཁན་དང་རང་ལ་རྒྱབ་སྐྱོར་བྱེད་མཁན། རང་གི་ཕྱོགས་གཏོགས་པ་ཉེས་ཅན་རྫབ་ཆེན་ཚོའི་ནག་ཉེས་རྣམས་ཆག་ཡང་བཏང་སྟེ་ཨ་རིའི་སྲིད་འཛིན་ལ་ཉེས་ཡངས་ཀྱི་དབང་ཚད་ཅིག་ཡོད་པ་བཀོལ་སྤྱོད་ལོག་པ་གཏོང་གི་ཡོད་པར་མ་ཟད། སྲིད་འཛིན་ཌོ་ནལ་ཊམ་གྱིས་རང་གི་བུ་ཕྲུག་རྣམས་དང་སོ་སོ་རང་ལ་ཉེས་ཡངས་གཏོང་རྩིས་ཡོད་པའི་གནས་ཚུལ་ཞིག་འཐོན་གྱི་ཡོད་པ་བདེན་པ་ཡིན་ཚེ། ཁོ་ཚོ་ཅི་ཞིག་ལ་སྐྲག་གི་ཡོད་པ་དང་ཁྲིམས་འགལ་ཅི་ཞིག་བྱས་ཡོད་མེད། ཌོ་ནལ་ཊམ་ཕ་བུ་རྣམས་བཙོན་ཁང་དུ་འཇུག་སྲིད་པའི་ནག་ཉེས་ཅི་ཞིག་བསགས་ཡོད་མེད་རྣམས་དོགས་སློང་བྱ་དགོས་པ་ཞིག་ཏུ་གྱུར། སྲིད་འཛིན་ཌོ་ནལ་ཊམ་གྱིས་རང་གི་དགའ་ཉེ་གྲོགས་པོ་དང་རྒྱབ་སྐྱོར་བ་རྣམས་ཉེས་ཡངས་གཏོང་གི་ཡོད་པར་སྤྱི་མཐུན་ཚོགས་པའི་འཐུས་མི་ཚོས་ཀྱང་སྐྱོན་བརྗོད་བྱེད་ཀྱི་ཡོད་ཅིང་། དཔེར་ན་ནེ་བྷ་ར་སི་ཁ་མངའ་སྡེའི་སྤྱི་མཐུན་ཚོགས་པའི་གྲོས་ཚོགས་གོང་མའི་འཐུས་མི་བྷན་ས་སིས་གསར་འགོད་གསལ་བསྒྲགས་ཐུང་ཐུང་ཞིག་སྤེལ་ནས་ནང་སྙིང་བར་དུ་རུལ་སུངས་སུ་གྱུར་འདུག་ཅིག་བསྒྲགས། མུ་ལར་གྱི་ཞིབ་འཇུག་ཚོགས་ཆུང་གི་ལས་སྣེ་ཝེ་སི་མན་གྱིས་སྲིད་འཛིན་ཌོ་ནལ་ཊམ་གྱིས་ཉེས་ཡོངས་གཏོང་གི་ཡོད་པ་ནི་ཇག་གཙོ་ཞིག་ལ་ཉེས་ཡངས་ཀྱི་དབང་ཆ་ཐོབ་པ་དང་གཅིག་མཚུངས་རེད་ཅེས་ཊོས་ཊར་དྲྭ་ལམ་དུ་འཕྲིན་ཐུང་ཞིག་སྤེལ།།\n#22 བན་དེ་བ། ་ལགས་ཀྱིས་སྤེལ་དོན།:\nDecember 24th, 2020 at 7:16 pm\nཁ་སང་གཟའ་ལྷག་པའི་ཉིན་སྲིད་འཛིན་ཊམ་གྱིས་ཉེས་ཡངས་བཏང་བའི་ཕོལ་མཱེ་ན་ཧྥོར་དང་རོ་ཇཱེར་སི་ཊོན་གཉིས་ནི་བཙོན་ཁང་དུ་བཅུག་ནས་ཟླ་བ་འགའ་ཞིག་ལས་ཕྱིན་མེད། རོ་བྷར་ཊི་མུ་ལར་གྱི་མུ་ལར་ཞིབ་འཇུག་ཚོགས་ཆུང་གིས་ཞིབ་འཇུག་བྱས་ནས་༢༠༡༦་ལོའི་ཨ་རིའི་སྲིད་འཛིན་འོས་འདེམས་དུས་སུ་ཨུ་རུ་སུ་ལ་འབྲེལ་བ་བྱས་པ། ཁོ་ཚོས་ཨུ་རུ་སུ་ལ་འབྲེལ་བ་བྱས་པ་རྣམས་ཨ་རིའི་དབུས་ཞིབ་གཅོད་ལས་ཁུངས་དང་ཁྲིམས་འཛིན་ལྷན་ཁང་ལ་སྦ་གསང་བྱས་པ་ཕྱིས་སུ་རྩད་གཅོད་ཐུབ་སྟེ་ནག་ཉེས་ཆེན་པོ་ཕོག་ནས་བཙོན་འཇུག་གི་ཁྲིམས་ཐག་བཅད། སྲིད་འཛིན་ཌོ་ནལ་ཊམ་གྱིས་འཕྲལ་དུ་མི་དེ་དག་གི་ནག ཉེས་ཡང་དུ་གཏོང་དགོས་པའི་དམིགས་བསལ་དབང་ཚད་ལག་ལེན་བསྟར། ད་ལྟ་སྲིད་འཛིན་ཊམ་གྱིས་རྦད་དེ་ཕོལ་མཱེ་ན་ཧྥོར་དང་རོ་ཇཱེར་སི་ཊོན་གཉིས་ཀྱི་ནག་ཉེས་ཆག་ཡང་བཏང་ཞིང་། སྲིད་འཛིན་ཌོ་ནལ་ཊམ་གྱིས་ཉེས་ཡངས་བཏང་བའི་གྲས་ཀྱི་རྒྱལ་སྲུང་སློབ་སྟོན་པ་ཟུར་པ་མེ་ཁེལ་ཧྥི་ལིན་དང་༢༠༡༦་ལོའི་ཌོ་ནལ་ཊམ་གྱི་འོས་འདེམས་ལས་འགུལ་ཁང་གི་མཐོ་རིམ་ལས་སྣེ་ཕཱ་ཕཱ་ཌོ་ཕུ་ལ་སི། ཕོལ་མཱེ་ན་ཧྥོར་དང་རོ་ཇཱེར་སི་ཊོན་བཞི་ཐད་ཀར་སྲིད་འཛིན་ཊམ་གྱི་འོས་འདེམས་ལས་འགུལ་དང་ཨུ་རུ་སུ་གཉིས་འབྲེལ་བ་བྱུང་སྟེ་ནག་ཉེས་ཕོག་པ་ཤ་སྟག་ཡིན་འདུག དེང་སྐབས་མེ་ཁེལ་ཧྥུ་ལིན་གྱིས་འཇོར་ཇཱི་ཡ་དང་པེན་སིལ་ཝྭེ་ཎི་ཡ། མཱི་ཆི་གྷན་དང་ཝི་སི་ཀོན་སན། ཨ་རི་ཛོ་ན་དང་ནེ་ཝྭ་དྷ་བཅས་སྲིད་འཛིན་ཌོ་ནལ་ཊམ་ལ་ཕམ་ཉེས་འགྲོ་ཡུལ་མངའ་སྡེ་དྲུག་གི་ནང་དུ་དམག་ཁྲིམས་བསྡམས་ནས་བསྐྱར་དུ་སྲིད་འཛིན་འོས་འདེམས་བྱེད་དུ་འཇུག་དགོས་ཞེས་ངན་སྐུལ་བྱེད་ཀྱི་ཡོད་པས་ཨ་རིའི་རྒྱལ་སྲུང་ལྷན་ཁང་གི་དམག་སྤྱི་ཚོས་མི་མང་གི་ཁྲིམས་མཐུན་འོས་འདེམས་བྱས་པར་དམག་གིས་ཐེ་གཏོགས་བྱས་ནས་འོས་འདེམས་ཀྱི་གྲུབ་འབྲས་འཕྲུ་སློག་གཏོང་འདོད་མེད་ཅེས་སྔོན་བརྡ་གསལ་པོ་ཞིག་གཏོང་དགོས་བྱུང་འདུག\n#23 བན་དེ་བ། ་ལགས་ཀྱིས་སྤེལ་དོན།:\nDecember 24th, 2020 at 7:17 pm\nཕོལ་མཱེ་ན་ཧྥོར་སོགས་ཀྱིས་༢༠༡༦་ལོར་ཨུ་རུ་སུའི་གསང་ཉུལ་ཚོར་འབྲེལ་བ་བྱས་ཏེ་སྐབས་དེའི་ཨ་མི་རི་ཀའི་སྲིད་འཛིན་འོས་འདེམས་ལ་འབྲེལ་བ་ཡོད་པའི་ནང་ཁུལ་གྱི་ཡིག་ཆ་རྣམས་མཁོ་སྤྲོད། ཨ་མི་རི་ཀའི་སྲིད་འཛིན་འོས་འདེམས་ལ་ཨུ་རུ་སུའི་གསང་བའི་ལས་ཁང་གིས་ཐེ་གཏོགས་བྱས་པར་ངན་འབྲེལ་བྱུང་ཡོད་པའི་ནག་ཉེས་ཕོག ཕོལ་མཱེ་ནར་ཧྥོར་གྱིས་སྲིད་འཛིན་ཌོ་ནལ་ཊམ་ལ་བསྟོད་པ་འཐེན་ནས་ཁྱོད་ཀྱི་མཛད་རྗེས་ལོ་ནི་རྒྱུས་ནང་དུ་ནག་སུབ་གཏོང་ཐབས་བྲལ། ཨ་རིའི་སྲིད་འཛིན་སྔོན་མ་སུ་གཅི་གིས་ཀྱང་གྲུབ་མྱོང་མེད་པའི་མཛད་རྗེས་ཤིག་ཌོ་ནལ་ཊམ་གྱིས་བཞག་ཡོད་ཅེས་འཕྲིན་ཐུང་ཞིག་སྤེལ། ཡིན་ནའང་ནེའུ་ཡོཀ་གྲོང་ཁྱེར་གཞུང་གིས་ཕོལ་མཱེ་ན་ཧྥོར་གྱིས་ས་ཁང་ཉོ་ཚོང་གི་བུ་ལོན་བསྐྱིས་པའི་དུས་སུ་གཡོ་ཁྲམ་བྱས་པའི་ནག་ཉེས་ལ་བསྐྱར་དུ་ཞིབ་འཇུག་བྱ་དགོས་ཞེས་གྲོང་ཁྱེར་གྱི་ཆེས་མཐོའི་ཁྲིམས་ཁང་ལ་ཞུ་གཏུག་བྱས་འདུག ཁོ་པས་ཨུ་རུ་སུའི་གསང་ཉུལ་ཚོར་འབྲེལ་བ་བྱས་ནས་༢༠༡༦་ལོའི་ཨ་རིའི་སྲིད་འཛིན་འོས་འདེམས་ལ་ཐེ་གཏོགས་བྱེད་དུ་བཅུག་པའི་ནག ཉེས་ནས་ཐར་ཀྱང་ནེའུ་ཡོཀ་གྲོང་ཁྱེར་གཞུང་གིས་ཐར་པ་གཏོང་རྒྱུ་ཡིན་མིན་བཤད་དཀའ། གལ་སྲིད་ནེའུ་ཡོཀ་གྲོང་ཁྱེར་གཞུང་གིས་ཁྲིམས་ཁང་ལ་ཞུ་གཏུག་བྱས་པའི་ཁ་མཆུ་དེར་ཁྲིམས་ཁང་གིས་བདག་པོ་བརྒྱབ། ཁྲིམས་ཁང་གིས་བསྐྱར་དུ་ཞིབ་འཇུག་བྱས་ནས་ནག་ཉེས་འཐོན་ན་སྲིད་འཛིན་ཌོ་ནལ་ཊམ་གྱི་ཉེས་ཡངས་ཀྱིས་ཕོལ་མཱེ་ན་ཧྥོར་སྲུང་སྐྱོབ་བྱེད་མི་ཐུབ། སྲིད་འཛིན་གྱི་ཉེས་ཡངས་དེས་དབུས་གཞུང་གིས་ཁྲིམས་གཅོད་བྱ་རྒྱུ་འགོག་ཐུབ་ཀྱང་མངའ་སྡེ་ཁག་དང་གྲོང་ཁྱེར། ས་གནས་ཁག་གིས་ཁྲིམས་གཅོད་རྣམས་འགོག་མི་ཆོག ལྷག་པར་དུ་རོ་ཇཱེར་སི་ཊོན་ལ་མཚོན་ན་སྲིད་འཛིན་ཌོ་ནལ་ཊམ་གྱི་བཀའ་ཡི་བློན་པོ་ཨ་རིའི་སྤྱི་ཁྱབ་ཁྲིམས་འཛིན་པ་ཟུར་པ་བྷིལ་བྷར་གྱིས་ཐད་ཀར་ཁྲིམས་དཔོན་ལ་གནོན་ཤུགས་སྤྲད་ནས་ཁྲིམས་ཐག་ལྕི་མོ་གཅོད་དུ་བཅུག་མེད་པ་རེད།།\nDecember 24th, 2020 at 7:19 pm\n#25 བན་དེ་བ། ་ལགས་ཀྱིས་སྤེལ་དོན།:\nDecember 24th, 2020 at 7:21 pm\nDecember 24th, 2020 at 10:04 pm\n་་་་་་་་་་་་་ ཌོ་ནལ་ཊམ་ཕ་བུ་རྣམས་བཙོན་ཁང་དུ་འཇུག་སྲིད་པའི་ནག་ཉེས་ཅི་ཞིག་བསགས་ཡོད་མེད་རྣམས་དོགས་སློང་བྱ་དགོས་པ་ཞིག་ཏུ་གྱུར། ་་་་་་་་་་་་་་་་་་་ ཟེར།\nDecember 24th, 2020 at 10:24 pm\nཊོ་རོམ་ནི། ཚོང་ཤུགས་ཀྱིས་ཐོག་ནས་སྲིད་སྟེགས་སུ་འཛེགས་པ་རེད། སྤྱིར་སྟངས་ཁོ་ལྐུགས་སང་ངེ་ཐོག་ལ། མི་དྲང་པོ་ཞིག་ཀྱང་རེད་དེ། ཆབ་སྲིད་ཀྱི་ཁོག་རྒྱ་རིང་པོ་མེད་པ་དང་གཅིག རང་ཕྱོགས་ལ་ངོ་ཚ་ཁྲེལ་མེད་ཐོག་ནས་ཕན་བཏགས་ཐུབ་མཁན། ང་ཚོའི་སྲིད་སྐྱོང་གིས། ཉི་སྟོང་བཅུ་དྲུག་ནས་བྱས་པ་དང་གཅིག་མཚུངས་རེད། གཞན་ཕྱོགས་ལ་སྡང་གཟུགས་བྱེད་སྟངས་ཡང་བློ་སེང་དང་གཅིག་པ་རེད། ད་ཁོང་གཉིས་ཀ་འཁྱུར་རན་པ་སོང་ཙང་མི་མངས་ཚོ་བློ་བདེ་པོར་བྱས་ནས་སྡོད་ཨ།\n#28 བཀྲ་ཤིས། ་ལགས་ཀྱིས་སྤེལ་དོན།:\nཆུ་གཅིག་ལ་རིགས་དྲུག་གི་མཐོང་སྣང་མི་མཐུན་པ་བཞིན་དུ་ཆོས་དང་སྲིད་གང་སྤྱིའི་ཐད་ལ་རྩོད་གཞི་གཅིག་གི་སྟེང་དུ་རྩོད་ལུགས་མི་མཐུན་པ་འབྱུང་བ་འདི་ཆོས་ཉིད་ཡིན་པ་འདྲ། དཔེར་ན་ཆུ་གཅིག་ལ་ཡང་དམྱལ་བའི་སེམས་ཅན་གྱི་ཁྲོ་ཆུ་འཁོལ་མ་མཐོང་བ་དང། ཡི་དག་གི་མཐོང་ངོར་རྣག་ཁྲག་ མི་ཡི་མཐོང་ངོར་ཆུ། ལྷ་ལ་བདུད་རྩི། སངས་རྒྱས་བྱང་སེམས་རྣམས་ནས་མ་མ་ཀིར་གཟིགས་པ་སོགས་མཐོང་གཞི་གཅིག་ལ་མཐོང་ལུགས་མི་འདྲ་བ་བཞིན་དུ་རྩོད་གཞི་ Trump འདི་ལ་ཡང་མི་མཐུན་པའི་རྩོད་པ་འབྱུང་བཞིན་པ་གཙོ་བོ་ནི་རྒྱལ་གཅེས་པ་ཚོས་སྲིད་འཛིན་གི་ཡོན་ཏན་དང། ཁ་གཏད་ཚོགས་པའི་སྲིད་འཛིན་ལ་ཡོན་ཏན་སྣ་གཅིག་མེད་པ་སྐྱོན་གྱི་གོང་བུར་མཐོང་བའི་ཉེར་ལེན་ལ་བརྟེན་ནས་བྱུང་བ་ཡིན་པ་འདྲ། དེས་ན་རྒྱལ་གཅེས་པ་དང་ཡང་ན་ཁ་གཏད་ཚོགས་པ་གང་རུང་ཞིག་གིས་ཆུ་ལ་ཆུར་མི་མཐོང་ནས་རྣག་ཁྲག་དང་ཁྲོ་ཆུ་འཁོལ་མ་མཐོང་བ་རེད།\n#29 རྭ་འཕྲིན ་ལགས་ཀྱིས་སྤེལ་དོན།:\nDecember 25th, 2020 at 1:36 pm\nརྒྱའོ་བྷེ་ཌིན་རྒྱལ་ན་རྒྱ་ནག་རྒྱལ་སོང་བ་རེད། ཁོའི་རྒྱབ་ལོག་གི་གོ་སྒྲིག་པ་Deep State ནང་གི་རུལ་སུངས་བ་ཚོ་རྒྱལ་སོང་བ་རེད། བྷེ་ཌིན་ལས་ངན་པོ་ཁོང་ཚོས་རྩེད་ཆས་ཙམ་རེད།\nཊོམ་ཕི་ཕམ་སོང་ན་བདེན་པ་ཕམ་སོང་བ་རེད། རང་དབང་ཕམ་སོང་བ་རེད། ཨ་རི་ཕམ་སོང་བ་རེད། མི་དམངས་ཕམ་སོང་བ་རེད། མདོར་བསྡུས་ན་དེ་རེད།\n#30 རྭ་འཕྲིན ་ལགས་ཀྱིས་སྤེལ་དོན།:\nDecember 25th, 2020 at 1:38 pm\nབན་དེ་བ། ངའི་སྲིད་འཛིན་ཊོམ་ཕི་ལ་ཞིབ་འཇུག་གང་ལ་གང་ཙམ་བྱས་ཡོད། དེ་ཙམ་གྱིས་ང་མགོ་སྐོར་གཏོང་ཐུབ་གི་མ་རེད། དེའི་མི་ཚད་ཚད་མཐོད་ཡོད་མཁན་ཞིག་ཡིན།\n#31 བཞག་ལྡོམ་ལྗང་ལོ་། ་ལགས་ཀྱིས་སྤེལ་དོན།:\nDecember 25th, 2020 at 5:26 pm\nཁྱེད་ཀྱིས་ཁྲོ་ཐུང་སྐོར་ལ་ཞིབ་འཇུག་ཡག་པོ་བྱས་ཡོད་པས་ངས་ཁྱེད་ལ་དྲི་བ་ཉུང་ཙམ་བྱེད་། ༡༽ཐེབས་རྩ་ཁང་གང་ཞིག་གིས་དངུལ་བསླངས་བ་རང་གི་དངུལ་ཁུག་ཆེད་མ་ཡིན་པར་གཞན་པའི་ཆེད་དུ་་གཏོང་དགོས་ཀྱི་ཡོད་། ཁྲོ་ཐུང་ཐེབས་རྩང་ཁང་གིས་སུ་ཆེད་དུ་ཞལ་འདེབས་བེད་སྤྱོད་བྱས་འདུག་།?\n༢༽ཁྲོ་ཐུང་གི་campaign གྱིས་Nazi མཚོན་རྟགས་བེད་སྤྱོད་བྱས་དགོས་བ་གང་ཡིན་ནམ་།?\nཁྲོ་ཐུང་གིས་ལོ་ངོ་བཞི་ཙམ་ལ་སྲིད་འཛིན་བྱེད་པའི་སྐབས་འདིར་། ཨ་རིར་ཁྲིམས་མཐུན་(Legal Immigrants) གཞིས་སྤོ་བ་རྒྱ་ཆ་ལྔ་བཅུ་ཟིན་ཙམ་མར་བཅགས་ཡོད་པ་དེའི་ནང་ན་བོད་པ་གང་ཙམ་ཡོད་པ་ཡིན་པས་། ཁྱེད་ཉིད་ཨ་རིར་ཡོང་སྐབས་ཀྱི་ལུས་སེམས་ཟུང་གི་ཉམས་མྱོང་གཞིར་བཞག་ནས་བོད་མི་དེ་ཚོར་ཁྲོ་ཐུང་སྲིད་འཛིན་བྱེད་ན་བཟང་ཚུལ་གང་ཞིག་བཤད་ཀྱི་ཡོད་དམ་།?\nཨ་རིའི་ཕྱོགས་་རིས་ཅན་ཚོའི་ལྟ་ཚུལ་ལས་རྒལ་ནས་རྒྱལ་སྤྱིའི་རྒྱ་ནག་ལ་རྒྱུས་མངའ་ཡོད་པ་ཚོས་བཤད་ན་རྒྱ་ནག་ལ་དགོས་བའི་སྲིད་འཛིན་ནི་ཁྲོ་ཐུང་རེད་ཟེར་། རྒྱུ་མཚན་ནི་། ཁྲོ་ཐུང་གིས་ཨ་རིའི་མནའ་མཐུན་རྒྱལ་ཁབ་ཚོའི་བར་འགལ་བྱས་བར་བབརྟེན་ནས་རྒྱ་ནག་གིས་མ་རྩའི་་ཁྲོམ་ར་དང་དམག་དོན་རང་དབང་ངང་རྒྱལ་སྤྱིའི་སྟེང་རྒྱ་སྐྱེད་བྱེད་ཀྱི་ཡོད་ཟེར་།\n#32 རྭ་འཕྲིན ་ལགས་ཀྱིས་སྤེལ་དོན།:\nབཞག་ལྡོམ་ལགས་ནས་དྲ་བ་ཁ་ཤས་དྲིས་འདུག གནད་འགག་གཅིག་ཀྱང་མཐོང་མ་སོང་མོད། ལན་མ་བརྒྱབ་ན་གུས་མེད་འདྲ་བོ་ཞིག་ཆགས་སོང་།\nཐེབས་རྩ་ཚོགས་པའི་དངུལ་ཅི་ལྟར་བེད་སྤྱད་ན་དེ་ཚོགས་པའི་རང་དབང་རེད། གཙོ་བོ་རུལ་སུངས་མིན་ན་འགྲིག་བསྡད་ཡོད་རེད། རྒྱལ་ཁབ་དང་འབྲེལ་བ་ཡོད་མ་རེད།\ncampaign མཚོན་རྟགས་དེ་ནཱ་ཛིའི་མཚོན་རྟགས་འདྲ་བོ་འདུག་ཟེར་ནས་གཞི་མེད་སྐྱོན་འཛུགས་བྱེད་ཀྱིན་ཡོད་རེད། ནཱ་ཛིའི་མཚོན་རྟགས་ཐིག་ན་ཨ་རིའི་རྒྱལ་དར་མེད་པ་མི་ཤེས་སམ།\nlegal immigration ཉུང་རུ་བཏང་ན་ཨ་རི་ལ་ཕན་གི་རེད། ཡུ་རོབ་ལ་ལྟོས་དང་ཤེས། ཁ་ཆེ་བའི་ཁེངས་བསྡད་ཡོད་རེད། དེ་ཚོ་ཚང་མ་ཁྲིམས་མཐུན་ཐོག་ཡོང་བ་རེད། legal immigration རེད། ཊོམ་ཕི་མཆོག་གི་དམིགས་ཡུལ་གཙོ་བོ་དེ་ཁ་ཆེ་བ་དང་རྒྱ་མི་གཉིས་འགོག་རྒྱུའི་ཆེད་དུ་རེད། བོད་པ་ལ་སྐྱོན་གི་མ་རེད། འོན་ཀྱང་དེ་གཉིས་རིགས་སུ་བཀར་ཏེ་འགོག་ས་འགྲོ་ནི་མ་རེད། འདིའི་མིང་ལ་རྣམ་དཔྱོད་ཟེར།\nརྒྱ་དོན་རྒྱ་ཡིས་ཤེས། རྒྱལ་སྤྱིའི་རྒྱ་དོན་མཁས་བ་ཟེར་བ་དེ་མིང་ཙམ་རེད། ཁྱོད་གཡོན་ཕྱོགས་པའི་ཕྱིས་རྣམ་པ་ཙམ་གྱིས་མགོ་སྐོར་འོག་ལ་ཤོར་འདུག་སྙམ།\n#33 བཞག་ལྡོམ་ལྗང་ལོ་། ་ལགས་ཀྱིས་སྤེལ་དོན།:\nDecember 26th, 2020 at 2:04 pm\n༡༽ཐེབས་རྩ་ཚོགས་པའི་དངུལ་”གཙོ་བོ་རུལ་སུངས་མིན་ན་འགྲིག་བསྡད་ཡོད་རེད་།” ཟེར་བ་བདེན་གི་། ཡིན་ཡང་ཁྲོ་ཐུང་དེའི་སྐོར་ནས་རུལ་སུངས་སུ་གྱུར་འདུག་པ་ནེའུ་ཡོག་ཉེན་རྟོག་གི་དྲྭ་ཚིགས་ན་གསལ་བོ་འདུག་པ་འདི་རེད་།\n༢༽ Nazi མཚོན་རྟགས་ཡོད་པ་གསལ་བོ་མ་ཤེས་ན་འདི་ན་མེ་ལོང་བཞིན་འདུག་། https://mobile.twitter.com/jewishaction/status/1273482511918616578/photo/1?prefetchtimestamp=1609007089490\n༣༽ ཁྱེད་རང་ཨ་རིར་སླེབས་ན་བོད་མི་གཞན་པ་ཡོང་མ་ཐུབ་ན་སྐྱོན་ཡོད་ས་མ་རེད་། གང་ལྟར་legal immigration་སྐོར་”ཊོམ་ཕི་མཆོག་གི་དམིགས་ཡུལ་གཙོ་བོ་དེ་ཁ་ཆེ་བ་དང་རྒྱ་མི་གཉིས་འགོག་རྒྱུའི་ཆེད་དུ་རེད།” སྐད་ཆ་འདི་དོན་དངོས་སུ་འགལ་པ་བཤད་ན་།༡༽ ཁྲོ་ཐུང་གིས་ཁ་ཆེ་རྒྱལ་ཁབ་བདུན་བཀག་འདོམས་བྱས་བའི་ནང་ལ་Saudi་མེད་པ་དང་། རྒྱལ་ཁབ་དེ་ནི་འཇིག་སྐུལ་བའི་བསམ་བློ་དང་དངུལ་གྱི་རྒྱབ་སྐྱོར་ཡོང་ཁུངས་གཙོ་བོ་ཡིན་པ་མ་ཟད་། ཨ་རིའི་ས་ནས་9/11 རྗེས་སུ་རྒྱལ་ཁབ་གཞན་པའི་ཁ་ཆེས་འཇིགས་སྐུལ་བྱས་མཁན་དང་བོ་Saudi ནས་ཡིན་པ་FBI དྲྭ་བ་ན་འདུག་འདི་རེད་།\nAir Base Shooting an ‘Act of Terrorism’ | Federal Bureau of Investigation\n༤༽ རྒྱའི་སྐོར་ནས་ཁྲོ་ཐུང་ནང་མིས་EB-5 visa་ཟེེར་བ་རྒྱའི་འབྱོར་ལྡན་པ་དང་བུ་མེད་མངལ་འཁོར་བ་ཚོར་ལས་སླ་བོ་བྱས་ནས་ཡོང་ཆོག་པ་བྱེད་ཀྱི་པ་འདི་རེད་། https://www.washingtonpost.com/world/in-a-beijing-ballroom-kushner-family-flogs-500000-investor-visa-to-wealthy-chinese/2017/05/06/cf711e53-eb49-4f9a-8dea-3cd836fcf287_story.html\nམཐའ་མ་། ངས་བཀོད་དེ་རྣམས་ཁྱེད་ཀྱིས་གཡས་ཕྱོགས་པ་བཤད་སྲིད་། གང་ངའ་ལྟས་ན་ཁྱེད་ཀྱི་བསམ་བློ་ཡོང་ཁུངས་དང་གཞི་བཅོལ་ས་ ཁྲོ་ཐུང་གི་Twitter དད་Steve Bannon་། Guo Wengui 郭文贵; ད་དུང་Nigel Farage་དང་Fox ཁོ་ན་མིན་པའི་རེ་བ་ཡོད་། གནས་ལུགས་འཚོལ་བའི་ཤེས་ཡོན་པ་ཚོར་ནམ་ཡང་ངའ་ཕྱོགས་སྒོ་མོ་ཕྱེ་ནས་ཡོད་།\n#34 བཞག་ལྡོམ་ལྗང་ལོ་། ་ལགས་ཀྱིས་སྤེལ་དོན།:\nDecember 26th, 2020 at 2:10 pm\n#35 རྭ་འཕྲིན ་ལགས་ཀྱིས་སྤེལ་དོན།:\nDecember 27th, 2020 at 8:30 pm\nཐེབས་རྩ་རུལ་སུངས་ཟེར་ན་དེ་འདྲ་བ་ཞིག་ལ་ཟེར་གྱིན་མེད། Clinton Foundation འདྲ་བོ་ཡིན་ན་ད་གཟོད་རུལ་སུངས་རེད་ཟེར་ཆོག་སྙམ། ས་ཡ་སྟོང་ཕྲག་མང་པོ་ཡོང་ཁུངས་གཙང་མ་ཡོད་མ་རེད།\nཟུར་གསུམ་ཐམས་ཅད་ལ་ནཱ་ཛིའི་མཚོན་རྟགས་རེད་ཟེར་དགོས་ན་ཅུང་ཐད་དྲག་པ་ཨེ་ཡིན་ན། གཙོ་བོ་ཁོས་བྱ་སྤྱོད་དང་ཀུང་སློང་གང་འདྲ་ཡིན་མིན་དེ་གལ་ཆེན་པོ་རེད། ཁོ་རྒྱལ་གཅེས་བ་ཞིག་རེད།\nཁ་ཆེ་བ་འགོག་ན་ཡོད་དོ་ཅོག་འགོག་དགོས་ཡོད་མ་རེད། ཚང་མ་བགག་ན་འགྲིག་གི་མ་རེད། ཐབས་ལ་མཁས་བ་ཞིག་བྱེད་དགོས་བ་རེད་བསམ།\nEB-5 Visa ཟེར་བ་དེ་ཁྱོད་རྦད་དེ་ནོར་འདུག་བསམ་སོང་། འདིར་ལྟོས་དང་གསལ།\nརྒྱ་ནག་གོང་ཁྲན་ཏང་གི་ཏང་ཡོན་ཞིག་ཡིན་ཕྱིན་ཚང་མ་བཀག་ཟིན་པ་རེད། རང་ཉིད་གཅིག་པུ་མ་ཡིན་པ། འཁོར་དང་བཅས་བ་བཀག་ཚར་རེད། དེ་གོ་ཡོད་དམ། རྒྱ་ནག་གི་དཔིན་རིགས་ཚོར་མཚོན་ན་སྲིད་ཇུས་འདི་སྙིང་ཁར་གྲིས་བརྒྱབ་པ་ནང་བཞིན་གནོད་ཡོད་རེད།\n#36 བཞག་ལྡོམ་ལྗང་ལོ་། ་ལགས་ཀྱིས་སྤེལ་དོན།:\nDecember 27th, 2020 at 8:48 pm\n#37 རྭ་འཕྲིན ་ལགས་ཀྱིས་སྤེལ་དོན།:\nངའི་བཤད་དོན་གཙོ་བོ་དེ་ཊོམ་ཕི་སྐྱོན་ཀུན་བྲལ་ཞིག་ཡིན་ཟེར་གི་མེད། ཐེངས་འདིའི་སྲིད་འཛིན་ལ་ཁོ་ལ་མ་ཐོབ་ན་ཨ་རིའི་དམངས་གཙོ་དང་རང་དབང་སོགས་མེད་པ་ཆགས་རྒྱུ་རེད་ཟེར་བ་དེ་ཡིན། བདེན་པའི་རྒྱ་རྩར་ལངས་ན་ཁོ་རྒྱབ་སྐྱོར་བྱེད་དགོས་བ་རེད། ཡིན་ཙང་ངའི་རྩོམ་དང་པོ་ཁ་དང་པོའི་ནང་ལ་༧ གོང་ས་མཆོག་དང་ཁོང་གཉིས་མཇལ་འཕྲད་གནང་ཐབས་བྱ་དགོས་བ་ཟེར་བ་ཡིན། གཉིས་པའི་ནང་ལ་བོད་པའི་སྐྱབས་གཏད་ས་དེ་ཊོམ་ཕི་སྲིད་གཞུང་རེད་ཞེས་བཤད་པ་ཡིན། གསུམ་པའི་ནང་ལ་ཨ་རི་རུལ་སུངས་རེད། བོད་པ་ཚོའི་ཊོམ་ཕི་ལ་རྒྱབ་སྐྱོར་མ་བྱས་ན་ལས་རྒྱུ་འབྲས་དང་རུང་ས་མ་རེད་ཞེས་བཤད་ཡིན། བཞི་བ་དེ་འདི་རེད། ངའི་ཁོ་ཕམ་སོང་རྩ་བ་ཉིད་ནས་བསམ་གི་མེད། ད་དུང་རེ་བ་ཡོད་རེད།\n#38 རྭ་འཕྲིན ་ལགས་ཀྱིས་སྤེལ་དོན།:\nDecember 27th, 2020 at 9:15 pm\nགོང་ནས་ལན་གཅིག་བརྗེད་སོང་བ་འདྲ། ངའི་གཞི་འཛིན་ས་དེ་ཊོམ་ཕི་ཁོ་རང་གི་ Twitter ཡིན།\n郭文贵 ཟེར་བ་དེ་དང་པོ་ཨ་རིར་སླེབས་མ་ཐག་རེ་བ་ཞིག་བརྒྱབ་ཡིན། འོན་ཀྱང་ཁོས་ལམ་སང་རྐུབ་བཏོན་སོང་། ངའི་ཁོ་རྒྱ་མའི་གསང་ཉུལ་བ་ཞིག་ལ་ངོས་འཛིན་བྱེད་ཀྱིན་ཡོད།\n#39 རྭ་འཕྲིན ་ལགས་ཀྱིས་སྤེལ་དོན།:


Terdzo-TI-021 - Rinchen Terdzö\ngnod sbyin ya ba rkya bdun gyi sgrub thabs srog gtad kyi cho ga 'dod pa'i re skong\nin cycle གནོད་སྦྱིན་གྱི་རྒྱལ་པོ་ཙིའུ་དམར་པོ་ (Gnod sbyin gyi rgyal po tsi'u dmar po)\nVolume 39 (ཏི) / Pages 363-378 / Folios 1a1 to 8b5\nRinchen Terdzö Volumes List > Volume 39 > Text #23 (Scroll to Bottom)\nrin chen rnam rgyal. gnod sbyin ya ba rkya bdun gyi sgrub thabs srog gtad kyi cho ga 'dod pa'i re skong. In Rin chen gter mdzod chen mo pod so dgu pa (The Great Treasury of Rediscovered Teachings Volume 39) by 'jam mgon kong sprul, 363-378. New Delhi: Shechen Publications, 2007-2016.\nbstan srung gnod sbyin ya ba rkya bdun gyi/_/sgrub thabs srog gtad tshig nyung don gsal 'di/_/rang dang skal mnyam 'gro la phan phyir du/_/rin chen rnam par rgyal bas bris pa 'o/ smin gling rgyal sras rin chen rnam rgyal gsung ngo\n༄༅། །གནོད་སྦྱིན་ཡ་བ་རྐྱ་བདུན་གྱི་སྒྲུབ་ཐབས་སྲོག་གཏད་ཀྱི་ཆོ་ག་འདོད་པའི་རེ་སྐོང་ཞེས་བྱ་བ་བཞུགས་སོ། ། ཨོཾ་སྭསྟི། བགྲང་ཡས་དཀྱིལ་འཁོར་རྒྱ་མཚོ་ཡི། ཁྱབ་བདག་ཨོ་རྒྱན་ཐོད་ཕྲེང་རྩལ། །དེར་འདུད་གནོད་སྦྱིན་ཙིའུ་དམར་བའི། །སྒྲུབ་ཐབས་སྲོག་གཏད་ཆོ་ག་བྲི། །འདིར་རྒྱལ་བའི་བསྟན་སྲུང་གནོད་སྦྱིན་ཡ་བ་རྐྱ་བདུན་གྱི་སྒྲུབ་ཐབས་དང་འབྲེལ་བར་སྲོག་གཏད་ཆོ་ག་སྒྲུབ་པ་ལ་གསུམ་སྟེ། སྦྱོར་བ་ཡོ་བྱད་ཀྱི་བཤམ། དངོས་གཞི་སྒྲུབ་པའི་ཐབས་དང་། སྲོག་གཏད་ཀྱི་ཆོ་གའོ། །དང་པོ་ནི། དུས་ཁྱད་པར་ཅན་ལ་འདི་ཉིད་ཀྱི་བྲིས་སྐུ་བཀྲམ་པའི་མདུན་དུ། སྟེགས་བུ་ཁེབས་ལྡན་གྱི་ཁར་མེ་ཏོག་དམར་པོའི་ཚོམ་བུ་བཀོད། དེའི་སྟེང་དུ་མཉྫི་ལ་ཟངས་གཞོང་དུ་འབྲུའི་ཕྱེ་ཁྲག་ཆང་གིས་སྦྲུས་པའི་བཤོས་བུ་མཁར་ཐབས་བ་གམ་ཅན་གྱི་སྟེང་དུ་གྲུ་གསུམ་བདུན་དང་དབུས་མའི་རྩེར་འུག་པས་མཚན་པ། རྩི་དམར་གྱིས་བྱུགས་ཤིང་ཤ་དམར་དང་ཡུངས་དཀར་གྱིས་བརྒྱན་པར་སྐུ་རྟེན་ཙཀླི་དང་གཏོར་གདུགས་དམར་པོ་བཙུགས་པ་བཀོད། མདུན་དུ་མེ་ཏོག་དམར་པོ་འབྲུ་ཚོམས་ཀྱི་དབུས་སུ་ཕུར་བུའམ་དབྱུག་ཏོ། གཡས་སུ་རྟེན་རྫས་ཀྱི་མདུང་དམར། རྒྱབ་ཏུ་བླ་རྡོའམ་འཁོར་ལོ། གཡོན་དུ་རྟེན་མདུང་ཞགས་པ། དེ་དག་གི་མདུན་དུ་མཆོད་གཏོར་དམར་པོ་གྲུ་གསུམ་གཙོ་འཁོར་བདུན་པ་མཐེབ་ཀྱུ་བརྒྱད་ཀྱིས་བསྐོར་བ། སྨན་ཕུད། རཀྟ། ཕྱེ་མར། གསེར་སྐྱེམས་དཀར་སྐྱེམས་མངར་སྐྱེམས། ཉེར་སྤྱོད་སོགས་འོག་ཏུ་དགོས་པའི་ཡོ་བྱད་ཐམས་ཅད་ཚོགས་པར་བྱའོ། །གཉིས་པ་སྒྲུབ་པའི་ཐབས་ལ། གོང་གནོན་གྱི་ལྷ་གུ་རུ་ཞི་དྲག་གམ་རྟ་མགྲིན་ལྟ་བུ་བདག་བསྐྱེད་སྔོན་དུ་འགྲོ་བས། མཆོད་གཏོར་རྣམས་ནམ་མཁའ་མཛོད་ཀྱི་སྔགས་རྒྱས་བརླབ། རྟེན་གཏོར་ལ་དམིགས་ཏེ་གསོལ་ཁ་ཕྱོགས་ཕྱོགས་མས་སྤྱན་འདྲེན་མཆོད་བསྟོད་མདོར་བསྡུས་སུ་བྱ་བའམ། སྤྲོ་ན་རྟེན་བསང་སྦྱང་། སྟོང་པའི་ངང་ལས་སྐད་ཅིག་གིས་མདུན་དུ་བཙན་ཡུལ་ཟངས་ཐང་དམར་པོ་ཟངས་བྲག་གནམ་ལ་སྙེག་པ། རྩེ་ལ་རྒོད་སྨུག་ལྡིང་བ། ལོགས་ལ་བཙན་སྐྱ་རྒྱུ་བ། རྐེད་ན་གཅན་ཟན་ངུར་བ། རྩ་བར་དུག་ཆུ་ཁོལ་བ། བྲག་རི་དམར་པོའི་ནང་དུ་ཁྲག་མཚོ་ཁོལ་ཞིང། བསེ་མཁར་སྨུག་པོ་ཟངས་ཀྱི་སྒོ་ལྕགས་ཅན་བཙན་མཁར་འཇིགས་སུ་རུང་བའི་དབུས་ན་ཏྲི་བདུན་ཡོངས་སུ་གྱུར་པ་ལས། ལྷ་བཙན་དགྲ་བླའི་རྒྱལ་པོ་ཙིའུ་དམར་བ་སྐུ་མདོག་དམར་ལྗང་རལ་པ་དམར་པོ་མེ་འོད་འཁྲིགས་པ། སྤྱན་ནས་མེའི་སྐར་མདའ་འཁྲུག་པ། ཞལ་ནས་ཁྲག་གི་སེར་ཆེན་འབེབ་པ། མཆེ་བ་རྣོན་པོ་གངས་རི་ལྟར་གཙིགས་པ། ལྗགས་གློག་ལྟར་འཁྱུག་པ། ཁྲོ་ཞིང་འཇིགས་ལ་རྔམ་ཞིང་གཏུམ་པ། སྐུ་ལ་དར་དམར་གྱི་བེར་ཆེན་ཟ་འོག་སྔོ་ཁྲའི་གོང་ལག་ཅན་གསོལ་བར་རིན་ཆེན་གསེར་གྱི་སྐ་རགས་བཅིངས་པ། དབུ་ལ་དར་དམར་གྱི་འགྱིང་ཐོད་ཅན། སྟག་དོང་གཡས་ལ་གཟིག་ཤུབས་གཡོན་དུ་འཕྱང་བ། བསེ་ཕུབ་དམར་པོ་རྒྱབ་ཏུ་འཁྱིལ་བ། ཕྱག་གཡས་བཙན་གྱི་ཞགས་པ་དམར་པོས་དགྲ་བོ་འཆིང་ཞིང་། གཡོན་བསེ་མདུང་དམར་པོ་དར་དམར་གྱི་རུ་མཚོན་ཅན་སྙིང་ལ་བསྣུན་པ། རྟ་བྲ་བོ་སྒབ་ནག །དར་གདན་དམར་པོ་སྒ་ཁྲ་བོ། དངུལ་གྱི་ཡོབ་ཐག །ཟངས་ཀྱི་ཡོབ་ཆེན། གསེར་གྱི་སྲབ། གཡུའི་མཐུར་མདའ། དར་དམར་གྱི་སྲབ་སྐྱོགས། སྦྲུལ་ནག་གི་གོང་སྨེད་བྱས་པ་ལ་བཅིབས་ནས་སྟོང་གསུམ་བསྐོར་བ། སྐུ་ལ་ཞལ་གྱི་ལྷ་བཙན་སྐུ་མདོག་དཀར་སེར་ཁྲོ་གཏུམ་ཅན། སྐུ་ལ་ཟ་འོག་དམར་ཁྲའི་གོས་དང་དར་དམར་གྱི་ཐོད་གསོལ་བ། གཡས་སུ་སྟག་དོང་དང་གཡོན་དུ་གཟིག་ཤུབས་འཕྱང་བ། ཕྱག་གཉིས་གསེར་མདའ་གསེར་གཞུ་བཀང་སྟེ་དགྲ་བོའི་སྙིང་ལ་བརྡེག་པ། སྨུག་པོ་ཤ་གདོང་སྒ་སྲབ་ཅན་ལ་འཆིབ་པ། གྲོ་ཤོད་བོད་ཀྱི་སྒང་དམག་རྗེ་སྐུ་མདོག་དམར་པོ་མེ་འོད་འབར་བ་རྔམ་ཞིང་འཇིགས་པ། སྐུ་ལ་ལེ་བརྒན་གྱི་འཇོལ་བེར་དང་དར་དམར་གྱི་ཐོད་བཅིངས་པ། སྟག་དོང་གཡས་དང་གཟིག་ཤུབས་གཡོན་དུ་འཕྱང་བ། ཕྱག་གཡོན་ཟངས་ཞགས་དམར་པོས་དགྲ་བོ་བཅིངས་ཏེ་གཡས་ཀྱིས་ཤང་ལང་བརྡེག་པ། མཚའ་ལུ་རྟིང་དཀར་སྒ་སྲབ་ཅན་ལ་འཆིབ་པ། རཱ་ཙ་གོས་སྔོན་གྱི་ཀླུ་བཙན་སྐུ་མདོག་དམར་ནག་འཇིགས་སུ་རུང་བ། སྐུ་ལ་ཆུ་དར་སྔོན་པོའི་རལ་གུ་ལ་དུག་སྦྲུལ་གྱི་སྐ་རགས་བཅིངས་པ། དར་སྔོན་གྱི་ཐོད་ཅན་སྟག་དོང་གཡས་དང་གཟིག་ཤུབས་གཡོན་དུ་འཕྱང་བ། ཕྱག་གཡས་ལྕགས་མདུང་ནག་པོ་དང་གཡོན་དུག་སྦྲུལ་གྱི་ཞགས་པ་འཕེན་པ། རྟ་སེར་པོ་སྒ་སྲབ་ཅན་ལ་འཆིབ་པ། རྡོ་རིང་དམར་པོའི་གྲིབ་བཙན་སྐུ་མདོག་དམར་པོ་འཇིགས་པའི་གཟུགས་ཅན། བེར་དམར་གྱི་སློག་པ་དང་དར་དམར་གྱི་ཐོད་གསོལ་བ། སྟག་དོང་གཡས་དང་གཟིག་ཤུབས་གཡོན་དུ་འཕྱང་བ། ཕྱག་གཡས་བསེ་མདུང་དམར་པོ་དང་གཡོན་བཙན་གྱི་རྒྱུ་ཞགས་བསྣམས་པ། རྐྱང་དམར་སྦོ་དཀར་སྒ་སྲབ་ཅན་ལ་འཆིབ་པ། ཀང་ཀ་ཐོད་ནག་བདུད་བཙན་སྐུ་མདོག་ལྗང་ནག་ཤིན་ཏུ་འཇིགས་པ། སྐུ་ལ་དར་ནག་བེར་ཆེན་དང་བདུད་དར་ནག་པོ་ཐོད་དུ་བཅིངས་པ། སྟག་དོང་གཡས་དང་གཟིག་ཤུབས་གཡོན་དུ་འཕྱང་བ། ཕྱག་གཡས་དར་ནག་གི་རུ་མཚོན་ཕྱར་ཞིང་གཡོན་འབྲེང་ཞགས་བླ་ལ་འདེབས་པ། རག་པ་གཞུང་ནག་སྒ་སྲབ་ཅན་ལ་འཆིབ་པ། རྩལ་ཐོག་རྒྱུག་གི་གྲི་བཙན་སྐུ་མདོག་ཁྲག་ལྟར་དམར་བ། སྐུ་ལ་ཟངས་ཁྲབ་དམར་པོ་དང་དབུ་ལ་དར་དམར་གྱི་ཐོད་བཅིངས་པ། སྟག་དོང་གཡས་དང་གཟིག་ཤུབས་གཡོན་དུ་འཕྱང་བ། ཕྱག་གཡས་བསེ་མདུང་དམར་པོ་མེ་འོད་འཕྲོ་བ་གསོར་ཞིང་གཡོན་ཟངས་ཀྱི་རལ་གྲི་གློག་ལྟར་འཁྱུག་པ། རྟ་མཆོག་རླུང་གི་གཤོག་པ་སྒ་སྲབ་ཅན་ལ་འཆིབ་པ། བདུན་ཀའང་རི་ཁྱི་སྤྱང་ཀི་རོལ་དུ་ཁྲིད་པ། རི་བྱ་ཕོ་རོག་སྟེང་དུ་ལྡིང་བ། བཙན་དམག་འབུམ་སྡེའི་འཁོར་གྱིས་བསྐོར་བ་དང་བཅས་པར་བཞུགས་པའི་སྤྱི་བོར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། ཧཱུྃ་ལས་འོད་ཟེར་འཕྲོས་པས་བཙན་ཡུལ་ཟངས་ཐང་དམར་པོ་སོགས་རང་བཞིན་གར་བཞུགས་ཀྱི་གནས་ནས་གནོད་སྦྱིན་ཡ་བ་རྐྱ་བདུན་འཁོར་དང་བཅས་པ་སྐད་ཅིག་གིས་གནས་འདིར་སྤྱན་དྲངས་པར་བསམ་ལ། སྤོས་དཀར་དང་ཕྱེ་མར་བསྲེག་ཅིང་། མདའ་དར་དམར་པོས་གཡབ་ལ་གདུང་བའི་ང་རོས། ཀྱཻ༔ ཕྱོགས་ཕྱོགས་དེ་ནི་ཕ་གི་ན༔ ཉི་མ་ནུབ་ཕྱོགས་ཕ་གི་ན༔ བཙན་ཡུལ་ཟངས་ཐང་དམར་པོ་ནས༔ པདྨ་དབང་གི་བཀའ་ཉན་པ༔ ཆེ་བཙན་རོལ་པ་རྐྱ་བདུན་ནི༔ ཕལ་ཆེར་སྐུ་མདོག་དམར་པོ་ལ༔ ཕྱག་ན་བ་དན་ཞགས་པ་བསྣམས༔ སྡེ་བརྒྱད་དྲེགས་པའི་ཚོགས་དང་བཅས༔ ཚུར་བྱོན་ཚུར་བྱོན་གནས་འདིར་བྱོན༔ ཤུ་ལ་ཏྲིཿབཛྲ་ས་མ་ཡ་ཛ༔ བྷྱོ༔ བཙན་མཁར་དམར་པོའི་ནང་ཤེད་ན༔ ཤ་ཁྲག་ལོངས་སྤྱོད་བསམ་མི་ཁྱབ༔ ཡིད་འོང་སྤྱན་གཟིགས་ཀུན་ནས་མཛེས༔ དམ་ཚིག་གཙང་མའི་གདན་ལ་བཞུགས༔ ས་མ་ཡ་ཏིཥྛ་ལྷན༔ ཀྱེ༔ སྐྱེས་བུ་རོལ་པ་རྐྱ་བདུན་ནི༔ འཕྲིན་ལས་མཛད་པ་བསམ་མི་ཁྱབ༔ པདྨ་དབང་གི་བཀའ་ཉན་པའི༔ དམ་ཚིག་གཏེར་བདག་ཁྱོད་ལ་བསྟོད༔ གཙང་མའི་སྐུ་ཁྲུས་འདི་འབུལ་ལོ༔ བདག་དང་ཡོན་གྱི་བདག་པོ་ལ༔ ཐུགས་རྗེའི་དབང་གིས་ཉེ་བར་མཛོད༔ ཨརྒྷཾ་བི་ཤུདྡྷེ་སྭཱ་ཧཱ༔ གཙང་མའི་བདུག་སྤོས་སྤྲིན་ལྟར་གཏིབས༔ མེ་ཏོག་སྣང་གསལ་དྲི་མཆོག་དང༔ ཞལ་ཟས་སྙན་པའི་རོལ་མོ་འབུལ༔ ཐུགས་རྗེའི་དབང་གིས་ཉེ་བར་མཛོད༔ རཱུ་པ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་ཝིདྱ་ཤབྡ་པཱུ་ཙ་ཧོ༔ ཀྱེ༔ སྐྱེས་བུ་སྲོག་གི་བདག་པོ་ནི༔ འཇིགས་བྱེད་རོལ་པ་སྡེ་བདུན་ཚོགས༔ ཁྱོད་ལ་དགྱེས་པའི་ལོངས་སྤྱོད་ནི༔ ཤ་ཁྲག་དམར་གཏོར་རི་ལྟར་སྤུངས༔ ཟག་མེད་བདུད་རྩི་མཚོ་ལྟར་བསྐྱིལ༔ རཀྟའི་ཡོན་ཆབ་རྫིང་བུར་གཏམས༔ སྤྱན་གཟིགས་ལོངས་སྤྱོད་སྐར་ལྟར་བཀྲམ༔ རྔ་གླིང་རོལ་མོ་འབྲུག་ལྟར་སྒྲོག༔ གླུ་དབྱངས་སྙན་པའི་ཚོགས་དང་བཅས༔ དམ་ཅན་མཆེད་བདུན་ཐུགས་དམ་བསྐང༔ བཙན་རྒོད་འབར་བའི་ཐུགས་དམ་བསྐང༔ སྡེ་བརྒྱད་སྟོང་སྡེའི་ཐུགས་དམ་བསྐང༔ དཀོར་སྲུང་དམ་ལྡན་ཐུགས་དམ་བསྐང༔ ལས་བཞིའི་ཕོ་ཉའི་ཐུགས་དམ་བསྐང༔ བྷྱོ༔ བསེ་མཁར་དམར་པོ་ལྡེམས་སེ་ལྡེམ༔ དར་དམར་རུ་མཚོན་པུ་རུ་རུ༔ བ་དན་དམར་པོ་ཡེངས་སེ་ཡེང༔ དྲེགས་པའི་མདའ་འཕེན་སྦྲེངས་སེ་སྦྲེང༔ ལས་བྱེད་ཤན་པ་རོ་ལོ་ལོ༔ བཤུག་པའི་འབོད་སྒྲ་དི་རི་རི༔ ཆེ་བཙན་རྒྱལ་པོའི་ཐུགས་དམ་བསྐང༔ སློབ་དཔོན་པདྨའི་སྤྱན་སྔ་རུ༔ ཐུགས་དམ་ཞལ་བཞེས་དེ་དགོངས་ལ༔ ཁྲི་སྲོང་ལྡེ་བཙན་རྗེ་རིགས་དང༔ རྣལ་འབྱོར་དམ་ལྡན་བརྒྱུད་པར་བཅས༔ དམ་ཚིག་གཅིག་ཏུ་སྐྱོང་བ་དང༔ སྐུ་ལ་བདོ་བའི་རིགས་རྒྱུད་ཆོད༔ ལོག་ལྟའི་སྡེ་དཔུང་ཆམ་ལ་ཕོབ༔ སྔགས་འཆང་རྡོ་རྗེའི་དམ་མ་དྲལ༔ བཅོལ་ལོ་གཉེར་རོ་མཐུ་རྩལ་སྐྱེད༔ ཡལ་ཡོལ་བྲི་གོལ་མ་མཛད་ཅིག༔ ངོ་སྲུང་ཟས་ཕྱིར་མ་འབྲེང་མཛོད༔ ཐུགས་དང་འགལ་བ་བསྐངས་གྱུར་ལ༔ བུ་སྡུག་ཚ་བོ་བཞིན་དུ་སྐྱོངས༔ ཞེས་བརྗོད། སྤྲོ་ན་རང་གི་སྙིང་ག་ནས་འོད་ཟེར་འཕྲོས། གནོད་སྦྱིན་འཁོར་བཅས་ཀྱི་ཐུགས་རྒྱུད་བསྐུལ་བས་ལས་རབ་འབྱམས་ཐོགས་མེད་དུ་སྒྲུབ་པར་བསམས་ལ། ཨོཾ་རཀྴ་རཀྴ་སྙིང་ལ་ཧཱུྃ་ཧཱུྃ༔ ཤུ་ལ་གྲཱི་ཝ་ཏྲི་ཤུ་ལ་ཧྲིང་ཧྲིང་ཛཿཛ༔ ཞེས་ཅི་ནུས་བཟླ། མཐར་གཏོར་མ་འབུལ་བ་དང་གཏང་རག་བཟོད་གསོལ་སོགས་ཀྱང་སྤྱི་དང་མཐུན་པར་བྱའོ། །གསུམ་པ་སྲོག་གཏད་ཀྱི་ཆོ་ག་ནི། བདག་མདུན་སྒྲུབ་མཆོད་ཀྱི་ཆོ་ག་སྔར་ལྟར་བྱས་ནས། སློབ་མའི་བྱ་བ་ཁྲུས་དང་བགེགས་བསྐྲད་སོང་ནས། མཚམས་སྦྱོར་ཅི་རིགས་པ་ལས་འདིར་རྒྱལ་བའི་བསྟན་སྲུང་ཐམས་ཅད་ཀྱི་ནང་ནས་མཐུ་རྩལ་ནུས་པ་མཆོག་ཏུ་གྱུར་པ་ཆོས་འཁོར་ཐམས་ཅད་ཀྱི་སྲུང་མ། དྲེགས་པ་ཀུན་གྱི་རྗེ་བོར་གྱུར་པ་གནོད་སྦྱིན་ཡ་བ་རྐྱ་བདུན་དུ་གྲགས་པ་འདི་ཉིད་ངེས་པའི་དོན་དུ་རྣམ་པར་སྣང་མཛད་གངས་ཆེན་མཚོའི་གསུང་རྡོ་རྗེའི་རང་གཟུགས་ལས་ཤར་བ་རྟ་མགྲིན་དབང་གི་རྒྱལ་པོ་དང་གཉིས་སུ་མེད་ཀྱང་། ཐུན་མོང་གི་སྣང་ངོར་འོད་སྲུངས་ཀྱི་བསྟན་པའི་མཇུག་ཏུ་ལི་ཡུལ་ལྕང་ར་སྨུག་པོར་ཡབ་ལི་རྗེ་གསང་བ་དང་ཡུམ་ཨུཏྤལ་རྒྱན་གྱི་སྲས། ལི་སྲས་འཕྱོར་བ་ཞེས་བྱ་བར་འཁྲུངས། དགེ་སློང་ཙནྡྲ་བྷ་དྲ་ལས་སོ་ཐར་གྱི་ཁྲིམས་བླངས་ཏེ་ནགས་ཚལ་གཅིག་ཏུ་བཞུགས་པ་ལས། ཡུལ་དེའི་རྒྱལ་པོ་དྷརྨཱ་ཤྲིའི་སྲས་མོ་ལྷ་ལྕམ་བདེ་སྦྱིན་ཞེས་བྱ་བ་ཁྲུས་ལ་ཞུགས་པ་དུག་སྦྲུལ་གྱི་འཇིགས་པས་གཙེས་པས་ལི་སྲས་ཀྱིས་དེའི་འཇིགས་པ་བསྐྱབས་པ། བློན་པོ་སྡིག་ཏོ་ཅན་གཉིས་ཀྱིས་མཐོང་བས་ལྷ་ལྕམ་དང་ལི་སྲས་གཉིས་མཐུན་པའི་ཡ་ག་བསྒྲགས་པས་རྐྱེན་བྱས། རྒྱལ་པོས་ལི་སྲས་གསོད་པའི་ཕོ་ཉ་བཏང་བས་ལྷ་ལྕམ་གཡང་ལ་ལྕེབས་ཏེ་ཤི་ཞིང་ལི་སྲས་ཀྱང་ཁ་བ་ཅན་གྱི་ལྗོངས་སུ་བྲོས། ཕོ་བྱུང་བསད། མོ་རིགས་ཐམས་ཅད་ལ་སྤྱོད་ཅིང་གནས་པ་ལས། ནམ་ཞིག་གི་ཚེ་རྒྱལ་པོའི་ཕོ་ཉས་ལི་སྲས་བཟུང་སྟེ་གྲི་རུ་བཀུམ་པར། སྨོན་ལམ་ལོག་པའི་མཐུ་ལས་ནུབ་ཕྱོགས་ཟངས་ཐང་དམར་པོར་བཙན་རྗེ་ཟླ་བ་ཐོད་དཀར་གྱི་སྲས་མོ་གནོད་སྦྱིན་གདོང་དམར་མའི་མངལ་དུ་ཁྲག་གི་སྒོ་ངར་བལྟམས་པས། ཇི་ཞིག་ན་བརྡོལ་བའི་ནང་ནས་གནོད་སྦྱིན་ཙིའུ་དམར་པོ་དང་། དེའི་མགོ་ལས་བདུད་བཙན། རུས་ལས་ལྷ་བཙན། དྲོད་དང་མདངས་ལས་བྲག་བཙན། ཁྲག་ལས་གྲི་བཙན། ཆུ་སེར་ལས་ཀླུ་བཙན། ཤ་ལས་གྲིབ་བཙན་ཏེ་བཙན་རྒོད་གདུག་པ་དྲུག་བྱུང་སྟེ། གཙོ་འཁོར་བདུན་གྱིས་སྲིད་གསུམ་གྱི་སྐྱེ་བོ་ཐམས་ཅད་ལ་གནོད་ཅིང་འཚེ་བར་བྱེད་པ་ལ། རྟ་མགྲིན་དབང་གི་རྒྱལ་པོས་མཐུ་སྟོབས་ཀྱིས་གཟིར་ཞིང་བཏུལ། སྲོག་གི་སྙིང་པོ་བླངས། མཁའ་འགྲོ་མ་རྡོ་རྗེ་བདེ་བྱེད་མས་བསྐུལ་ཏེ་སྤུ་གྲི་དམར་པོ་སྙིང་གི་རྒྱུད་གསུངས། རྡོ་རྗེ་ཐེག་པའི་སྲུང་མར་བསྐོས་ཤིང་དམ་ཚིག་གི་གཉེར་ཁ་གཏད། དུས་ཕྱིས་སློབ་དཔོན་ཆེན་པོ་པདྨའི་སྤྱན་སྔར་རང་གི་ཐ་ཚིག་རྒྱུད་དང་བཅས་པ་མདོངས་གསོལ་དུ་ཕུལ་ཏེ་གཏེར་གྱི་སྲུང་མར་ཁས་བླངས། མཆོད་བསྟོད་དྲེགས་པའི་དཀྱིལ་འཁོར་དུ་དབང་བསྐུར། རྒྱུད་སྒྲུབ་སྐོར་ལས་ཕྲན་བུ་དང་བཅས་པ་རྣམས་ཟབ་མོའི་གཏེར་དུ་སྦ་བར་མཛད་པ་ལས། ཇི་སྐད་དུ། བདག་དང་རྒྱལ་པོའི་ཐུགས་ཀྱི་སྤྲུལ་པ་ནི། །པདྨ་རྒྱལ་པོ་ཡེ་ཤེས་རོལ་པ་རྩལ། །ཞེས་ལུང་གིས་གསལ་བར་བསྟན་པའི་སྤྲུལ་པའི་གཏེར་སྟོན་པདྨ་དབང་རྒྱལ་རྡོ་རྗེའི་གཏེར་ཁ་ལས་བྱུང་བའི་སྲོག་གཏད་རིག་འཛིན་བརྒྱུད་པའི་ཕྱག་བཞེས་བཞིན་བསྒྲུབ་པ་ལ་སློབ་དཔོན་གྱི་བྱ་བ་རྣམས་སྔོན་དུ་སོང་། སློབ་མའི་བྱ་བ་མཎྜལ་ཕུལ། དེ་ནས་གསོལ་བ་གདབ་པ་ནི། ཀྱེ༔ བླ་མ་རྗེ་བཙུན་ཁྲོ་བོའི་རྒྱལ༔ དྲེགས་པ་ལས་ལ་ཉེ་བའི་ཕྱིར༔ དམ་ཚིག་བཀའ་ཡིས་བཅིངས་མཛད་ནས༔ དྲེགས་པའི་དམ་ཚིག་གཉེར་དུ་ཞུ༔ ཞེས་ལན་གསུམ་གྱིས་གསོལ་བ་གདབ། ཚོགས་གསག་པ་ནི། རྟེན་གཏོར་སྐད་ཅིག་གིས་རྟ་མགྲིན་སྐུ་མདོག་དམར་ནག་ཁྲོ་གཏུམ་བཟོད་པར་དཀའ་བའི་གཟི་བརྗིད་ཅན། གཡས་ཐོད་དབྱུག་དང་གཡོན་ཕུར་བུ་སྒྲིལ་བ་དུར་ཁྲོད་རོལ་པའི་ཆས་ཐམས་ཅད་ཡོངས་སུ་རྫོགས་པའི་དབུ་གཙུག་ཏུ། མ་ཧཱ་གུ་རུ་ཐོད་ཕྲེང་རྩལ་སྐུ་མདོག་དམར་ནག་ལྕགས་ཀྱུ་དང་ཞགས་པ་འཛིན་པ་དབུ་གཙུག་ཏུ་རྟ་མགོ་ལྗང་ཞུར་རྟ་སྐད་འཚེར་ཞིང་གཟི་བྱིན་ཉི་མ་འབུམ་གྱི་རང་བཞིན་ལྟར་གསལ་བར་མོས་ལ། རྡོ་རྗེ་སློབ་དཔོན་སངས་རྒྱས་དཔལ། །སོགས་ཀྱི་རྒྱུན་བཤགས་བྱ། སློབ་དཔོན་ལ་མོས་གུས་དུང་པ་བྱས་པས། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས། སློབ་མའི་ལུས་ལ་ཕོག་པས་ཕུང་ཁམས་སྐྱེ་མཆེད་སྒྲིབ་གཉིས་བག་ཆགས་དང་བཅས་པ་སྦྱངས། མི་དམིགས་པའི་ངང་ལས་དཔལ་ཆེན་རྟ་མགྲིན་དུ་སྔར་ལྟར་གསལ་བཏབ། གནས་གསུམ་བརླབ། ཡེ་ཤེས་པ་དགུག་བསྟིམ་སྤོས་རོལ་བྱ། གཉེན་པོའི་དབང་ལ་ཡང་སྐུ་གསུང་ཐུགས་ཀྱི་བྱིན་རླབས་གསུམ་ལས། དང་པོ་སྐུ་ཡི་བྱིན་རླབས་ནི། གཏོར་མ་དཔལ་རྟ་མགྲིན་དུ་གསལ་བ་ལས། མར་མེ་གཅིག་ལས་གཉིས་མཆེད་ཀྱི་ཚུལ་དུ་རང་འདྲའི་སྐུ་གཉིས་པ་མཆེད་དེ་བྱུང་བ་སྤྱི་བོ་ནས་ཐིམ་པས་ལུས་ཀྱི་སྡིག་སྒྲིབ་དག །སྐུ་རྡོ་རྗེ་འགྲུབ་པའི་ནུས་པ་བཞག་པར་བསམ་ལ། རྟེན་གཏོར་སྤྱི་བོར་བཞག་སྟེ། ཧྲཱི༔ རང་བཞིན་ཆོས་ཀྱི་དབྱིངས་ལས་སྤྲུལ་པའི་སྐུ༔ ཁྲོ་རྒྱལ་རྔམ་པ་དྲེགས་པའི་བདག་པོ་སྟེ༔ རྟ་སྐད་རྔམ་སྒྲོག་བདུད་དང་དམ་སྲི་འདུལ༔ ཧ་ཡ་གྲཱི་ཝའི་དབང་མཆོག་ཐོབ་པར་ཤོག༔ ཨོཾ་ཧྲཱིཿབཛྲ་ཀྲོ་དྷ་ཧ་ཡ་གྲཱི་ཝ་ཧུ་ལུ་ཧུ་ལུ་ཧཱུྃ་ཕཊ༔ ཀཱ་ཡ་ཨ་བྷི་ཥིཉྩ་ཨོཾ༔ ཞེས་བརྗོད་ཅིང་སྤོས་རོལ་བྱ། གཉིས་པ་གསུང་གི་བྱིན་རླབས་ནི། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས་མདུན་བསྐྱེད་ཀྱི་ཐུགས་རྒྱུད་བསྐུལ་བས་གསུང་གི་བྱིན་རླབས་རྣམས་སྔགས་ཀྱི་ཕྲེང་བ་ཁ་དོག་དམར་པོ་རང་སྒྲ་སྒྲོག་བཞིན་དུ་བྱུང་བ་མགྲིན་པ་ནས་ཐིམ་པས་ངག་གི་སྡིག་སྒྲིབ་དག །གསུང་རྡོ་རྗེ་འགྲུབ་པའི་ནུས་ལྡན་དུ་གྱུར་པར་བསམ་ལ། སྔགས་ཀྱིས་བཏབ་པའི་མེ་ཏོག་དམར་པོ་གཏོར་ཞིང་། ཧྲཱི༔ གསང་སྔགས་རྒྱལ་པོ་ཧུ་ལུའི་སྒྲ་དང་ལྡན༔ འབད་པར་ཞུགས་ན་དངོས་གྲུབ་མྱུར་དུ་སྟེར༔ སངས་རྒྱས་གསུང་མཆོག་འདུས་པ་དཔལ་གྱི་ཐུགས༔ ཡང་དག་སྔགས་ཀྱི་དབང་མཆོག་ཐོབ་པར་ཤོག༔ རྩ་སྔགས་ཀྱི་མཐར། ཝཱ་ཀ་ཨ་བྷི་ཥིཉྩ་ཨཱ༔ སྤོས་རོལ་བྱ། གསུམ་པ་ཐུགས་ཀྱི་བྱིན་རླབས་ནི། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས་མདུན་བསྐྱེད་ཀྱི་ཐུགས་རྒྱུད་བསྐུལ་བས་ཐུགས་ཀྱི་བྱིན་རླབས་རྣམས་ཕྱག་མཚན་ཕུར་བུ་དང་དབྱུག་ཏོ་ལ་སོགས་པའི་རྣམ་པར་བྱུང་སྟེ། སྙིང་ག་ནས་ཐིམ་པས་ཡིད་ཀྱི་སྡིག་སྒྲིབ་དག །ཐུགས་རྡོ་རྗེ་འགྲུབ་པའི་ནུས་ལྡན་དུ་གྱུར་པར་བསམ་ལ། ཕུར་བུའམ་དབྱུག་ཏོ་སྙིང་ཁར་གཏུག་ཅིང་ལག་ཏུ་གཏད་ལ། ཧྲཱི༔ ཡེ་ཤེས་རིག་པ་བྱང་ཆུབ་སེམས་ཀྱི་དབང༔ ཉོན་མོངས་མཐར་བྱེད་རྟ་མཆོག་འགྲོ་བའི་ཤུགས༔ རང་བཞིན་ཡོན་ཏན་འབུམ་གྱི་གཏེར་མངའ་བ༔ མི་གནས་ཐུགས་ཀྱི་ཡེ་ཤེས་དབང་ཐོབ་ཤོག༔ རྩ་སྔགས་མཐར་ཙིཏྟ་ཛྙཱ་ན་ཨ་བྷི་ཥིཉྩ་ཧཱུྃ༔ ཞེས་བརྗོད་ཅིང་སྤོས་རོལ་བྱ། དེ་དག་ནི་གཉེན་པོའི་ལྷ་དབང་བསྐུར་བ་ཡིན་ནོ། །དེ་ནས་དྲེགས་པའི་སྲོག་དབང་དངོས་ལའང་། སྐུ་གཏོར་མ། གསུང་བླ་རྡོ། ཐུགས་ཕྱག་མཚན་ལ་བརྟེན་ནས་སྲོག་གཏད་པ་གསུམ་ལས། དང་པོ་སྐུ་གཏོར་མ་ལ་བརྟེན་པ་ནི། མདུན་གྱི་གཏོར་མ་འདི་ཉིད་བཙན་ཡུལ་ཟངས་ཐང་དམར་པོ་སོགས་སྔར་བཞིན་གནོད་སྦྱིན་འཁོར་བཅས་སུ་བསྐྱེད་པ་དམིགས་པ་རྒྱས་བསྡུས་ཅི་རིགས་སུ་སྤོད་ནས། དེ་ལྟར་དབང་དྲག་རོལ་པའི་ཕོ་བྲང་སྡེ་བརྒྱད་རྦ་ཀློང་འཁྲུགས་པའི་རྟེན་མཁར་གྱི་ནང་དུ་དམ་ཅན་རྒྱ་མཚོའི་ཚོགས་ཁྲ་ལམ་མེར་བཞུགས་པ། ཁྱེད་རང་རྟ་མགྲིན་དུ་གསལ་བའི་ལག་ཏུ་གཏད་པས་དྲེགས་པ་འཁོར་བཅས་གུས་འདུད་དང་བཅས་པས་དམ་ལ་གནས་པར་མོས་ལ། གཏོར་མ་ལག་ཏུ་གཏད་དེ། ཀྱེ༔ སྐུ་མཁར་དམར་པོ་ལྡེམས་སེ་ལྡེམ༔ རྩེ་ལ་འུག་པ་ལྡིངས་སེ་ལྡིང༔ བཞུགས་པའི་རྟེན་དུ་བུ་ལ་གཏད༔ དྲེགས་པ་རྟག་ཏུ་གནས་པར་ཤོག༔ རཀྴ་མ་དྷ་ལ་ཧཱུྃ་སྭཱ་ཧཱ། ཆོས་འཁོར་ཡོངས་ཀྱི་སྲུང་མ་ལྷ་བཙན་དགྲ་བླའི་རྒྱལ་པོ་ཙིའུ་དམར་པོ། སྤྲུལ་པ་སྐུ་ལ་ཞལ་གྱི་ལྷ་བཙན། རྩལ་ཐོག་རྒྱུག་གི་གྲི་བཙན། རྡོ་རིང་དམར་པོའི་གྲིབ་བཙན། ཀང་ཀ་ཐོད་ནག་བདུད་བཙན། རཱ་ཙ་གོང་སྔོན་གྱི་ཀླུ་བཙན། གྲོ་ཤོད་བོད་ཀྱི་སྒང་དམག་རྗེ། ཡང་སྤྲུལ་སྲིད་གསུམ་འབྱུང་པོའི་ཚོགས་དང་བཅས་པ་ཁྱེད་རྣམས་ཀྱིས། ཆོས་སྐུ་སྣང་བ་མཐའ་ཡས། ལོངས་སྐུ་པདྨ་དབང་ཆེན། སྤྲུལ་སྐུ་པདྨ་ཐོད་འཕྲེང་། རིག་འཛིན་པདྨ་དབང་རྒྱལ། འབྲི་ཁུང་རིན་ཆེན་ཕུན་ཚོགས། བསྟན་པའི་འབྱུང་གནས་རྒྱལ་སྲས་ཀུན་བཟང་། རིན་ཆེན་དར་རྒྱས། གསང་བདག་འཕྲིན་ལས་ལྷུན་གྲུབ། །ཟུར་ཆོས་དབྱིངས་རང་གྲོལ། ཀུན་མཁྱེན་རྡོ་རྗེ་ཐོགས་མེད། རིག་འཛིན་འགྱུར་མེད་རྡོ་རྗེ་ལ་སོགས་པ་རྩ་བརྒྱུད་ཀྱི་བླ་མ་དམ་པ་རྣམས་ཀྱི་བཀའ་དང་དམ་ལས་མ་འདའ་བར་ཞེས་སོགས་ཀྱི་བཀའ་བསྒོ་རྒྱས་བསྡུས་ཅི་རིགས་བྱ། གཉིས་པ་གསུང་བླ་རྡོ་ལ་བརྟེན་པ་ནི། མདུན་བསྐྱེད་དྲེགས་པའི་སྲོག་གི་སྙིང་པོ་ཏྲི་ཡིག་དམར་ནག་སྲོག་སྔགས་དང་བཅས་པའི་རྣམ་པར་བྱུང་བ་ཁྱེད་རང་རྟ་མགྲིན་དུ་གསལ་བའི་སྙིང་གའི་ཧཱུྃ་གི་ཞབས་ཀྱུ་ལ་སིབ་ཀྱིས་ཐིམ་པས་དབྱེར་མེད་དུ་འདྲེས་ཤིང་དྲེགས་པའི་སྲོག་དབང་དུ་འདུས་པར་མོས་སུ་བཅུག་ལ། བླ་རྡོ་མགྲིན་པར་བཞག་ཅིང་ལག་ཏུ་གཏད་ལ། བླ་རྡོ་སྲོག་འཁོར་གསང་བའི་སྔགས༔ མདའ་ཡི་ཤུགས་དང་ཐོག་ལྟར་མྱུར༔ འབོད་རྦད་རྟེན་དུ་བུ་ལ་གཏད༔ རྟག་ཏུ་སྲོག་རྒྱུད་འབྲེལ་བར་ཤོག༔ ཨོཾ་རཀྴ་རཀྴ་སྙིང་ལ་ཧཱུྃ་ཧཱུྃ༔ ཤུ་ལ་གྲཱི་ཝ་ཏྲི་ཤུ་ལ་ཧྲཱིང་ཧྲཱིང་ཛཿཛ༔ ཞེས་བརྗོད། གསུམ་པ་ཐུགས་ཕྱག་མཚན་ལ་བརྟེན་པ་ནི། དྲེགས་པའི་ལྷ་ཚོགས་རྣམས་ཀྱི་ཐུགས་ཀ་ནས་འོད་ཟེར་འཕྲོས་པས། སྲིད་གསུམ་དྲེགས་པའི་མཐུ་ནུས་ཐམས་ཅད་གཅིག་ཏུ་བསྡུས་ཏེ། མདུང་ཞགས་ལ་བསྟིམས་པ་གནོད་སྦྱིན་བྲན་འབངས་དང་བཅས་པ་རྣམས་ཀྱི་གུས་པ་ཆེན་པོས། རང་རྟགས་ཀྱི་ཕྱག་མཚན་དངོས་གྲུབ་ཏུ་ཕུལ་བས་དྲེགས་པ་བྲན་དུ་འཁོལ་བས། ལས་བཞིའི་ཕྲིན་ལས་སྒྲུབ་པའི་མཐུ་སྟོབས་ཐོགས་མེད་དུ་གྱུར་ཅིང་བསྟན་པ་སྲུང་བའི་ལག་ཆར་བཅངས་པར་མོས་སུ་བཅུག་ལ་མདུང་དམར་གཡས་དང་ཞགས་པ་གཡོན་དུ་གཏད་ལ། མི་འབྲལ་སྲོག་གི་དམ་ཚིག་ནི༔ མདུང་དམར་ཞགས་པ་བཙན་གྱི་ཆས༔ པདྨ་དབང་ཆེན་དམ་ཚིག་ལྡན༔ ཕྲིན་ལས་རྟེན་དུ་བུ་ལ་གཏད༔ རཀྴ་ཀརྨ་ཛ་བྷྱོ་རྦད༔ ཅེས་བརྗོད་ཅིང་མདུང་ཞགས་གཡས་སུ་བཅུག །སྤོས་དཀར་གསུར་དུད་རྔ་གླིང་རོལ་མོའི་སྒྲ་སྒྲོག་པ་སོགས་བྱ། དེས་གནོད་སྦྱིན་ཆེན་པོ་ཡ་བ་རྐྱ་བདུན་གྱི་སྲོག་གཏད་ཀྱི་རིམ་པ་བརྒྱུད་ལྡན་བླ་མའི་ཕྱག་བཞེས་བཞིན་དུ་རྫོགས་པར་གྲུབ་པ་ཡིན་པས། དེང་ནས་གཟུང་སྟེ་སྲུང་མའི་དབང་པོ་འདི་ཉིད་ཀྱི་ཕྱི་ནང་གསང་བའི་རྟེན་ཚོགས་པའི་སྒོ་ནས་བསྟེན་གསོལ་མཆོད་པའི་ལས་ལ་འབད་ཅིང་། དེ་ཡང་དྲེགས་པ་རང་སེམས་ལས་ལོགས་སུ་མེད་པར་ཤེས་པའི་སྒོ་ནས་གནས་ལུགས་ཀྱི་ལྟ་བའི་གདེངས་དང་ལྡན་པ་གཅེས་ཏེ། བཙན་བདུད་རོལ་པ་རྐྱ་བདུན་ཡང༔ རང་ལས་བྱུང་བའི་སྤྲུལ་པར་སྣང༔ གཉིས་མེད་དོན་དམ་གཅིག་ཏུ་རྫོགས༔ རང་གི་སེམས་སུ་ཤེས་པར་བྱ༔ ཞེས་གསུངས། རྟ་དམར་དང་རྐྱང་གི་ཤ་མི་ཟ། བཙུན་པ་བསད་པའི་གོས་མི་བགོ །ཡུགས་ས་མོ་དང་མིང་སྲིང་ལ་མི་སྤྱོད། མཚོན་ཆ་མི་འགོང་། བཙན་གནོད་པའི་ཕྱོགས་ལ་བརྔན་སྦྱིན་པ་སོགས་མཐུན་འཇུག་གིས་རྟེན་འབྲེལ་དྲག་སྤྱོད་མི་བྱ། སྤྱང་ཀི་དང་། བྱ་རོག་ལ་མི་བརྡེག །ཐབ་གཞོབ་མི་གཏོང་། ལོ་ཟླ་དུས་ཀྱི་གཏོར་མ་མ་ཆག་པ་དང་། ཁྱད་པར་ཉ་སྟོང་ལ་གསོལ་བ་ཤིན་ཏུ་གཅེས་ཤིང་། ལེན་སྤོང་བགྱིས་ན་སྲུང་མ་རང་གཤེད་དུ་བབ་པར་འགྱུར་ཏེ། རྒྱུད་ལས། སྤྱོད་དང་དམ་ཚིག་རིམ་པ་ནི༔ རྫུ་འཕྲུལ་ཤུགས་ཀྱི་མཾ་ས་སྤང༔ གོ་ལོག་གཙོ་བོ་མི་བགོ་སྟེ༔ དྲེད་སྟག་སྟན་དུ་མི་འདིང་ངོ༔ རྣོ་དབལ་སྔགས་ཀྱི་ངར་མི་གསད༔ རང་གི་ཞེ་སྡང་ལམ་མི་དགག༔ གཡུ་ཡི་ཚེ་ལོ་མདའ་མི་བཅག༔ བརྡ་ཡི་སོལ་བ་རླུང་མི་སྐུར༔ ན་བུན་རླངས་པ་སྔོ་མི་གཏང༔ ཁས་བླངས་དུས་ལས་ཡོལ་མི་བྱ༔ རྟ་མེད་ན་ནི་བཀོལ་མི་གཏུབ༔ དམ་ཚིག་མི་བསྲུང་བྱིན་རླབས་རྡུགས༔ ལྷ་བསྙེན་མ་བྱས་རང་ལ་ལྡོག༔ ཅེས་དང་། ལེན་སྤོང་བྱས་ན་རང་སྲོག་གཅོད༔ མཆོད་པ་ཡོལ་ན་གོད་ཁ་གཏོང༔ ཞེས་གསུངས་པའི་དམ་ཚིག་གི་གནས་ལ་བརྩོན་པར་བསྒྲག་ཅིང་། གཙོ་བོས་ཇི་ལྟར་སོགས་ཀྱི་ཁས་བླང་། གཏང་རག་གི་མཎྜལ་འབུལ་བ་སྤྱི་དང་འདྲ་ཞིང་། མདུན་བསྐྱེད་ཀྱི་རྗེས་ཆོག་ནི་གོང་དུ་བསྟན་པ་བཞིན་ནོ། །བསྟན་སྲུང་གནོད་སྦྱིན་ཡ་བ་རྐྱ་བདུན་གྱི། །སྒྲུབ་ཐབས་སྲོག་གཏད་ཚིག་ཉུང་དོན་གསལ་འདི། །རང་དང་སྐལ་མཉམ་འགྲོ་ལ་ཕན་ཕྱིར་དུ། །རིན་ཆེན་རྣམ་པར་རྒྱལ་བས་བྲིས་པ་འོ།་་་སྨིན་གླིང་རྒྱལ་སྲས་རིན་ཆེན་རྣམ་རྒྱལ་གསུང་ངོ་།། །།\nRetrieved from "https://rtz.tsadra.org/index.php?title=Terdzo-TI-021&oldid=127243"


Khri srong lde'u btsan - Rinchen Terdzö\nPainting by Pema Namdol Thaye Courtesy of Padma Studios\nchos rgyal khri srong lde'u btsan\n[[|Jamyang Khyentse WangchukJamyang Khyentse WangpoJigme LingpaJatang Kuchok Ngaki DorjeJangdak Tashi TopgyalNgawang Lobzang GyatsoDrugu YangwangGuru Chökyi WangchukNgari Paṇchen Pema WangyalNyangral Nyima ÖzerGyalse LhajeRigdzin Tukyi Dorje]]\npad+ma 'byung gnas · Bai ro tsa na\nKhri srong lde'u btsan on the LIB\nKhri srong lde'u btsan on the DNZ\nKhri srong lde'u btsan on the BNW\nName in Gyatsa: ཁྲི་སྲོང་ལྡེའུ་བཙན་ (khri srong lde'u btsan)\nPage #s for bio of this person: 368 to 373\nFolio #s for bio of this person: 14a3 to 17a5\n།འདིར་ཁྲི་སྲོང་རྣམ་འཕྲུལ་དབང་པོའི་སྡེས། ཐུགས་སྲས་མི་རྗེ་འབངས་རིགས་ཉེར་ལྔ་ཞེས་གསུངས་པའི། མི་རྗེ་ཁྲི་སྲོང་ལྡེའུ་བཙན་ནི། འཇམ་དཔལ་རྩ་བའི་རྒྱུད་ལས། ས་འོད་བཟང་པོ་ཞེས་ལུང་བསྟན་པ་ལྟར། རྗེ་སྲོང་བཙན་སྒམ་པོ་ནས་རྒྱལ་རབས་བཞི་པ་མེས་ཨག་ཚོམ་དང་རྒྱ་མོ་བཟའ་ཀོང་ཇོ་ཕྱི་མའི་སྲས་སུ་ཆུ་ཕོ་རྟ་ལོའི་དཔྱིད་ཟླ་ར་བའི་ཚེས་བརྒྱད་སྐར་མ་རྒྱལ་ལ་སྐུ་བལྟམས། དགུང་ལོ་བཅུ་བདུན་གྱི་བར་དུ་རྒྱལ་ཐབས་གཙོ་བོར་མཛད། དེ་ནས་དམ་པའི་རིགས་སད་དེ་ཐོག་མར་གཙུག་ལག་ཁང་ཆེན་པོ་བཞེངས་པར་བཞེད་པས་ཆོས་བློན་འགོས་དང་བགྲོས་ཏེ་གཡོའི་ཚུལ་གྱིས་ལས་ཐབས་ཀྱི་གདམས་ཁ་བསྐུར་བ་ན། ཐམས་ཅད་ཀྱིས་གཙུག་ལག་ཁང་བརྩིགས་པར་གྲོས་འཆམ་ནས་ས་འདུལ་གྱི་ཆེད་བོད་ཀྱི་ཐུབ་དབང་གཉིས་པ་མཁན་ཆེན་ཞི་བ་འཚོ་གདན་དྲངས་ནའང་དགོས་པའི་དབང་གིས་ས་གཞི་མ་ཐུལ་བ་ལྟར་མཛད་ནས་ལུང་བསྟན་པ་ལྟར་སློབ་དཔོན་ཆེན་པོ་སྤྱན་དྲངས། བོད་ཁམས་ཀྱི་ནག་ཕྱོགས་གདུག་པ་ཅན་རྣམས་ཕྱག་རྒྱ་གཉན་པོའི་ཟིལ་འོག་ཏུ་མནན། ཅི་བགྱིའི་འབངས་སུ་རྩིས་ལ་ཕབ། རྡོ་རྗེ་ཕུར་པའི་དཀྱིལ་འཁོར་ལ་བརྟེན་ནས་ས་གཞི་ལས་སུ་རུང་བར་གནང་། ནམ་མཁར་རྡོ་རྗེའི་གར་མཛད་པའི་གྲིབ་མ་གར་བྱུང་སར་རྩིགས་རྨང་བཏིང་། ཉིན་པར་མི་དང་མཚན་མོ་མི་མ་ཡིན་གྱིས་ལས་བྱས་པས་ལུགས་གསུམ་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་རྟེན་དང་བརྟེན་པར་བཅས་པ་ལོ་ལྔའི་ཁོང་དུ་གེགས་མེད་དུ་འབྱོངས། རབ་ཏུ་གནས་པའི་མེ་ཏོག་འཐོར་ཅིང་རྫུ་འཕྲུལ་གྱི་མཐུ་ཆེན་པོ་བསྟན། སློབ་དཔོན་ཆེན་པོས་ལུང་བསྟན་པ་ལྟར་ལོ་ཙཱ་བ་བཻ་རོ། །སྐ་ཅོག་ཟུང་གདན་དྲངས་ནས་སྒྲ་བསྒྱུར་སློབ་ཏུ་བཅུག་པས་ཚེགས་མེད་པར་མཁྱེན། སྦ་ཡེ་ཤེས་དབང་པོ་སོགས་སད་མི་མི་བདུན་རབ་ཏུ་བྱུང་བཅོལ་ནས་སངས་རྒྱས་ཀྱི་བསྟན་པའི་སྲོལ་དང་པོར་གཏོད། རྒྱལ་པོ་མདོ་བཅུ་སོགས་མདོ་རྒྱུད་ཅི་རིགས་པའང་བསྒྱུར། བཻ་རོ་དང་ནམ་མཁའི་སྙིང་པོ་སོགས་རྒྱ་གར་དུ་བཏང་ནས་ཆོས་ཀྱི་སྐྱེས་བླངས། ཁྱད་པར་སྐ་ཅོག་རྨ་གསུམ་ཕོ་ཉར་བཏང་ནས་པཎ་ཆེན་བི་མ་ལ་སྤྱན་དྲངས། ལོ་ཆེན་བཻ་རོ་རྒྱལ་མོ་ཚ་རོང་དུ་ཕེབ་པའང་སླར་བྱོན། དེ་ལྟ་བུའི་མཁན་སློབ་བི་མ་ལ་སོགས་པཎ་ཆེན་བརྒྱ་རྩ་ཞལ་འཛོམ། བཻ་རོ་སྐ་ཅོག་སོགས་ཞུས་ཆེན་དང་སྒྱུར་བྱེད་དང་མཆན་བུའི་ལོ་ཙཱ་བ་བརྒྱ་རྩ་བརྒྱད་མཚམས་སྦྱར་ཏེ་སྡེ་སྣོད་རྒྱུད་སྡེ། དགོངས་འགྲེལ་གྱི་བསྟན་བཅོས་བཅས་བསྒྱུར་བཤད་འཆད་ཉན་གྱིས་གཏན་ལ་ཕབས་པས་བོད་དུ་སངས་རྒྱས་ཀྱི་བསྟན་པ་ཡོངས་སུ་རྫོགས་པར་མཛད་པའི་བཀའ་དྲིན་དང་ཕྱག་རྗེས་བསམ་གྱིས་མི་ཁྱབ། བྱེ་བྲག་ཏུ་བཀའ་མའི་ལོ་རྒྱུས་སྦ་བཞེད་སོགས་སུ་རྒྱལ་བློན་རྣམས་ལ་དཔལ་གསང་བ་འདུས་པའི་རིམ་པ་སྟེ་དབང་བསྐུར་མཛད། མན་ངག་ལྟ་བའི་ཕྲེང་བ་བཤད། ཆོས་དང་དྲག་སྔགས་ཀྱི་དཔེ་མང་པོ་རྗེ་ལ་སྦས། ཞེས་པ་ཙམ་ལས་མི་འབྱུང་བ་ནི་ཐུན་མོང་གི་གདུལ་བྱའི་སྣང་ངོར་དེ་ལྟར་ཡིན་མོད། ཐུན་མོང་མ་ཡིན་པ་མངའ་བདག་རྗེ་འབངས་སོགས་སྐལ་ལྡན་རྣམས་ལ་བླ་རྫོགས་ཐུགས་གསུམ་དང་། སྒྲུབ་སྡེ་བརྒྱད་སྤྱི་བྱེ་བྲག་གིས་མཚོན་རྩ་གསུམ་ཆོས་སྲུང་རབ་འབྱམས་ཀྱི་རྒྱུད་དང་གདམས་ངག་ལས་ཚོགས་སོགས་མཐའ་ཡས་པ་བཀའ་བསྩལ་ཅིང་ཕལ་ཆེར་མཆོད་ཡོན་གཉིས་ཀྱིས་བཀའ་བགྲོས་ཏེ་མ་འོངས་པའི་དུས་ལ་དགོངས་ནས་ཟབ་གཏེར་དུ་རྒྱས་བཏབ། བྱེ་བྲག་ཏུ་བསམ་ཡས་མཆིམས་ཕུའི་བྲག་དམར་ཀེའུ་ཚང་གི་ཕུག་པར་བཀའ་བརྒྱད་བདེ་གཤེགས་འདུས་པའི་དཀྱིལ་འཁོར་ཆེན་པོར་དབང་བསྐུར་གསན་པ་ན། མངའ་བདག་གི་མེ་ཏོག་དབུས་སུ་བབས་པས། གསང་མཚན་ཚངས་པ་ལྷའི་མེ་ཏོག་རྩལ་དུ་གནང་། ཆེ་མཆོག་བདེ་གཤེགས་འདུས་པའི་བཀའ་བབས་ཏེ། ཏིང་ངེ་འཛིན་ལས་མི་གཡོ་བར་ལྷུན་གྲུབ་ཀྱི་དགོངས་པ་སྐྱེས། མཁན་པོ་བོ་དྷི་སཏྭ་ལས་མདོ་ཕྱོགས་གསན་པས་ཤེར་ཕྱིན་གྱི་རྟོགས་པ་འཁྲུངས་ནས་བཀའ་ཡང་དག་པའི་ཚད་མ་ཞེས་པའི་བསྟན་བཅོས་དང་། འབུམ་གྱི་ཊཱིཀ་སོགས་བསྟན་བཅོས་མང་པོ་མཛད། སྤྲུལ་པའི་དམག་བྱེ་བ་ཕྲག་བཅུ་གཉིས་བཏང་སྟེ་རྒྱ་གར་མཆོད་རྟེན་པདྨ་ཅན་ནས་དེ་བཞིན་གཤེགས་པའི་རིང་བསྲེལ་ལེན་པ་དང་། གཙུག་ལག་ཁང་བརྒྱ་རྩ་བརྒྱད་བཞེངས་པར་མཛད་དེ། ཆོས་ཀྱི་རྒྱལ་པོ་འདི་ནི་བསིལ་ལྡན་ཁ་བའི་ལྗོངས་འདིར་རྒྱལ་བསྟན་ཉིན་བྱེད་འདྲེན་པའི་ཤིང་རྟ་གཅིག་པུ་པར་གྱུར་པ་དེའོ། །དེ་ལྟ་བུའི་འཇམ་པའི་དབྱངས་མི་རྗེའི་ཚུལ་དུ་རྣམ་པར་རོལ་པ་དེའི་ཐུགས་བསྐྱེད་དང་ཕྲིན་ལས་མཐའ་ཡས་པས་བོད་ཁམས་ལ་བཀའ་དྲིན་མཚུངས་ཟླ་མེད་པ་དེ་ཉིད་ཞིང་ཁམས་གཞན་དུ་གཤེགས་པའི་དུས་སྔ་ཕྱི་མི་འདྲ་བ་མང་ནའང་རྣམ་ཐར་ཆེན་མོ་ལྟར་ན་ལྔ་བཅུ་རྩ་དགུ་ལ་གཤེགས་པར་གསུངས། གང་ལྟར་ཡང་དག་པའི་སྐྱེ་སྲིད་བརྒྱུད་མར་བཟུང་ནས་འབྲས་བུ་མཐར་ཕྱིན་པའི་སྐུ་སྤྲུལ་ཉང་། གསུང་སྤྲུལ་ཆོས་དབང་སྟེ་གཏེར་ཁ་གོང་འོག་གཉིས་དང་། ཐུགས་སྤྲུལ་མངའ་རིའི་པཎ་ཆེན་པདྨ་དབང་རྒྱལ། ཡོན་ཏན་སྤྲུལ་པ་གནས་གསར་བ་མདོ་སྔགས་གླིང་པ་མཁྱེན་བརྩེའི་དབང་ཕྱུག་དང་། དཔལ་བཀྲ་ཤིས་སྟོབས་རྒྱལ། ཕྲིན་ལས་ཀྱི་སྤྲུལ་པ་རྒྱལ་དབང་ལྔ་པ་རྡོ་རྗེ་ཐོགས་མེད་རྣམས་ཡོངས་གྲགས་དང་། གཞན་ཡང་སྐུ་གསུང་ཐུགས་ཡོན་ཏན་ཕྲིན་ལས་རེ་རེ་ལའང་བདུན་རེ་སོགས་མཐའ་ཡས་པ་འབྱུང་བར་གསུངས། མདོར་ན་གཏེར་འབྱིན་གྱི་གང་ཟག་ཕལ་མོ་ཆེ་མངའ་བདག་ཡབ་སྲས་དང་ལོ་ཆེན་བཻ་རོའི་སྤྲུལ་པར་ཞལ་གྱིས་བཞེས་པས་རྣམ་ཐར་བསམ་གྱིས་མི་ཁྱབ་པའི་བདག་ཉིད་ཅན་དུ་སྣང་ངོ་། །ཆོས་རྒྱལ་འདི་ཉིད་ཀྱི་སྲས་ལ་བཞེད་སྲོལ་མི་འདྲ་བ་མང་དུ་འདུག་ཀྱང་ཡོངས་གྲགས་ལྟར་ན། ཆེ་བ་མུ་ཁྲི་བཙད་པོའམ་མུ་ནེ་བཙན་པོ། འབྲིང་པོ་མུ་རུམ་བཙད་པོའམ་ལྷ་སྲས་དམ་འཛིན་རོལ་པ་ཡེ་ཤེས་རྩལ། ཆུང་བ་མུ་ཏིག་བཙད་པོའམ་སད་ན་ལེགས་མཇིང་ཡོན་གསུམ་དུ་ངེས་ཤིང་གསུམ་ཀའང་སློབ་དཔོན་ཆེན་པོའི་ཐུགས་སྲས་སུ་གྱུར་པ་ལས། མུ་ནེའི་རྣམ་འཕྲུལ་འབྲི་གུང་ཆོས་རྒྱལ་རིན་ཆེན་ཕུན་ཚོགས་དང་ཕྱིས་སུ་ཡོངས་དགེ་མི་འགྱུར་རྡོ་རྗེ་སོགས་ཡིན་པར་གསུངས། མུ་རུམ་ནི་ལྷ་སྲས་ལོ་ཙཱ་བ་ཞེས་མཁས་གྲུབ་གཉིས་ལྡན་མཐར་འོད་དུ་ཡལ་སྐད། གང་ལྟར་ཡང་དེའི་རྣམ་འཕྲུལ་རིག་འཛིན་སངས་རྒྱས་གླིང་པ། ལྷ་བཙུན་སྔོན་མོ། ཞིག་གླིང་འོད་གསལ་སྒྱུ་མ། མཆོག་གྱུར་བདེ་ཆེན་གླིང་པའི་བར་མང་དུ་བྱོན། མུ་ཏིག་བཙད་པོའི་རྣམ་འཕྲུལ་གུ་རུ་ཇོ་ཙེ་སོགས་ཡིན་ལ། མུ་ཏིག་གི་སྲས་ལྔ་བྱུང་བའི་ནང་ནས་རལ་པ་ཅན་གྱིས་ཆོས་ཀྱི་རྒྱལ་སྲིད་བསྐྱང་ཞིང་གསུང་རབ་རྣམས་སྐད་གསར་བཅད་ཀྱིས་དག་ཐེར་མཛད། འོན་ཅང་རྡོའི་ལྷ་ཁང་བཞེངས་པ་སོགས་དམ་པའི་ཆོས་ཤིན་ཏུ་དར་ཞིང་རྒྱས་པར་མཛད། རྒྱལ་སྲས་ལྷ་རྗེའམ་སྔགས་འཆང་མཆོག་གྲུབ་རྒྱལ་པོར་གྲགས་པ་ཟ་ཧོར་རྒྱལ་པོ་གཙུག་ལག་འཛིན་གྱི་རྣམ་འཕྲུལ་དུ་ཨོ་རྒྱན་ཆེན་པོས་ལུང་བསྟན། བཀའ་འདུས་ཆོས་ཀྱི་རྒྱ་མཚོ་གཏད་པ་སོགས་ཐུགས་སྲས་ཀྱི་དྭངས་མར་གྱུར། འདི་ཉིད་འགའ་ཞིག་གིས་ཆོས་རྒྱལ་ཁྲི་སྲོང་གི་སྐྱེ་བ་དེ་མ་ཐག་པར་ཡང་བཤད། སྐུ་ན་ཕྲ་མོ་ནས་གཤེགས་མོད། སློབ་དཔོན་ཆེན་པོའི་ཐུགས་རྗེ་རྨད་དུ་བྱུང་བ་ལ་བརྟེན་ནས། སྤྲུལ་པའི་གཏེར་སྟོན་ཐམས་ཅད་ཀྱི་ཐོག་མ་སངས་རྒྱས་བླ་མ། རྒྱ་ལོ་ཙཱ་བ་རྡོ་རྗེ་བཟང་པོ། མང་ཡུལ་ཉི་མ་སེང་གེ་སོགས་ནས་གཙོ་བོར་གྱུར་པ་ཡར་རྗེ་ཨོ་རྒྱན་གླིང་པ་ནས་ཆོས་རྗེ་གླིང་པ་ཡན་སྐྱེ་བ་བཅུ་གཉིས་བར་གཏེར་སྟོན་རྐྱང་པའི་སྐྱེ་བ་བཞེས་ནས། བཅུ་གསུམ་པ་གར་དབང་འཆི་མེད་རྡོ་རྗེ་ལ་བཞེད་པ་དང་། རིག་འཛིན་འཇིགས་མེད་གླིང་པ་ལ་བཞེད་པ་པའང་ཡོད་མོད། རྡོ་རྗེའི་ལུང་གིས་གསལ་བར་བསྟན་པ་ནི་གངས་ཅན་མཁས་གྲུབ་ཡོངས་ཀྱི་གཙུག་རྒྱན་བཀའ་བབས་བདུན་གྱི་མངའ་བདག་རྗེ་བླ་མ་རིན་པོ་ཆེ་པདྨ་མདོ་སྔགས་གླིང་པ་ཉིད་དུ་ངེས་པའོ\n/'dir khri srong rnam 'phrul dbang po'i sdes/_thugs sras mi rje 'bangs rigs nyer lnga zhes gsungs pa'i/_mi rje khri srong lde'u btsan ni/_'jam dpal rtsa ba'i rgyud las/_sa 'od bzang po zhes lung bstan pa ltar/_rje srong btsan sgam po nas rgyal rabs bzhi pa mes ag tshom dang rgya mo bza' kong jo phyi ma'i sras su chu pho rta lo'i dpyid zla ra ba'i tshes brgyad skar ma rgyal la sku bltams/_dgung lo bcu bdun gyi bar du rgyal thabs gtso bor mdzad/_de nas dam pa'i rigs sad de thog mar gtsug lag khang chen po bzhengs par bzhed pas chos blon 'gos dang bgros te g.yo'i tshul gyis las thabs kyi gdams kha bskur ba na/_thams cad kyis gtsug lag khang brtsigs par gros 'cham nas sa 'dul gyi ched bod kyi thub dbang gnyis pa mkhan chen zhi ba 'tsho gdan drangs na'ang dgos pa'i dbang gis sa gzhi ma thul ba ltar mdzad nas lung bstan pa ltar slob dpon chen po spyan drangs/_bod khams kyi nag phyogs gdug pa can rnams phyag rgya gnyan po'i zil 'og tu mnan/_ci bgyi'i 'bangs su rtsis la phab/_rdo rje phur pa'i dkyil 'khor la brten nas sa gzhi las su rung bar gnang /_nam mkhar rdo rje'i gar mdzad pa'i grib ma gar byung sar rtsigs rmang bting /_nyin par mi dang mtshan mo mi ma yin gyis las byas pas lugs gsum mi 'gyur lhun gyis grub pa'i gtsug lag khang rten dang brten par bcas pa lo lnga'i khong du gegs med du 'byongs/_rab tu gnas pa'i me tog 'thor cing rdzu 'phrul gyi mthu chen po bstan/_slob dpon chen pos lung bstan pa ltar lo tsA ba bai ro/_/ska cog zung gdan drangs nas sgra bsgyur slob tu bcug pas tshegs med par mkhyen/_sba ye shes dbang po sogs sad mi mi bdun rab tu byung bcol nas sangs rgyas kyi bstan pa'i srol dang por gtod/_rgyal po mdo bcu sogs mdo rgyud ci rigs pa'ang bsgyur/_bai ro dang nam mkha'i snying po sogs rgya gar du btang nas chos kyi skyes blangs/_khyad par ska cog rma gsum pho nyar btang nas paN chen bi ma la spyan drangs/_lo chen bai ro rgyal mo tsha rong du pheb pa'ang slar byon/_de lta bu'i mkhan slob bi ma la sogs paN chen brgya rtsa zhal 'dzom/_bai ro ska cog sogs zhus chen dang sgyur byed dang mchan bu'i lo tsA ba brgya rtsa brgyad mtshams sbyar te sde snod rgyud sde/_dgongs 'grel gyi bstan bcos bcas bsgyur bshad 'chad nyan gyis gtan la phabs pas bod du sangs rgyas kyi bstan pa yongs su rdzogs par mdzad pa'i bka' drin dang phyag rjes bsam gyis mi khyab/_bye brag tu bka' ma'i lo rgyus sba bzhed sogs su rgyal blon rnams la dpal gsang ba 'dus pa'i rim pa ste dbang bskur mdzad/_man ngag lta ba'i phreng ba bshad/_chos dang drag sngags kyi dpe mang po rje la sbas/_zhes pa tsam las mi 'byung ba ni thun mong gi gdul bya'i snang ngor de ltar yin mod/_thun mong ma yin pa mnga' bdag rje 'bangs sogs skal ldan rnams la bla rdzogs thugs gsum dang /_sgrub sde brgyad spyi bye brag gis mtshon rtsa gsum chos srung rab 'byams kyi rgyud dang gdams ngag las tshogs sogs mtha' yas pa bka' bstsal cing phal cher mchod yon gnyis kyis bka' bgros te ma 'ongs pa'i dus la dgongs nas zab gter du rgyas btab/_bye brag tu bsam yas mchims phu'i brag dmar ke'u tshang gi phug par bka' brgyad bde gshegs 'dus pa'i dkyil 'khor chen por dbang bskur gsan pa na/_mnga' bdag gi me tog dbus su babs pas/_gsang mtshan tshangs pa lha'i me tog rtsal du gnang /_che mchog bde gshegs 'dus pa'i bka' babs te/_ting nge 'dzin las mi g.yo bar lhun grub kyi dgongs pa skyes/_mkhan po bo d+hi satwa las mdo phyogs gsan pas sher phyin gyi rtogs pa 'khrungs nas bka' yang dag pa'i tshad ma zhes pa'i bstan bcos dang /_'bum gyi TIka sogs bstan bcos mang po mdzad/_sprul pa'i dmag bye ba phrag bcu gnyis btang ste rgya gar mchod rten pad+ma can nas de bzhin gshegs pa'i ring bsrel len pa dang /_gtsug lag khang brgya rtsa brgyad bzhengs par mdzad de/_chos kyi rgyal po 'di ni bsil ldan kha ba'i ljongs 'dir rgyal bstan nyin byed 'dren pa'i shing rta gcig pu par gyur pa de'o/_/de lta bu'i 'jam pa'i dbyangs mi rje'i tshul du rnam par rol pa de'i thugs bskyed dang phrin las mtha' yas pas bod khams la bka' drin mtshungs zla med pa de nyid zhing khams gzhan du gshegs pa'i dus snga phyi mi 'dra ba mang na'ang rnam thar chen mo ltar na lnga bcu rtsa dgu la gshegs par gsungs/_gang ltar yang dag pa'i skye srid brgyud mar bzung nas 'bras bu mthar phyin pa'i sku sprul nyang /_gsung sprul chos dbang ste gter kha gong 'og gnyis dang /_thugs sprul mnga' ri'i paN chen pad+ma dbang rgyal/_yon tan sprul pa gnas gsar ba mdo sngags gling pa mkhyen brtse'i dbang phyug dang /_dpal bkra shis stobs rgyal/_phrin las kyi sprul pa rgyal dbang lnga pa rdo rje thogs med rnams yongs grags dang /_gzhan yang sku gsung thugs yon tan phrin las re re la'ang bdun re sogs mtha' yas pa 'byung bar gsungs/_mdor na gter 'byin gyi gang zag phal mo che mnga' bdag yab sras dang lo chen bai ro'i sprul par zhal gyis bzhes pas rnam thar bsam gyis mi khyab pa'i bdag nyid can du snang ngo /_/chos rgyal 'di nyid kyi sras la bzhed srol mi 'dra ba mang du 'dug kyang yongs grags ltar na/_che ba mu khri btsad po'am mu ne btsan po/_'bring po mu rum btsad po'am lha sras dam 'dzin rol pa ye shes rtsal/_chung ba mu tig btsad po'am sad na legs mjing yon gsum du nges shing gsum ka'ang slob dpon chen po'i thugs sras su gyur pa las/_mu ne'i rnam 'phrul 'bri gung chos rgyal rin chen phun tshogs dang phyis su yongs dge mi 'gyur rdo rje sogs yin par gsungs/_mu rum ni lha sras lo tsA ba zhes mkhas grub gnyis ldan mthar 'od du yal skad/_gang ltar yang de'i rnam 'phrul rig 'dzin sangs rgyas gling pa/_lha btsun sngon mo/_zhig gling 'od gsal sgyu ma/_mchog gyur bde chen gling pa'i bar mang du byon/_mu tig btsad po'i rnam 'phrul gu ru jo tse sogs yin la/_mu tig gi sras lnga byung ba'i nang nas ral pa can gyis chos kyi rgyal srid bskyang zhing gsung rab rnams skad gsar bcad kyis dag ther mdzad/_'on cang rdo'i lha khang bzhengs pa sogs dam pa'i chos shin tu dar zhing rgyas par mdzad/_rgyal sras lha rje'am sngags 'chang mchog grub rgyal por grags pa za hor rgyal po gtsug lag 'dzin gyi rnam 'phrul du o rgyan chen pos lung bstan/_bka' 'dus chos kyi rgya mtsho gtad pa sogs thugs sras kyi dwangs mar gyur/_'di nyid 'ga' zhig gis chos rgyal khri srong gi skye ba de ma thag par yang bshad/_sku na phra mo nas gshegs mod/_slob dpon chen po'i thugs rje rmad du byung ba la brten nas/_sprul pa'i gter ston thams cad kyi thog ma sangs rgyas bla ma/_rgya lo tsA ba rdo rje bzang po/_mang yul nyi ma seng ge sogs nas gtso bor gyur pa yar rje o rgyan gling pa nas chos rje gling pa yan skye ba bcu gnyis bar gter ston rkyang pa'i skye ba bzhes nas/_bcu gsum pa gar dbang 'chi med rdo rje la bzhed pa dang /_rig 'dzin 'jigs med gling pa la bzhed pa pa'ang yod mod/_rdo rje'i lung gis gsal bar bstan pa ni gangs can mkhas grub yongs kyi gtsug rgyan bka' babs bdun gyi mnga' bdag rje bla ma rin po che pad+ma mdo sngags gling pa nyid du nges pa'o\nཆོས་རྒྱལ་ཚངས་པ་ལྷའི་མེ་ཏོག་གི་བླ་སྒྲུབ་ཡེ་ཤེས་སྣང་བ་རྒྱས་པའི་བརྒྱུད་འདེབས་ཡེ་ཤེས་བདུད་རྩིའི་དགའ་སྟོན་ (Vol. 11, Text 32)\nའཇམ་པའི་དབྱངས་དངོས་ཆོས་རྒྱལ་ཚངས་པ་ལྷའི་མེ་ཏོག་གི་རྣལ་འབྱོར་ཡེ་ཤེས་སྣང་བ་རྒྱས་པ་ (Vol. 11, Text 33)\nའཇམ་པའི་དབྱངས་དངོས་ཆོས་རྒྱལ་ཚངས་པ་ལྷའི་མེ་ཏོག་གི་བྱིན་རླབས་དབང་གི་ཆོ་ག་བདུད་རྩིའི་སྤྲིན་ཆེན་ (Vol. 11, Text 34)\nའཇམ་པའི་དབྱངས་དངོས་ཆོས་རྒྱལ་ཚངས་པ་ལྷའི་མེ་ཏོག་གི་བྱིན་རླབས་དབང་གི་ཆོ་ག་བདུད་རྩིའི་སྤྲིན་ཆེན་གྱི་མཚམས་སྦྱོར་ (Vol. 11, Text 35)\nབཀའ་བརྒྱད་བདེ་གཤེགས་འདུས་པའི་བསྐྱེད་རྫོགས་ཆུང་བའི་མདངས་སྐོང་ (Vol. 14, Text 22)\nསློབ་དཔོན་པདྨ་འབྱུང་གནས་ཀྱིས་མཛད་པའི་མ་ཎིའི་ལས་ཚོགས་ (Vol. 21, Text 34)\nདཔལ་རྟ་མགྲིན་བདེ་གཤེགས་ནུས་མཐུ་དྲིལ་བའི་དྲག་སྔགས་གཅོད་བྱེད་སྤུ་གྲིའི་མན་ངག་གསལ་བྱེད་སྒྲོན་མེ་ (Vol. 25, Text 37)\nཐུགས་རྗེ་ཆེན་པོ་འགྲོ་བ་འདུལ་བ་ལས་མངོན་ཤེས་མཁའ་འགྲོའི་སྒྲུབ་ཐབས་ (Vol. 42, Text 60)\nབྱང་གཏེར་ཐུགས་སྒྲུབ་ལས། ལས་ཀྱི་བྱ་ཁྱུང་ནག་པོའི་ཆོས་སྐོར་ (Vol. 46, Text 24)\nRetrieved from "https://rtz.tsadra.org/index.php?title=Khri_srong_lde%27u_btsan&oldid=118708"\nThis page was last edited on 29 March 2018, at 00:50.


Wylie:Rje btsun lho brag pa'i khyad par gyi gdams pa snyan gyi shog dril bzhi'i lo rgyus gzhung lhan thabs dang bcas pa - gDams Ngag mDzod\nWylie:Rje btsun lho brag pa'i khyad par gyi gdams pa snyan gyi shog dril bzhi'i lo rgyus gzhung lhan thabs dang bcas pa\nརྗེ་བཙུན་ལྷོ་བྲག་པའི་ཁྱད་པར་གྱི་གདམས་པ་སྙན་གྱི་ཤོག་དྲིལ་བཞིའི་ལོ་རྒྱུས་གཞུང་ ་ ་ ་\nrje btsun lho brag pa'i khyad par gyi gdams pa snyan gyi shog dril bzhi'i lo rgyus gzhung lhan thabs dang bcas pa\nThe pith instructions Four Scrolls of Heard Instructions that were conferred on Tsurtön by the lord Marpa\nDamngak Dzö Volume 8 (ཉ་) / Pages 203-209 / Folios 1a1 to 4a5\nVolumes List > Volume 8 > Text #15 (No Translation) (བོད་སྐད་) Scroll to Research Info Catalog Information for this text:\nམར་པ་ཆོས་ཀྱི་བློ་གྲོས་. ༄༅། །རྗེ་བཙུན་ལྷོ་བྲག་པའི་ཁྱད་པར་གྱི་གདམས་པ་སྙན་གྱི་ཤོག་དྲིལ་བཞིའི་ལོ་རྒྱུས་གཞུང་ལྷན་ཐབས་དང་བཅས་པ་བཞུགས་སོ༎ ༎. གདམས་ངག་རིན་པོ་ཆེའི་མཛོད།, པོད་ ༼ཉ་༽, 203-209. ཏེ་ལི་་་རྒྱ་གར་: ཞེ་ཆེན་དཔེ་མཛོད་ཁང་, ༡༩༩༩.\nMar pa chos kyi blo gros. @#/_/rje btsun lho brag pa'i khyad par gyi gdams pa snyan gyi shog dril bzhi'i lo rgyus gzhung lhan thabs dang bcas pa bzhugs so//_//. In gdams ngag rin po che'i mdzod, Volume 8 (ཉ་), 203-209. New Delhi: Shechen Publications, 1999. Enlarged reprint of the 1979 edition published by Dilgo Khyentse Rinpoche from prints from the dpal spungs xylographs.\nLine 1: ༄༅། །རྗེ་བཙུན་ལྷོ་བྲག་པའི་ཁྱད་པར་གྱི་གདམས་པ་སྙན་གྱི་ཤོག་དྲིལ་བཞིའི་ལོ་རྒྱུས་གཞུང་ལྷན་ཐབས་དང་བཅས་པ་བཞུགས་སོ༎ ༎\n@#/_/rje btsun lho brag pa'i khyad par gyi gdams pa snyan gyi shog dril bzhi'i lo rgyus gzhung lhan thabs dang bcas pa bzhugs so//_//\nLeft side print: ཉ སྙན་ཕྱི་ གཅིག་ ཤོག་དྲིལ་\nnya snyan phyi gcig shog dril\nRight side print: 203\nགཡོན་: ཉ སྙན་ཕྱི་ (གྲངས་ཀ་) ཤོག་དྲིལ་\nLeft: nya snyan phyi (tibfolio#) shog dril\nBegin-End Pages (Western): 203-209\n༢༠༤ན་མོ་གུ་རུ། རྗེ་བཙུན་མར་པ་ལྷོ་བྲག་པའི་ཁྱད་པར་གྱི་གདམས་པ་སྙན་གྱི་ཤོག་དྲིལ་བཞིའི་ལོ་རྒྱུས་མི་བླ་མ་འདི་ལ་སྤྱིར་རྒྱ་གར་ན་བླ་མ་མང་དུ་བཞུགས་ཀྱང་། ཁྱད་པར་དུ་དྲིན་ཆེ་བ་ནཱ་རོ་མཻ་ཏྲི་གཉིས་ཡིན་སྐད། དེ་ལ་དང་པོ་རྒྱུད་གདམས་པ་མང་དུ་གསན་ཞིང་། དབང་རྫོགས་པར་ཞུས་ནས་བོད་དུ་བྱོན་པའི་ཚེ། གུང་ཐང་གི་མི་ལ་ཐོས་པ་དགའ་ཞེས་བྱ་བ་སྒྲུབ་སེམས་དང་སྙིང་རུས་སུ་འཛོམས་པ་གཅིག་གིས་གདམས་ངག་ཞུར་འོང་སྟེ། ལུས་ངག་གི་ཞབས་ཏོག་གིས་མཉེས་པར་བྱས་པ་ལ། བླ་མས་ཀྱང་གསང་སྔགས་བླ་ན་མེད་པའི་རྫོགས་རིམ་གྱི་སྙིང་པོ་གཏུམ་མོ་ཨ་ཐུང་གི་གདམས་པ་གནང་ནས། འབད་རྩོལ་དྲག་པོས་བསྒོམས་ཀྱང་དྲོད་རྟགས་ཡོན་ཏན་འཆར་དུ་མ་བཏུབ་ནས། སླར་ཡང་བླ་མ་ལ་སྤྱི་བོ་རྟོལ་བསྐྱེད་ནས་ཞུས་ཏེ། ཁྱེད་ཀྱིས་རྒྱ་གར་ལྟ་བུར་བྱོན་ཞིང་། ནཱ་རོ་མཻ་ཏྲི་ལ་སོགས་པའི་བླ་མ་བཟང་པོ་མང་དུ་བསྟེན་པ་ལ། ཡུན་རིང་པོར་བསྒོམ་བསྒྲུབ་བྱ་མི་དགོས་པའམ། དེ་བས་ཀྱང་མ་བསྒོམས་པར་སངས་རྒྱས་པའི་གདམས་ངག་ཟབ་མོ་ཞིག་ཡོད་པར་ངེས་པས་ཐུགས་ལ་འདོགས་པར་ཞུ། སྒོམ་ཡུན་རིང་དུ་བྱས་པའམ། ཡུན་རིང་དུ་འབད་རྩོལ་དྲག་པོས་ཉམས་ལེན་བྱས་\n༢༠༥པས་སངས་རྒྱས་པའི་གདམས་པ་ཏེ་སྔ་གོང་ནས་འགྱུར་ཡོད་བྱས་པས། བླ་མའི་ཐུགས་ཀྱིས་དགོངས་ནས་ཀྱང་ཁོ་བདེན་པར་འདུག་སྙམས་ནས། སླར་ཡང་རྒྱ་གར་དུ་བླ་མ་རྣམས་ལ་བཀའ་དྲིན་དང་རྗེས་སུ་མཐུན་པའི་བསྙེན་བཀུར་དུ་བྱོན་ནས། སྔ་མ་ལྟར་ཞུ་བ་མཛད་དེ། བོད་དུ་འོང་བའི་དུས་སུ། རྗེ་ནཱ་རོ་པས་རྩ་རླུང་དྲྭ་མིག་འཁོར་ལོ་དང་འཕོ་བ་སྤྱི་བརྡོལ་གཉིས་གནང་སྟེ། སྔགས་ཐབས་ལམ་གྱི་མཐར་ཐུག་འདི་གཉིས་ཡིན་པས། འདི་ལྟ་བུའི་གདམས་པ་རྒྱ་གར་ན་ཡང་དཀོན་པར་ཡོད་པས་ཁྱོད་རང་ལ་ཡང་རྒྱུས་ཡོད་མོད། ཁྱེད་ཀྱིས་བོད་བློ་ཆུང་ལ་ཐེ་ཚོམ་ཆེ་བས། ཀུན་ལ་བསྟན་དུ་མི་རུང་། གང་ཟག་གི་སྣོད་ལེགས་པར་བརྟགས་ནས་སྦྱིན་དགོས་པ་ཡིན་གསུང་། མངའ་བདག་མཻ་ཏྲི་པས་བར་དོ་བློ་ཆོད་དང་། ཕྱག་རྒྱ་ཆེན་པོ་ཚིག་བསྡུས་ཀྱི་གདམས་པ་གཉིས་གནང་ནས། འདི་གཉིས་ཀུན་ལ་བསྟན་པ་བྱ་བའི་ཆོས་མིན་པས། གང་ཟག་སྐལ་ལྡན་གཅིག་ལ་བཀའ་རྒྱ་དང་བཅས་ཏེ་ཆོས་གཏོད་ཅིག་གསུང་། བླ་མ་མར་པས་ཀྱང་སྔར་གྱི་གདམས་པ་རྣམས་ལས་ཁྱད་པར་འཕགས་ཤིང་བླ་མས་ཀྱང་ཐུགས་ལ་མཆོག་ཏུ་བཏགས་པར་གཞིག །གདམས་པའི་ཡི་གེ་རྣམས་ཤོག་དྲིལ་དུ་བྱས་ནས་མགུལ་དུ་བཏགས་ཏེ། ཀུན་ལ་\n༢༠༦མ་བསྟན་ཏོ། །དུས་ཕྱིས་དོལ་གྱི་མཚུར་སྟོན་དབང་ངེ་ཞེས་པས་ཞབས་ཏོག་ཆེར་བྱས་ནས་ཞུ་བ་དྲག་ཏུ་ཕུལ་ཏེ། བདག་ངེས་པར་འཁོར་བ་ལ་སྐྱོ་བ་སྐྱེས་པ་ཞིག་ཡིན་པས་གདམས་པ་ཚེགས་ཆུང་ལ་དོན་ཆེ་བ་ཞིག་ཐུགས་ལ་འདོགས་པར་ཞུ་ཟེར་བས། མར་པའི་ཐུགས་དགོངས་ལ། ག་རེ་འདི་ལྟ་བུའི་གདམས་པ་ཟབ་མོ་ཀུན་ལ་སྦྱིན་ན་བླ་མའི་བཀའ་རྒྱ་ཡོད། བུ་དར་མ་མདོ་སྡེ་ལ་གཅིག་བརྒྱུད་དུ་གཏད་རྒྱུ་ཡིན་ཏེ་ཁོང་ནི་གྲོངས་ནས་མི་བཞུགས། མི་ལ་རས་པ་ཡང་ཞུར་མ་བྱུང་། ད་ཡང་གདམས་པ་ཟབ་མོ་དུར་དུ་ཁྱེར་བ་ལ་དགོས་པ་ཅི་ཡང་མེད། ཇོ་བོ་མཚུར་སྟོན་འདི་དད་གུས་ཀྱང་ཆེ། སྔགས་ཀྱི་ཆོས་ལ་བློ་ཡང་ཁེལ། ཉམས་སུ་ལེན་ངེས་ཤིག་འདུག །འདི་ལྟ་བུ་ལ་གདམས་པ་མ་བྱིན་ན་ཆོས་ལ་སེར་སྣ་བྱས་པ་དང་། དད་པ་ཅན་སུན་ཕྱུང་བའི་ཉེས་པ་འོང་སྙམས་ནས་ཤོག་དྲིལ་བཞི་པོ་འདི་གཏད་དེ། ཁྱེད་ཀྱང་གང་ཟག་སྐལ་ལྡན་ཏུ་འདུག་པས། ངས་གདམས་པ་འདི་སྙིང་ཕྱུང་ནས་བྱིན་པ་ཡིན་གྱིས། གཅེས་པར་ཟུང་ལ་སུ་དགའ་དགའ་ལ་མ་སྟེར། གང་ཟག་སྣོད་ལྡན་བྱུང་ན་བཀའ་རྒྱས་ཐོབ་ལ་བྱིན་གསུང་ངོ་། །མཚུར་དབང་ངེས་འཕོ་བ་སྤྱི་བརྟོལ་ཅེས་པ་སྐུ་མཆེད་ལ་གནང་། དེ་འཛའ་ཕུ་རྒྱ་གར་ལ། དེས་སྟོད་ལུང་འགའ་རས། དེས་སློབ་དཔོན་ཉི་མ་ལུང་བ། དེས་བདེ་གཤེགས་རིན་པོ་ཆེ་སྟེ། སྟེང་སྒོ་ལ་རྟགས་ཐོན་པ་ཤ་སྟག་བྱོན། བརྒྱུད་པ་མི་གསང་བར་གདའོ། །གཞན་ཤོག་དྲིལ་གསུམ་པོ་མ་གནང་བར་ཡོད་པ་ལ། བླ་མ་ལ་རས་ཆུང་པའི་སློབ་མ་གཅིག་གིས་མཚུར་སྟོན་དབང་ངེལ་ཤོག་དྲིལ་བཞིའི་གདམས་པ་ངོ་མཚར་ཅན་ཡོད་བྱ་བ་ཐོས་ནས། སེང་གེ་སྣ་བྱ་བའི་གཡུ་རྡོག་རྟ་སུམ་བརྒྱ་རི་བ་གཅིག་ཕུལ་ཏེ་ཞུ་བ་དྲག་ཏུ་ཕུལ་བས་ཐུགས་ལ་བཏགས་ཏེ། ཤོག་དྲིལ་བཞི་པོ་ལེགས་པར་གནང་ནས་ངས་ཤི་བར་དུ་གཞན་ལ་གསང་ཞིག་བྱ་བའི་བཀའ་རྒྱ་བཏད་དོ། །ཞུ་བ་པོ་དེ་སྙག་སྒོམ་དགོས་ཆུང་བ་ཡིན་པར་གདའ། ཁོང་དང་དྭགས་པོ་མདོ་རྩེ་གསུང་གླེང་བྱུང་བ་ན། མཚུར་དབང་\n༢༠༧དེའི་ཤོག་དྲིལ་བཞི་བྱ་བ་དེ་ང་ལ་ཡོད་ཟེར། འོ་ན་ང་དང་ཁྱེད་སྔོན་ཆད་མཆེད་གྲོགས་ཡིན་ཏེ་ཕྱིན་ཆད་རྩ་བའི་བླ་མར་འཛིན་པས་ཅིས་ཀྱང་ཞུ་བྱས་ནས་ཞུས་ཏེ་ནན་ཏན་བྱས་པས། སྙག་སྒོམ་གྱི་ཞལ་ནས། ང་དང་ཁྱེད་མཆེད་གྲོགས་སྙིང་དང་འདྲ་བ་ཡིན་པས་སྦྱིན་གྱིས། འདི་ལ་ཞུས་བྱ་བ་མ་ཟེར། གར་དགར་ཡང་མ་སྦྱིན་བརྒྱུད་པ་ཡང་མ་བཅད་གསུང་ངོ་། །དྭགས་པོ་མདོ་རྩེའི་སྤྱན་སྔར་སློབ་དཔོན་ཉི་མ་ལུང་པས་བཀའ་བཞིའི་གདམས་པ་ཞུར་ཕྱིན་པའི་ཚེ། ཁོང་གི་ཞལ་ནས། བླ་མ་མར་པ་དེ་ལ་གདམས་པ་ཁྱད་པར་ཅན་མང་པོ་ཡོད་པར་གདའ་སྟེ། ཇོ་སྲས་མདོ་སྡེ་ལ་སྦྱིན་པར་དགོངས་ནས་ཀུན་ལ་མ་གནང་བ་འདྲ། སྲས་གྲོངས་མ་ཐག་ཏུ་ཁོང་རང་ཡང་སྐུ་གཤེགས་ནས་གདམས་པ་རིམ་གཅིག་བཀའ་ཆད་པའི་རིགས་སུ་འདུག །དོལ་གྱི་མཚུར་སྟོན་དབང་ངེ་ལ་ཤོག་དྲིལ་བཞི་བྱ་བ་གཞན་ལ་མ་གནང་བ་ཞིག་གནང་ཡོད་པར་གདའ། གཞུང་གི་མེས་སྟོན་ཚོན་ཆུང་བ་ལ་བསྲེ་བ་གསུམ་གྱི་གདམས་ངག་བྱ་བ་གནང་ཡོད་པར་གདའ་གསུང་། དེ་ཀུན་ལ་ཆོས་ཅི་འདྲ་ཡོད་དམ་ཞུས་པས། ཤོག་དྲིལ་བཞི་པོ་དེ་ལ་འཕོ་བ་སྤྱི་བརྟོལ། རྩ་རླུང་དྲྭ་མིག་འཁོར་ལོ། །བར་དོ་བློས་ཆོད། ཕྱག་རྒྱ་ཆེན་པོ་ཚིག་བསྡུས་བྱ་བ་ཡོད་པར་གདའ་གསུང་། བསྲེ་བ་སྐོར་གསུམ་བྱ་བ་དེ། ཆང་དང་བསམ་གཏན་བསྲེ་བ། གཉིད་དང་བསམ་གཏན་བསྲེ་བ། ཐིག་ལེ་དང་བསམ་གཏན་བསྲེ་བ་བྱ་བ་ཡོད་པར་གདའ་གསུང་། རྗེ་བཙུན་གྱིས་མཁྱེན་ཏེ་འོངས་པས་ཞུ་དགོས་བྱས་པས། ངས་མི་ཤེས་གསུངས་ནས་ཞལ་འཛུམ་འཛུམ་མཛད་ཅིང་འདུག་གསུང་སྐད། དེར་མཁྱེན་པར་ཤེས་ནས་ཞུ་བ་དྲག་ཏུ་ཕུལ་བས། ཤོག་དྲིལ་བཞི་པོ་ལེགས་པར་གནང་སྟེ་སུ་ལ་ཞུས་དྲིས་པས་བརྒྱུད་པ་གསང་བར་གདའ་གསུངས་ནས་ཟློ་རུ་མ་བཏུབ། །ཕྱིས་རྩད་བཅད་པས་སྙག་སྒོམ་ལ་ཞུས་པར་གདའ་གསུང་། སློབ་དཔོན་དྭགས་པོའ་ཞལ་ནས་ངའི་གདམས་པ་ཉི་འོག་གི་རྒྱལ་ཁམས་ན་ཟབ་པ་འདི་ལྟ་བུ་ཞུ་བ་ལ། ཡོན་ཏུ་བརྒྱ་འབུལ་ཡན་ཆད་རེ་མེད་པས་མི་འཐོབ་གསུང་\n༢༠༨པ་ལ། དེ་དུས་ཟང་ཟིང་གི་དངོས་པོ་འབུལ་རྒྱུ་མེད་པས་གདུང་ཁང་མཐོ་བཅུ་མ་གཅིག་ཕུལ་ནས་ཞུས་གསུངས་སོ། །སློབ་དཔོན་ཉི་མ་ལུང་པས། སྟོད་ལུང་འགའ་རས་ལ་འཕོ་བ་སྤྱི་བརྟོལ་གྱི་གདམས་པ་ཞུར་བྱོན་པ་ལ། ཡོན་ཏུ་གསེར་སྲང་རེ། ཚོགས་ཀྱི་ཡོ་བྱད་ལ་ཤ་ཁོག་རེ་རེ། ཤེས་རབ་ཀྱི་རྫས་དང་བཅས་པ་དགོས་ཤིང་གདའ་བ་ལ། ཆ་རྐྱེན་ནི་མེད། ཆོས་ལ་གདུང་བ་དྲག་པོ་ནི་ཡོད་པས། ཕྲུག་ཕྱམ་བཟང་པོ་གཅིག་གིས་སྣ་དྲངས་པའི་ཁོང་རང་གི་ན་བཟའ་ལུས་གང་ཅི་ཡོད་ཕུལ་ནས་ཞུས་པས་གནང་སྟེ། རྗེས་ལ་ཁྱེད་དགེ་སློང་ཆོས་གོས་དང་བྲལ་བ་དེ་མི་རུང་གསུངས་ནས་ཤམ་ཐབས་སྐུ་རགས་རྣམས་གཏད་དོ། །དེ་ལ་བདེ་གཤེགས་རིན་ཆེན་གྱིས་ཞུས་ཏེ་ཁོང་སྒ་འདྲའི་ཆབ་ཚན་ཁར་བཞུད་པའི་ལམ་དུ་བསྙེན་བཀུར་མཛད་པའི་ཚེ་ཤོག་དྲིལ་བཞིའི་གསུང་གླེང་བྱུང་ནས་མོས་པ་དྲག་པོ་སྐྱེས་ཏེ། དེ་མ་ཐག་ཏུ་ཚོགས་འཁོར་བཤམས། ན་བཟའ་ཕྲུག་ཕྱམ་བཟང་པོ་གསེར་སྲང་གང་རི་བ་ཞིག་ཡོད་པ་སྐུ་ནས་ཕུད་དེ་ཕུལ་བས་དགྱེས་བཞིན་དུ་གནང་སྟེ། འཕོ་བ་སྤྱི་བརྟོལ་མ་བཀའ་རྒྱས་མ་བཏབ། གཞན་གསུམ་པོ་ང་མ་ཤིའི་བར་དུ་ཡོད་སྐད་ཀྱང་མ་ཟེར། དེ་ནས་ཁྱེད་རང་གི་ཐུགས་དགོངས་དང་སྦྱོར་མཛོད་གསུངས་སོ། །དེ་ལ་བདག་གིས་ཞུས་ཏེ། ཞུ་བའི་མཆེད་གྲོགས་དགེ་སློང་སྒྲུབ་པ་པོ་བྱ་བ་འདི་དག་གིས་ཆོས་འདིའི་སྙན་པ་ཐོས་ནས་ཁོང་རང་གི་གོས་ཕྱ་རུ་བཟང་པོ་གཅིག་གིས་སྣ་དྲངས་པའི་ཞུ་རྟེན་ལན་གསུམ་དུ་ཕུལ་ནས། ལན་གསུམ་དུ་ཞུ་བ་དྲག་པོ་བྱས་པས་ཕྱི་མ་ལ་གནང་། བདག་ཀྱང་དེ་དང་དུས་འཛོམ་སྟེ། ཞལ་གདམས་དང་བཅས་པ་བདག་གཅིག་པུ་ལ་གནང་སྟེ་གཞུང་ཆུང་གཉིས་གདམས་ངག་དང་བཅས་པའི་ལོ་རྒྱུས་སོ། །ད་ནས་རུས་ཕྱིས་འདི་སྙམ་དུ་འཕོ་བ་སྤྱི་བརྟོལ་དང་། ཕྱག་རྒྱ་ཆེན་པོ་ཚིག་བསྡུས་གཉིས་ལ། ནཱ་རོ་མཻ་ཏྲི་ཉིད་ཀྱིས་མཛད་པའི་རྩ་བ་རྒྱ་གར་མ་རེ་རེ་འདུག་པས། གཞན་གཉིས་ལ་མི་འོང་བ་ཇི་ལྟར་ཡིན་སྙམ་ནས་ཡོད་ཙམ་ནས། རྩ་རླུང་དྲྭ་\n༢༠༩མིག་གི་འཁོར་ལོ་དང་། བར་དོ་བློས་ཆོད་གཉིས་ཀྱི་རྩ་བ་རྒྱ་གར་མ་གཉིས་པོ་བླ་མ་སུམ་པ་རས་པའི་ཕྱག་ནས་བྱོན་ཏེ་ཤོག་དྲིལ་མ་བུ་ལེགས་པར་འགྲིགས་པར་གྱུར་ཏོ། །ཁོང་ལ་ཡང་སྔར་ཞལ་གདམས་མི་བཞུགས་པར་འདུག །རྩ་བའི་ཤོག་དྲིལ་ཕྱི་མོ་རྗེ་བཙུན་མར་པའི་སྐུ་དྲེག་ཅན་མཚུར་གྱིས་སྙག་སྒོམ་ལ་གནང་མ་ཐག་ཞལ་གདམས་རྣམས་ཐུགས་ལ་ལེགས་པར་ལོན་ཏེ། རྩ་བ་ཅུང་ཟད་མ་ལོན་པ་ལ། གྲུབ་ཐོབ་དབུས་རས་བྱ་བ་ལྡོམ་བུ་ལ་བྱུང་ནས་མགུར་ལེན་ཅིང་འདུག་པས་གསན་ནས་སྣང་བ་འགྱུར་ཏེ། དེ་མ་ཐག་ཏུ་ཤོག་དྲིལ་མགུལ་ནས་བཅད་ནས་ཕུལ། ཕྱིས་དྭགས་པོ་མདོ་རྩེ་ལ་ཐུགས་ནས་གནང་བ་ཡིན་པར་གདའ། དབུས་རས་ཀྱི་ཤོག་དྲིལ་ཕྱི་མོ་གཞན་སུ་ལ་མ་བསྟན་པར་སྲས་ལ་གཅིག་བརྒྱུད་དུ་གནང་། དེ་ལ་བླ་མ་སུམ་རས་ཀྱིས་ཟླ་བ་དྲུག་གི་བར་དུ་བསྙུན་གཡོག་དང་སྨན་བཅོས་བྱས་ཏེ། སྐུ་སྲོག་བཏོན་པས་དྲིན་ལན་ཏུ་ཤོག་དྲིལ་གྱི་གདམས་པ་གནང་སྟེ། ཁྱེད་ཀྱིས་ཕྱག་དཔེ་སྙིང་པའི་སྟེང་ནས་གཅིག་བཤུས་ལ་ང་ལ་ཞོག་ལ་ཁྱེད་རང་གདན་དྲངས་གསུངས་ནས་དེ་ལྟར་མཛད་དེ། ཕྱི་མོ་ཁོ་རང་ལ་ཕུལ་ལོ། །རྗེ་བཙུན་མར་པའི་སྐུ་དྲེག་ཡོད་པའི་ཕྱག་དཔེ་ང་རང་ལ་གནང་བ་དེ་འབུམ་གཅིག་ཕུལ་བ་ལས་དགའ་གསུངས་ནས་བཞད་སྐད་དོ།\nThe Four Scrolls of Marpa on his Special Instructions, the Text, the Story and Manual.\nRetrieved from "https://dnz.tsadra.org/index.php?title=Wylie:Rje_btsun_lho_brag_pa%27i_khyad_par_gyi_gdams_pa_snyan_gyi_shog_dril_bzhi%27i_lo_rgyus_gzhung_lhan_thabs_dang_bcas_pa&oldid=49367"\nThis page was last edited on2February 2018, at 20:36.


ལག་བསྟར་བ། དོ་དམ་པ། · ཟླ་གཉིས་པ། 20, 2017\nསྤྱིར་དཔེ་ཆ་ཚིག་ཀློག་མང་དུ་བྱས་ཀྱང་གནད་འགག་ཅན་མཐོང་བ་ཉུང་ཙམ་ཡིན་པར་ཁོ་བོའི་ཉམས་མྱོང་ཐོག་ནས་ར་སྤྲོད་མང་དུ་བྱུང་། དེའི་སྐོར་འདིར་དཔེ་མཚོན་ཞིག་ཞུས་པ་ཡིན་ན། དེ་སྔོན་ཁོ་བོས་མན་ངག་གནད་ཀྱི་རྫོང་འཕྲང་ཐེངས་འགའ་ཤས་བཀླགས་ནའང་སྟོན་པའི་འཁྲུངས་ཟླའི་སྐོར་ཁ་གསལ་ལ་ཐེ་ཚོམ་གྱི་གནས་རྩ་བ་ནས་མེད་པའི་དུས་གཏན་ཁེལ་ཞིག་གསུངས་འདུག་ནའང་དོན་གཉེར་མ་བྱུང་། ཉེ་ཆར་དགེ་བཤེས་གླིང་ཞེས་པའི་དྲྭ་ཚོམས་ནང་དུ་སྟོན་པའི་འཁྲུངས་མཆོད་སྐོར་ལབ་གླེང་བྱུང་བར་བརྟེན་སྨན་རིའི་དགེ་བཤེས་སྦྱིན་པ་ཚེ་བརྟན་མཆོག་ནས་གསང་སྔགས་རྫོང་འཕྲང་ནང་ན་རྟ་པ་ཟླ་བ་དཔྱིད་ཟླ་ར་བར་བཞེད་ཚུལ་གསུངས་སོང་། དེར་བརྟེན་ཁོ་བོས་དེ་མ་ཐག་དཔེ་ཆ་དེ་རོབ་ཙམ་མིག་འགྲེམས་བྱས་པས་མན་ངག་གནད་ཀྱི་རྫོང་འཕྲང་ནང་དུ་སྟོན་པའི་འཁྲུངས་ཟླའི་སྐོར་གསལ་བར་བཤད་ནའང་དེའི་སྐོར་ལོ་མང་རིང་ལུང་དང་རིགས་པའི་བརྒལ་བརྟགས་མང་དུ་བྱས་པའི་བརྒྱུད་རིམ་ཁྲོད་ནས་རང་གཞན་སུས་ཀྱང་ལབ་གླེང་རྩ་བ་ནས་བྱས་མ་མྱོང་བའི་དཔེ་ཆ་དེ་རེད་འདུག གཡུང་དྲུང་བོན་གྱི་དཔེ་རྙིང་གི་ཁྲོད་དུ་དཔྱིད་ཟླ་ར་བར་འདོད་ཚུལ་མི་འདྲ་བ་འགའ་ཞིག་ཐོན་ཡོད་ནའང་སྟོན་པ་གཤེན་རབ་མི་བོའི་འཁྲུངས་མཆོད་དེ་ཞང་ཞུང་གི་མཁས་པ་སྟོང་རྒྱུང་མཐུ་ཆེན་དང་བླ་ཆེན་ཁོད་སྤུངས་དྲན་པ་ནམ་མཁའ་སོགས་སྔར་བྱུང་བོན་གཤེན་རིག་འཛིན་རྣམས་ཀྱིས་མགྲིན་གཅིག་ཏུ་རྒྱལ་ཟླ་བའང་ཧོར་ཟླ་བཅུ་བཉིས་པ་ལ་ཞལ་བཞེས་གནང་གི་ཡོད་པ་མཁས་བླུན་སུས་བལྟས་ཀྱང་སོམ་ཉི་མི་དགོས་པའི་ཐོག་ནས་ཐག་གཅོད་བྱེད་ཐུབ་པའི་དཔང་རྟགས་རྡོ་རྗེའི་བྲག་རི་ཞིག་རྙེད་བྱུང་བས་དེ་ལ་བསམ་ནས་ཁོ་བོའི་སེམས་ཕུགས་ན་དགའ་བ་འབུམ་གྱིས་ཁེངས་སོང་།\nདེའི་ཚུལ་ནི། ༼མན་ངག་གནད་ཀྱི་རྫོང་འཕྲང་ཀུན་གསལ་ཉི་འོད་རྒྱན། གཡུང་དྲུང་བོན་གྱི་བཤད་སྒྲུབ་འདུས་སྡེ། BON DIALECTIC SCHOOL 2015 ཤོག་ངོས། ༨༨༽ ལས། “སྔགས་པས་དཔྱིད་ར་བ། རྒྱ་རྩིས་བས་འབྲིང་པོ། ཝ་ཉ་ཆོ་འཕྲུལ་ཆེན་པོ་རྟ་ཟླ།” ཞེས་པས་ཆོ་འཕྲུལ་ཆེན་པོ་རྟ་པ་ཟླ་བ་དེ་དཔྱིད་ཟླ་ར་བ་ཡིན་པར་བསྟན་ནས་དེ་རྒྱ་རྩིས་པས་དཔྱིད་ཟླ་འབྲིང་པོ་བཞེད་ཚུལ་གསུངས་པའི་ཤུགས་ལས་རྒྱལ་ཟླ་བ་དེ་རྒྱ་རྩིས་པས་དཔྱིད་ཟླ་ར་བར་འདོད་ཚུལ་བསྟན། འདིའི་རྒྱ་རྩིས་ཞེས་པ་དེ་བཙན་པོ་ཁྲི་སྲོང་ལྡེའུ་བཙན་དང་ཁྲི་རལ་པ་ཅན་གྱི་སྐབས་སུ་སྔ་ཕྱིར་རྒྱ་ནག་ནས་བོད་དུ་བསྒྱུར་བའི་རྩིས་ལ་གོ་རྒྱུ་མིན་པར་སྟོན་པ་གཤེན་རབ་མི་བོས་རྒྱ་ཡི་རྒྱལ་པོ་ཀོང་ཙེ་འཕྲུལ་རྒྱལ་ལ་བསྟན་པའི་འབྱུང་རྩིས་ལ་གོ་དགོས་པར་དཔེ་ཆ་འདི་༼མན་ངག་གནད་ཀྱི་རྫོང་འཕྲང་།༽བརྩམས་པའི་དུས་ལ་དཔྱད་ན་ཤེས་སོ།། ཡང་“སྔགས་པས་”ཞེས་པ་དེ་སྔགས་ལུགས་ཞིག་ལ་ངོས་འཛིན་དགོས་པ་འདུག་སྙམ་ན་ཡང་ད་ལྟའི་བར་རྟ་པ་ཟླ་བར་དཔྱིད་རར་བཤད་པའི་སྔགས་ཀྱི་རྒྱུད་སྡེ་གང་ཡང་མ་མཐོང་བས་ཁོ་བོ་ལ་ལྟོས་ན་དེའི་སྐོར་ལ་གནས་སྐབས་སུ་དཔྱད་གཞི་ཙམ་ལས་ངེས་བརྟན་ཡོད་པའི་ལབ་གླེང་ཅི་ཡང་མ་ཤེས་སོ།།\nསྤྱིར་རྟ་པ་ཟླ་བ་དཔྱིད་རར་ངོས་འཛིན་གནང་བའི་དཔེ་ཆ་བཀའ་འགྱུར་ཁྲོད་དུ་ཀླུ་འབུམ་དང་འདུལ་བ་རྒྱུད་དྲུག་འདི་གཉིས་ཐོན་ཡོད་ཀྱང་དཔེ་ཆ་འདི་གཉིས་མདོ་གཞུང་མ་གཏོགས་སྔགས་དཔེ་ཡིན་པའི་ཚུལ་མི་འདུག་སྙམ། ད་དུང་སྟོན་པ་སངས་རྒྱས་གཤེན་རབ་མི་བོའི་སྐུ་ཡི་འཁྲུངས་ཟླ་རྟ་པ་ཟླ་བ་མ་ཡིན་པར་རྒྱལ་ཟླ་བ་ཡིན་པར་སྔ་རབས་བོན་གྱི་མཁས་པ་དུ་མས་གསུང་པའི་དཔེ་རྙིང་དུ་མ་ཞིག་ཐོན་ཡོད་པས་དེའི་ཚུལ་གཤམ་ནས་མཚམས་སྦྱོར་ཞུ་རྒྱུ་ཡིན། དཔེ་རྙིང་དེ་དག་གཞིར་བཞག་ཐོག་སྐྱབས་རྗེ་སྨན་རིའི་ཡོངས་འཛིན་རིན་པོ་ཆེས་ལུང་དང་རིགས་པའི་སྒོ་ནས་བརྒལ་བརྟག་རྒྱ་ཆེར་གནང་ཡོད་པ་མ་ཟད། སྐར་རྩིས་ལུགས་ཀྱི་དྷྲུ་བ་ཡར་ལོག་ལ་བརྟེན་ནས་མངོན་སུམ་ཚད་མའི་ཡུལ་དུ་སྤྱན་བསྟར་མཛད་འདུག་པས་རང་རེ་བོན་ལུགས་འཛིན་པ་རྣམས་ཀྱིས་ངེས་པ་བརྟན་པོ་རྙེད་དགོས་པར་གལ་ཆེ། ད་ལན་འདིར་མན་ངག་གནད་ཀྱི་རྫོང་འཕྲང་ལས་བསྟན་པའི་སྟོན་པའི་འཁྲུངས་ཟླ་ངོས་འཛིན་ཚུལ་ཁ་གསལ་ལ་གོ་བདེ་བ་ལུང་རིགས་ཀྱི་བརྒལ་བརྟག་ནས་བཤར་མི་དགོས་པར་མཁས་བླུན་སུས་ཀྱང་མཐོང་བ་ཙམ་གྱིས་ངེས་ཤེས་གསལ་ཝ་ལེར་རྙེད་ཐུབ་པའི་སྔ་རབས་བོན་གཤེན་རྣམས་ཀྱི་གསུང་མོལ་གཅིག་ཏུ་སྒྲིལ་བའི་ཞལ་རླངས་དྲོད་མོ་ཞིག་དེ་སྔར་མཁས་པ་སུས་ཀྱང་མ་བཀྲལ་བར་ཟུར་དུ་སྦས་ནས་ཁོ་བོའི་བགོ་སྐལ་དུ་བཞག་པ་དེ་ད་ལན་དུས་ཐོག་གི་ཆར་པ་ལྟར་འཛམ་གླིང་མཁས་བླུན་ཀུན་གྱི་སྤྱན་བསྟར་དུ་འབུལ་རྒྱུ་ཡིན་པས་ཀུན་གྱི་ཐུགས་དགྱེས་པར་མཛོད་ཅིག །\nདེ་ཡང་༼གོང་མཚུངས་མན་ངག་གནད་ཀྱི་རྫོང་འཕྲང། ཤོག་ངོས། ༨༩༽ ལས། “ཡང་ཁྱད་ནི། སྟོན་པ་གཤེན་རབ་སྐུ་འཁྲུངས་པའི་དུས་ཏེ། ལོ་ཤིང་ཕོ་བྱི་བ། ཟླ་བ་སྔགས་པས་རྒུན་ཐ་ཆུང་། རྒྱ་རྩིས་ཀྱིས་དཔྱིད་ར་བ། ཚེས་བཅོ་ལྔའོ། སྐར་མ་རྒྱལ། དུས་ཚོད་ནམ་ལངས་པའོ།” ཞེས་གསུང་པའི་དོན་ནི། གོང་ཞུས་ལྟར་རྟ་པ་ཟླ་བ་དེ་སྔགས་ལུགས་ལ་དཔྱིད་ཟླ་ར་བ་དང་རྒྱ་རྩིས་ལུགས་སུ་དཔྱིད་ཟླ་འབྲིང་པོར་དངོས་སུ་གསུངས་པར་བརྟེན་འདིར་སྔགས་པས་དགུན་ཐ་ཆུང་དང་རྒྱ་རྩིས་ཀྱིས་དཔྱིད་ར་བ་ཞེས་པ་དེ་རྒྱལ་ཟླ་བའམ་ཧོར་ཟླ་བཅུ་གཉིས་པ་ཡིན་པར་མངོན་སུམ་ཚད་གྲུབ་རེད་འདུག ཟླ་བ་འདིར་སྟོན་པ་སྐུ་འཁྲུངས་པར་དངོས་སུ་གསུང་པ་འདི་ནི་སོམ་ཉིའི་བྲག་རི་ཐ་དག་རྩད་ནས་གཏོར་བྱེད་ཀྱི་གནམ་ལྕགས་ཀྱི་ཐོག་རྒོད་དྲག་པོ་ཞིག་ཡིན་པར་མ་ཟད། རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ཀྱིས་དངོས་སུ་མཇལ་མྱོང་ཡོད་པའི་སྟོན་པའི་མཛད་མདོ་འབྲིང་པོ་གཟེར་མིག་ལས་བཤད་པའི་སྟོན་པའི་འཁྲུངས་ཟླ་ངོས་བཟུང་ཚུལ་དང་གཉིས་སུ་མེད་པར་རེད་འདུག དེ་ཡང་༼མདོ་འདུས་པ་རིན་པོ་ཆེའི་རྒྱུད་གཟེར་མིག་གི་ལེའུ་བཅོ་བརྒྱད་པ། རྣམ་མཁྱེན་སྟོན་པ་གཤེན་རབ། གཡུང་དྲུང་བོན་གྱི་བཤད་སྒྲུབ་འདུས་སྡེ། BON DIALECTIC SCHOOL 2013 ཤོག་ངོས། 42༽ ལས། “།གཤེགས་པའི་དུས་ཚོད་ཀྱང་འདི་ལགས་ཏེ། ལོའི་འགོ་བོ་བྱི་བ་ལ་དགོངས་ནས་གཤེགས་པ་ནི། འཇིག་རྟེན་གྱི་ཁམས་སུ་མཛད་པ་བཅུ་གཉིས་ཀྱི་དོན་མཐར་ཕྱིན་པས། ནན་ཏན་གྱིས་སེམས་ཅན་འདུལ་ཞིང༌། ཞིབ་ཏིག་གིས་བསྟན་པ་སྤེལ་བ་ལགས་སོ། །ཟླ་བའི་འགོ་བོ་དཔྱིད་ཟླ་ར་བ་ལ་དགོངས་ནས་གཤེགས་པ་ནི། ཟླ་བ་བཅུ་གཉིས་ཀྱི་འགོ་དཔྱིད་ཟླ་ར་བ་ལ་དགོངས་ནས་བྱོན་པ་ལགས་སོ། །ཞག་གི་སྙིང་པོ་ཚེས་བཅོ་ལྔ་ལ་གཤེགས་པ་ནི། སྔོན་གྱི་སྟོན་པ་རྣམས་གཤེགས་པའི་དུས་ཁྱད་པར་ཅན་གྱི་རྗེས་དང༌། ཟླ་གསང་ཐིག་ལེའི་དངོས་གྲུབ་ནོད་པས་གཤེགས་པའོ། །སྐར་མའི་དམ་པ་རྒྱལ་གྱི་རུ་གོང་དུ་གཤེགས་པ་ནི། བདུད་ལྔ་དབང་དུ་བསྡུས་ཏེ་རྒྱལ་བ་དང༌། འཇིག་རྟེན་ཟིལ་གྱིས་གནོན་ཏེ་རྒྱལ་བའི་ཕྱིར་རོ། །དུས་ཚོད་ཀྱི་དང་པོ་ནམ་ལངས་པ་ལ་དགོངས་ནས་གཤེགས་པ་ནི། ནམ་ལངས་པའི་རྟིང་ལ་ཉི་ཤར་འོང་བ་དང་འདྲ་སྟེ། བདག་གཤེགས་པའི་རྟིང་ལ། སྐུ་ལས་སྤྲུལ་སྐུ་འབུམ་ཕྲག་མང་པོ་ཕྱུངས་ནས། འགྲོ་བ་སེམས་ཅན་གྱི་དོན་བྱེད་པའི་ཕྱིར་རོ།།” ཞེས་དང་། མན་ངག་གནད་ཀྱི་རྫོང་འཕྲང་༼ཤོག་ངོས། ༧༽ལས། “དགོངས་ཚད་ལྔ་ནི། ལོ་ཡི་འགོ་བོ་ཤིང་ཕོ་བྱི་བ་ལ་དགོངས། ཟླ་བའི་དང་པོ་སྟག ཞག་གི་སྙིང་པོ་བཅོ་ལྔའོ། དུས་ཚོད་ཀྱི་དང་པོ་ནམ་ལངས། སྐར་མའི་དམ་པ་རྒྱལ་གྱི་རུ་གོང་ལ་དགོངས་ནས་བྱོན་ཏེ།” ཞེས་དཔེ་ཆ་དེ་གཉིས་ཀྱིས་ཚིག་མང་ཉུང་མ་གཏོགས་སྟོན་པ་འཁྲུངས་པའི་དུས་ཚིགས་ལོ་དང་ཟླ་བ་ཚེས་དུས་ཚོད་སྐྱེས་སྐར་བཅས་གཅིག་མཚུངས་སུ་གསལ་པོར་བཤད་པ་དང་། སྐབས་དེར་གསུངས་པའི་དཔྱིད་ཟླ་ར་བ་ནི། གོང་དུ་༼མན་ངག་གནད་ཀྱི་རྫོང་འཕྲང་ལྟར།༽བཤད་པའི་རྒྱ་རྩིས་ཀྱིས་བསྟན་པའི་དཔྱིད་ཟླ་ར་བ་དེ་ཡིན་པའི་ཚུལ་ནི། དེ་ཉིད་༼གོང་མཚུངས་མདོ་གཟེར་མིག ཤོག་ངོས། ༤༢༠༽ལས། “མུ་ཁྱུད་བདལ་པའི་མཚོ་འགྲམ་དུ། གཞི་བཙལ་གནས་ཀྱི་ཕོ་བྲང་ནི། དཔྱིད་ཟླ་ར་བའི་བཅུ་བཞི་ལ། སྐར་མ་དབང་བསྒྱུར་ལག་དུས་སུ། ས་བཟུང་ཀུན་ཀ་དེ་རུ་འཚོགས། དེ་ལ་ཀོང་ཙེས་ལན་གསོལ་པ། གཏོ་བུ་འབུམ་སངས་མཁས་པའི་མཆོག ཤིན་ཏུ་རྩུབ་པའི་བཤའ་ལག་ལ། ཞི་རྒྱས་མཆོད་པ་ཅང་རུང་ངམ། དྲག་པོས་སྲིན་པོ་བསྒྲལ་བའི་དུས་ལགས་ན། གཏོ་བུའི་ཐུགས་ལ་འཁྲུལ་བ་ཅང་སྲིད་དམ། དེ་སྐད་ཅེས་ཀོང་ཙེས་གསོལ་པས། དེ་ལ་ཡང་གཏོ་བུས་གསུངས་པ། རྒྱུ་སྐར་ཉི་ཤུ་རྩ་བརྒྱད་ལ། དབང་སྒྱུར་ལག་འདི་བསྔགས་པ་ཡིན། བཟང་ཡང་དབང་སྒྱུར་ལག་གིས་བཅོས་ཏེ། ཡང་ཡང་མང་པོ་བཤའ་བ་ཡིན་ཏེ་ཟློས། ངན་ཀྱང་དབང་བསྒྱུར་ལག་གིས་བཅོས་ཏེ། ཡང་ཡང་མང་པོར་བཤའ་བ་ཡིན་ཏེ་ཟློས། དེ་ཕྱིར་ལག་འདི་བཟང་ལ་ཡང་ཡང་ཟློས་ཏེ་འོང་བས་བསྔགས་པ་ཡིན། དེ་སྐད་ཅེས་གཏོ་བུས་གསུངས་པས་ཀུན་ཀྱང་རྟོག་པ་ཚིམ། དེ་རིང་བཅུ་བཞིའི་གདུགས་ལ་གཞི་བཟུང་ཡོ་བྱད་གསོག ནངས་པར་བཅོ་ལྔ་རྒྱལ་ལ་མཆོད་སྦྱིན་རྒྱས་པར་འབུལ་བར་གཅད།” ཅེས་པས་རྒྱལ་ཟླ་དཔྱིད་ཟླ་ར་བར་གསལ་པོར་བསྟན་དེ། སྟོན་པས་དངོས་སུ་རྒྱ་ཀོང་ཙེ་འཕྲུལ་གྱི་རྒྱལ་པོར་བསྟན་པའི་འབྱུང་རྩིས་ལུགས་ལ་ཉ་སྐར་བཅུ་གཉིས་གསུང་པའི་སྐར་མ་དེ་དག་འགྱུར་ཟློག་མེད་པར་ཟླ་བ་རང་རང་གི་ཉ་སྟེ་ཚེས་བཅོ་ལྔ་ལ་ཁེལ་གྱི་ཡོད་པས་དཔེར་ན་རྟ་པ་ཟླ་བའི་ཚེས་བཅོ་ལྔ་ལ་ག་དུས་ཡིན་ན་སྐར་མ་རྟ་པའམ་མཆུ་ཡིན་པ་ལྟ་བུ་རེད།\nདེ་བཞིན་གོང་བཤད་༼མདོ་གཟེར་མིག༽ དཔྱིད་རའི་ཚེས་བཅོ་ལྔ་ལ་སྐར་མ་རྒྱལ་ལ་བབས་པར་བཤད་པས་སྐར་མ་རྒྱལ་ཉ་སྐར་དུ་སོང་བའི་ཚེས་བཅོ་ལྔ་དེ་ནི། ཧོར་ཟླ་བཅུ་གཉིས་པའི་ཚེས་བཅོ་ལྔ་མ་གཏོགས་ཟླ་བ་གཞན་གྱི་ཉ་དེ་འདྲར་མི་འབྱུང་བ་ནི། ལུགས་རྙིང་རྒྱ་ཀོང་ཙེ་འཕྲུལ་རྒྱལ་གྱི་བཞེད་ཡིན་པ་དང་། ནམ་རྒྱུན་རྒྱལ་ཟླའི་ཚེས་བཅོ་ལྔའི་གནམ་སྐར་ལ་བལྟས་ན་སྐར་མ་རྒྱལ་རང་མ་གཏོགས་གཞན་མི་འབྱུང་བ་ནི་ཞིང་པ་རྒད་པོ་རྣམས་ཀྱི་མངོན་སུམ་ཚད་གྲུབ་ཡིན་པས་སོམ་ཉི་མེད་པ་ཞིག་རེད། མཁས་མཆོག་སྒ་སྟོན་ཀྱིས་ཀྱང་༼བདེན་པའི་མཛོད་ཕུགས་རྣམ་པར་འབྱེད་པའི་ལྡེ་མིག མཛད་པ་པོ། སྒ་སྟོན་ཚུལ་ཁྲིམས་རྒྱལ་མཚན། འཁྲུངས་ལོ། སྤྱི་ལོ། ༡༢༣༧ སི་ཁྲོན་དཔེ་སྐྲུན་ཚོགས་པ། སི་ཁྲོན་མི་རིགས་དཔེ་སྐྲུན་ཁང་། ཤོག་ངོས། ༡༨༡༽“རྒྱལ་ཉ་ར་བར་འདོད་པ་མདོ་སོགས་ཀྱིས་བཞེད་དོ།།” ཞེས་པའི་མདོ་དེ་མདོ་གཟེར་མིག་ལ་དགོངས་པར་མངོན་ནོ། །གསང་སྔགས་གནད་ཀྱི་རྫོང་འཕྲང་ལས་གསུང་པའི་རྒྱ་རྩིས་དང་མདོ་གཟེར་མིག་གཉིས་ཧ་ཅང་གི་འབྲེལ་བ་དམ་པོ་ཞིག་ཡོད་དེ། སྟོན་པས་དེ་གཉིས་ཀ་བསྟན་སའི་སྣོད་རྒྱ་ཀོང་ཙེ་འཕྲུལ་རྒྱལ་ཡིན་པས་སོ། །སྟོན་པས་ཀོང་ཙེ་འཕྲུལ་རྒྱལ་དང་ཀོང་ཚ་འཕྲུལ་བུ་ཆུང་གཉིས་ལ་བསྟན་པའི་རྩིས་རིགས་དེ་ལ་འབྱུང་རྩིས་སམ་ནག་རྩིས་ཞེས་བརྗོད། རྒྱ་གར་དུས་འཁོར་ལུགས་ཀྱི་གྲུབ་རྩིས་དང་མུ་སྟེགས་བྱེད་པའི་རྩིས་གཉིས་ཀྱིས་འབྱུང་རྩིས་ལས་ཀྱང་ཞིབ་ཕྲ་ཡིན་ཚུལ་བཤད་སྟངས་ཡོད་ཀྱང་སྐབས་འགར་གནམ་སྐར་ལ་བལྟས་ན་ཏག་ཏག་མ་བྱུང་པའང་མཐོང་རྒྱུ་ཡོད་པས་ཧ་ཅང་གི་ངེས་བརྟན་ཡོད་པ་ཞིག་དང་ཡིད་ཆེས་བྱེད་ཆོག་ཆོག་ཅིག་མེད།\nམདོར་ན་མན་ངག་གནད་ཀྱི་རྫོང་འཕྲང་ལས་བསྟན་པའི་རྒྱ་རྩིས་དང་མདོ་གཟེར་མིག་གཉིས་ཀྱིས་དཔྱིད་ར་ངོས་བཟུང་ཚུལ་དང་སྟོན་པའི་འཁྲུངས་ཟླ་ངོས་བཟུང་ཚུལ་གཉིས་ཆུ་ལ་ཆུ་བླུགས་ལྟར་གྱུར་འདུག་པས་གཡུང་དྲུང་བོན་ལུགས་འཛིན་པ་ཀུན་གྱིས་ཡ་ཡོ་ཀྱག་ཀྱོག་མེད་པར་སྟོན་པའི་འཁྲུངས་མཆོད་དེ་མན་ངག་གནད་ཀྱི་རྫོང་འཕྲང་ལས་དངོས་སུ་ཞལ་གསལ་གསུངས་པ་དེ་འཛིན་ཐུབ་ན་སྟོང་རྒྱུང་མཐུ་ཆེན་དང་དྲན་པ་ནམ་མཁའ་སོགས་བོན་གཤེན་རིག་འཛིན་རྣམས་ཀྱི་དགོངས་པ་གཅིག་མཚུངས་ཡིན་ཙང་རང་རེ་རྣམས་ཀྱིས་ཀྱང་ཁོང་རྣམ་པའི་རྗེས་སུ་འབྲེང་ཐུབ་ན་སྐལ་པ་ཤིན་ཏུ་བཟང་ངོ་། ཁོང་རྣམ་པས་ཀྱང་སྟོན་པའི་བཀའ་དང་མི་མཐུན་པའི་བཀལ་མོལ་ཞིག་གསུང་མི་སྲིད་པ་རེད་དོ། །\nད་དུང་རྒྱལ་ཟླ་བ་ལ་དཔྱིད་རར་ངོས་བཟུང་གནང་བའི་མཛོད་སྒྲ་འགྲེལ་༼བདེན་པ་བོན་གྱི་མཛོད་སྒྲ་འགྲེལ་འཕྲུལ་གྱི་ལྡེ་མིག ཞང་ཞུང་དྲན་པ་ནམ་མཁའ། གྲི་གུམ་བཙན་པོའི་སྐུ་དུས་སུ་འཚོ་བཞུགས་གནང་། Published by. Geshe M.T. Namdak Tsukphud ཤོས་ངོས། ༢༢༩༽ལས། “དེ་བཞིན་དུ་དཔྱིད་ཟླ་ར་བ་གང་ཞེ་ན། སྙིང་པོ་སྟག་གིས་འཛིན་ནོ། །སྐར་མ་རྒྱལ་ལ་ཚེས་སོ། །ནམ་ཟླ་དཔྱིད་ཟླ་ར་བའོ། །དེ་བཞིན་དུ་འབྲིང་པོ་ཡོས་བུ་སྟ་ཡིས་ཚེས། ཐ་ཆུང་འབྲུག་སྟེ་བྱ་ཡིས་ཚེས་སོ།” ཞེས་པ་དེ་ཡང་མདོ་གཟེར་མིག་གི་དགོངས་པ་བཤའ་མ་ཡིན་པར་ཆེས་གསལ། ཁ་ཅིག་གིས་དྲང་དོན་མུན་སེལ་སྒྲོན་མའི་ལུང་དུམ་འདི་༼སྟོན་པ་འཁྲུངས་དུས། ཟླ་བ་རྟ་པ་དང་སྐར་མ་རྒྱལ་གྱི་ཁོངས་སུ་བྱོན་པའི་དུས་སུ་ཚོགས་ཆེ།༽ཤི་འཐམས་རོ་འཐམས་བྱས་ནས་མཐའ་གཅིག་ཏུ་རྟ་པ་ཟླ་བ་སྟོན་པའི་འཁྲུངས་ཟླ་ཡིན་དགོས་ཟེར་འདུག་ཀྱང་། ལུང་དུམ་འདི་ལ་ངེས་པར་དཔྱད་ན་ཚིག་ཟིན་ལྟར་ཚིག་སྔ་ཕྱི་ལ་ནང་འགལ་སོང་བ་ཞིག་རེད། ནང་འགལ་སོང་བའི་ཚུལ་ནི། རྟ་པ་ཟླ་བ་ཡིན་ན་དེའི་ཚེས་བཅོ་ལྔ་ལ་སྐར་མ་རྟ་པ་ཁེལ་བ་མ་གཏོགས་རྒྱལ་འབྱུང་མི་སྲིད་པ་གང་ཞིག ལུང་དེའི་ཚིག་ཟིན་ལ་སྐར་མ་རྒྱལ་བཤད་པའི་ཕྱིར། ཁོ་ན་རེ། འབྱུང་རྩིས་ལུགས་ལ་དེ་ལྟར་ཡིན་ནའང་སྐར་རྩིས་ལུགས་ལ་རག་པ་རྟ་པ་དང་ཞིབ་པ་རྒྱལ་ཡོང་སྲིད་ཟེར། སྐར་རྩིས་ལུགས་ལའང་སྐབས་དེའི་རྟ་པ་ཟླ་བ་ལ་སྐར་མ་མཆུའམ་རྟ་པ་ཁེལ་བ་མ་གཏོགས་རྒྱལ་མ་ཁེལ་བའི་ཚུལ་ནི། ཁྱུང་སྤྲུལ་རིན་པོ་ཆེས་ཧོར་ཟླ་དང་པོ་སྟོན་པའི་འཁྲུངས་ཟླ་གཞིར་བཞག་ཐོག་དྷྲུ་བ་ཡར་ལོག་གི་ལྔ་བསྡུས་བྱས་པ་ལས་གསལ་བའི་ཕྱིར་ཏེ། ༼དཔྱད་གསུམ་དག་རྩིས་བསྐལ་སྲིད་དུས་ཀྱི་འཁོར་ལོ་ལས་ཞག་གསུམ་རྩིས་གཞུང་ནམ་མཁའི་གཏེར་མཛོད༽ དཔེ་ཆ། འཕྲུལ་དཔར་ཅན། ཤོག་ངོས། ༡༡༣༽ལས། “ལོ་རྒྱལ་འབྱུང་ལྡན་དང་པོ་ཤིང་བྱི་ཡི། དཔྱིད་ར་མེ་སྟག་ཟླ་བའི་ཚེས་བཅོ་ལྔར། ཉིན་ཞག་རེས་བཟའ་ལྷ་ཡི་བླ་མ་སྟེ། ༥-༠-༠-༠-༠ ཟླ་སྐར་རྟ་པ་༩-༣༩-༥༦-༢-༡༦༠༥-༨༠༡༩ ཉི་སྐར་མོན་དྲེ་དང་། ༢༢-༤༦-༡-༤-༣༡༩-༦༨༢༩” ཞེས་གསུངས་པའི་ཕྱིར། དེས་ན་དྲང་དོན་གྱི་ལུང་དེ་ཡིག་ནོར་ཡིན་པར་ཧ་ཅང་གསལ་ཏེ། དག་པོ་དྲན་པ་ནམ་མཁས་སྔར་བྱུང་ཞང་ཞུང་སྟོང་རྒྱུང་མཐུ་ཆེན་དང་ཁོད་སྤུངས་དྲན་པ་སོགས་བོན་གཤེན་རིག་འཛིན་གང་ལའང་་མི་མཐུན་པའི་སྟོན་པའི་འཁྲུངས་ཟླ་ཞིག་གསུངས་མི་སྲིད་པའི་ཕྱིར་རོ།།\nཁ་ཅིག་ན་རེ། ཀླུ་འབུམ་དང་འདུལ་བ་རྒྱུད་དྲུག་གཉིས་ཀྱིས་དཔྱིད་ཟླ་ར་བ་རྟ་ཟླ་ལ་ངོས་བཟུང་གསལ་པོར་གནང་འདུག་པས་དེའི་ཕྱིར་སྟོན་པའི་འཁྲུངས་ཟླ་དེ་ཡིན་དགོས་ཏེ། དེ་གཉིས་སངས་རྒྱས་ཀྱི་བཀའ་ཡིན་པའི་ཕྱིར་ཟེར། འོ་ན་དབོ་ཟླ་བའམ་ཧོར་ཟླ་གཉིས་པ་དེ་ཡང་སྟོན་པའི་འཁྲུངས་ཟླ་ཡིན་པར་ཐལ། དེ་དཔྱིད་ཟླ་ར་བ་ངོས་བཟུང་གསལ་པོར་ཡོད་པའི་ཕྱིར་ཏེ། ༼གངས་ཏི་སེ་བོན་གཞུང་རིག་མཛོད། དེབ་ལྔ་བ། གསོ་རིག་འབུམ་བཞི། མི་རིགས་དཔེ་སྐྲུན་ཁང་།ཤོག་ངོས། ༡༩༽ལས། རྩི་ཤིང་ཁ་འབུས་དུས་ནི་དཔྱིད་ཟླ་གསུམ། བྱ་དང་ས་ག་ལག་སོར་ནམ་ཚོད་འཛིན། ཞེས་དང་། རྒུན་ཟླ་གསུམ་ནི་ས་འཁྱག་ཆུ་འཁྱག་དུས། མགོ་རྒྱལ་རྟ་དང་གསུམ་གྱིས་ནམ་སྐྱེལ་དུས། ཞེས་གསུང་པ་གང་ཞིག་དེ་ཡང་སངས་རྒྱས་ཀྱི་བཀའ་ཡིན་པའི་ཕྱིར། ཁྱབ་པ་འགྲིགས། དེས་ན་གཡུང་དྲུང་བོན་གྱི་ལུགས་ལ་རྒྱལ་བའི་བཀའ་ལས་ཟླ་བ་གང་ཞིག་དཔྱིད་ར་བ་ངོས་བཟུང་ཡོད་པ་ཙམ་གྱིས་སྟོན་པའི་འཁྲུངས་ཟླ་ཡིན་པའི་ངེས་པ་མེད་པ་དེས་རྟོགས་སོ།།\nཀླུ་འབུམ་དང་འདུལ་བ་རྒྱུད་དྲུག་གཉིས་ཀྱིས་རྟ་ཟླར་ཉ་སྐར་དང་སྦྱར་ནས་དཔྱིད་ཟླ་ར་བ་ངོས་བཟུང་གསལ་པོར་གནང་ཡོད་ཀྱང་དེ་སྟོན་པའི་འཁྲུངས་ཟླ་དང་འབྲེལ་བ་ཡོད་པའི་ཚུལ་ཚིག་ཟུར་ཙམ་ཡང་གསུང་མེད། དཔེར་ན་གསོ་རིག་འབུམ་བཞིས་དབོ་ཟླ་དཔྱིད་ཟླ་ར་བར་ངོས་བཟུང་གསལ་པོར་གནང་ཡོད་ཀྱང་དེ་སྟོན་པའི་འཁྲུངས་ཟླ་དང་འབྲེལ་བ་ཡོད་ཚུལ་ཚིག་ཟུར་ཙམ་ཡང་གསུང་མེད་པས་དེ་ལྟ་བུ་རེད། དེས་ན་གོང་དུ་༼མན་ངག་གནད་ཀྱི་རྫོང་འཕྲང་ལྟར།༽བཤད་པའི་སྟོན་པའི་འཁྲུངས་ཟླ་དེ་སྔར་གྲི་གུམ་བཙན་པོའི་དུས་ནས་ཞང་ཞུང་གི་མཁས་པ་སྟོང་རྒྱུང་མཐུ་ཆེན་དང་གཤེན་རབ་ཐུགས་ཀྱི་གཉེར་དཔོན་བླ་ཆེན་དྲན་པ་ནམ་མཁའ་སོགས་བོན་གཤེན་རིག་འཛིན་རྣམས་ཀྱིས་མདོ་གཟེར་མིག་གི་དགོངས་པ་ཕྱིན་ཅི་མ་ལོག་པའི་དོན་གཏན་ལ་ཕབས་པ་ཞིག་ཡིན་པར་སོམ་ཉི་དང་བྲལ་བ་ཞིག་རེད། ཁ་ཅིག་གིས་ལོ་གཅིག་ལ་དཔྱིད་ཟླ་ར་བ་གཅིག་མ་གཏོགས་འབྱུང་མི་སྲིད་པར་བསམ་མཁན་འདུག་ཀྱང་། དཔྱིད་ཟླ་ར་བ་ཞེས་པ་དེ་ནམ་ཟླའི་དྲོད་མགོ་འཛུག་པའི་དུས་ལ་འཇོག་དགོས་པས་གནམ་གཤིས་དྲོ་གྲང་མི་འདྲ་བའི་དབང་གིས་ལུང་པ་དང་ཡུལ་ཕྱོགས་ཀྱང་དེ་བཞིན་དཔྱིད་ཀྱི་དྲོད་མགོ་ཡོང་ཚུལ་མི་འདྲ་བ་འབྱུང་བ་ཡིན་པས་དེ་ལ་ལྟོས་ན་དཔྱིད་ཟླ་ར་བ་ངོས་བཟུང་མི་འདྲ་བ་བྱུང་བར་འགལ་བ་གང་ཡང་མེད། དཔེར་ན་རྒྱལ་ཟླ་བ་འདི་ཞིང་པས་སོ་ནམ་ལོ་སར་དང་འབྲོག་པས་བེའུ་ལུག་ལོ་སར་ཞེས་བརྗོད་ཀྱིན་ཡོད། དེའི་རྒྱུ་མཚན་ནི། ཟླ་བ་འདིར་ཞིང་པ་རྣམས་ཀྱིས་ཞིང་རྨོ་མགོ་རྩོམ་པ་དང་། འབྲོག་པ་རྣམས་ཀྱིས་ཕྱུགས་བེའུ་ལུག་སྐྱེ་བསུའི་བྱ་བ་མགོ་འཛུགས་བྱེད་པས་སོ།། བྱས་ཙང་། ཟླ་འདིའི་ནང་བོད་ས་ཡོངས་རྫོགས་མིན་ནའང་ལུང་ཕྱོགས་མང་པོ་ཞིག་ལ་དྲོད་མགོ་ཚུགས་པ་ཙམ་མ་ཟད་དྲོད་གང་འཚམས་བསླེབསབསྡད་པ་ཧ་ཅང་གསལ་པོ་རེད། གོང་གི་མན་ངག་གནད་ཀྱི་རྫོང་འཕྲང་ཞེས་པ་འདི་ནི། མང་མཁར་གསང་བའི་བོན་ཕུགས་ན་ཞང་ཞུང་དང་བོད། རྒྱ་དཀར་ནག ཕྲོམ་དང་སྟག་གཟིག ཁ་ཆེ་དང་བྲུ་ཤ། ཨུ་རྒྱན་དང་ཐོ་གར་སོགས་ཀྱི་བོན་གཤེན་རིག་འཛིན་རྣམས་ལྷན་ཅིག་ཏུ་འཚོགས་ནས་ཐུགས་གྲོས་གནང་ནས་བརྩམས་པ་ཞིག་ཡིན་འདུག ༼གོང་མཚུངས་མན་ངག་གནད་ཀྱི་རྫོང་འཕྲང་། ཤོག་ངོས། ༡ ལས་གསལ།༽ སྐབས་དེར་བོན་གཤེན་གཙོ་བོའི་གྲལ་གང་ཡོད་ཞེ་ན། ཞང་ཞུང་སྟོང་རྒྱུང་མཐུ་ཆེན་དང་། ཁོད་སྤུངས་དྲན་པ་ནམ་མཁའ། སྟག་གཟིག་གི་གཤེན་པོ་ལི་མུར་གཙུག་ཕུད། ༼མན་ངག་གནད་ཀྱི་རྫོང་འཕྲང་ཀུན་གསལ་ཉི་འོད་རྒྱན། གཡུང་དྲུང་བོན་གྱི་བཤད་སྒྲུབ་འདུས་སྡེ། BON DIALECTIC SCHOOL 2015 ཤོག་ངོས། ༡༨༦-༡༨༧ ལས་གསལ།༽ ཞང་ཞུང་ཧྲིས་པ་གྱེར་ཆེན། ཨོ་རྒྱན་གཤེན་པོ་བདེ་བ་འོད་ལྡན། བྲུ་ཤའི་གཤེན་པོ་ས་ཏྲི་༼གསང་སྔགས་གནད་ཀྱི་རྫོང་འཕྲང་། གཡུང་དྲུང་བོན་གྱི་བཤད་སྒྲུབ་འདུས་སྡེ། BON DIALECTIC SCHOOL 2015ཤོག་ངོས། ༡༩༣ ལས་གསལ།༽ སོགས་ཡོད་པར་བཤད།\nསྤྱིར་མན་ངག་གནད་ཀྱི་རྫོང་འཕྲང་དང་གསང་སྔགས་གནད་ཀྱི་རྫོང་འཕྲང་འདི་གཉིས་རྒྱས་བསྡུས་མ་གཏོགས་སྤྱི་ཁོག་གཅིག་ཡིན་པ་དང་། མཛད་པའི་གནས་དང་། མཛད་པ་པོ། མཛད་པའི་དུས་བཅས་གཅིག་ཡིན་པར་སེམས། སྔ་རབས་བོད་ཀྱི་ལོ་སར་ཡང་རྒྱལ་ཟླ་ལ་གནང་བའི་ཚུལ་ནི། རྩ་རྒྱུད་ཉི་ཟེར་སྒྲོན་༼སྲིད་པ་ལས་ཀྱི་གཏིང་ཟློག་གི་རྩ་རྒྱུད་ཀུན་གསལ་ཉི་ཟེར་སྒྲོན་མ། བྲ་བོ་སྒོམ་ཉག་གྱིས་གཏེར་ནས་བཏོན། དུས་རབས། ༡༢ གཡུང་དྲུང་བོན་གྱི་བཤད་སྒྲུབ་འདུས་སྡེ། BON DIALECTIC SCHOOL 2013 ཤོག་ངོས། ༡༩༣༽ལས། སྦྲུལ་ལོའི་ལོ་གསར་རྒྱལ་ཉའི་ནུབ་མོ་ལ། མཁའ་འགྲོ་མ་ལུས་རིད་པ། གཅེར་བུ་རུས་པའི་རྒྱན་ཅན་གཅིག་གིས། བསེ་ཡི་སྒྲོམ་བུ་གཅིག་ལ་ཉི་ཟླའི་རིས་བྱས་པ། གཡུ་དམར་གྱི་འབུར་བ་ཅིག་གཏད་པའི་ནང་ནས། གཏིང་ཟློག་མ་བུ་ཚང་པ་བྱུང། ཁྱོད་ཀྱིས་གཅིག་རྒྱུད་དུ་ཟུང་ཅིག་བུ་ལ་བྱིན། བུ་དེས་གཞན་ལ་དཀོན་དཀོན་སྤེལ། གསུམ་ལ་སྤེལ་པའི་བཀའ་རྒྱ་ཁྲོལ། དེ་སྐད་གསུངས་ནས་མི་སྣང་ངོ་།། ཞེས་གསུངས།\nགླེང་གཞི་བསྟན་པའི་བྱུང་ཁུངས་༼རྩོམ་པ་པོ། ཁྱུང་པོ་བློ་གྲོས་རྒྱལ་མཚན། རྩོམ་ལོ། ༡༣༡༩ གངས་ཏི་སེ་བོན་གཞུང་རིག་མཛོད། མི་རིགས་དཔེ་སྐྲུན་ཁང་། ཤོག་ངོས། ༣༧༩༽ལས། དེ་ནས་བླ་ན་མེད་པའི་ས་ནོན་ནས་ཚེ་ལོ་བརྒྱ་པའི་སྟོན་པར་བྱོན་ཏེ། དགོངས་ཚད་རྣམ་པ་ལྔ་དང་ལྡན་ནས། ལོ་ཤིང་ཕོ་བྱི་བ། ཟླ་བ་དཔྱིད་ཟླ་ར་བའི་ཚེས་བཅོ་ལྔ། སྐར་མ་རྒྱལ། དུས་ཚོད་ནམ་ལངས་པ་ལ་འཁྲུངས་པས། ལོ་གསར་དཔྱིད་ཟླ་ར་བ་རྒྱལ་གྱི་ཉ་ལ་བྱེད་པའི་གཏན་ཚིགས་ཀྱང་དེའོ། །ཞེས་པ་དེས་ཀྱང་སྟོན་པ་རྒྱལ་ཟླ་ལ་འཁྲུངས་པར་བཤད་ནས་དེ་ལོ་སར་བྱེད་པའི་གཏན་ཚིགས་སུ་གསུངས། སྔར་ནས་ད་ལྟའི་བར་སྟོན་པའི་འཁྲུངས་མཆོད་ཀྱང་ཟླ་བ་འདི་ལ་སྲུང་བརྩི་བྱས་དང་བྱེད་བཞིན་པའི་ཚུལ་ནི། ༼ཕྱི་ལིང་པས་བོན་ལ་ཞིབ་འཇུག་བྱས་པའི་དཔྱད་རྩོམ་བདམས་བསྒྱུར། དོན་གྲུབ་ལྷ་རྒྱལ་གྱིས་བསྒྱུར། ཀྲུང་གོའི་བོད་རིག་པ་དཔེ་སྐྲུན་ཁང་། ཤོག་ངོས།༢༣༩༽ “བདུན་༼བདུད་༽སྲིན་བྲེས་སུ་བཀོར་༼བྲན་དུ་བཀོལ་༽བའི་མཆོག་སྤྲུལ་བཀྲ་ཤིས་རྒྱལ་ མཚན་ཞེས་བྱ་བའི་སྡེན་༼གདན་༽ས། ཡོངས་དགོན་བསམ་རྟེན་༼གཏན་༽གླིང་གི་དགུ་སྟོར་༼གཏོར་༽ཆེན་མོ་བཞུགས། ཧོར་ཟླ་བཅུ་གཉིས་པ་གཤེན་རབ་འཁྲུངས་མཆོད།” ཅེས་གསུངས། ཧི་མ་ལ་ཡི་རི་བརྒྱུད་དུ་གནས་པའི་བལ་ཡུལ་གྱི་བོན་གྱི་དགོན་སྡེ་ཡོད་དོ་ཅོག་གིས་གཤེན་རབ་གྱི་འཁྲུངས་མཆོད་ཧོར་ཟླ་བཅུ་གཉིས་པར་གནང་བ་དང་། དེ་ཡང་ཐོག་མར་མགོ་འཛུགས་ཀྱི་དུས་སྐབས་འདི་དུས་ཤེས་བཤད་དུ་མེད་ནའང་དུས་ཡུན་རིང་པོའི་གོང་ནས་གཤེན་རབ་ཀྱི་འཁྲུངས་མཆོད་སྲུང་བརྩི་བྱས་པའི་ཚུལ་ཁོང་ཚོའི་ལུང་པའི་རྒན་རབས་རྣམས་ཀྱིན་གསུང་བཞིན་འདུག\nདེ་བཞིན་གཤེན་དར་སྡིངས་གསེར་སྒོའི་གཙུག་ལག་ཁང་༼སྤྱི་ལོ། ༡༡༧༣༽ཕྱག་བཏབ་མཛད་པོ་གཤེན་ཀུན་མཁྱེན་ཡེ་ཤེས་བློ་གྲོས་ཀྱི་དུས་སུ་ནས་གཤེན་རབ་ཀྱི་འཁྲུངས་མཆོད་ལོ་བསྟར་ཟླ་བ་འདི་ལ་སྲུང་བརྩི་ཞུ་བཞིན་པའི་ཚུལ་ནི། ༼དམུ་རིགས་གཤེན་གྱི་བསྟན་འབྱུང་། གཙོ་འགན་པ། གཤེན་སྲས་ནོར་བུ་དབང་རྒྱལ། རྩོམ་བསྒྲིགས་བགྱིས་པ་པོ། གཤེན་བཙུན་ཉི་མ་འོད་ཟེར། དཔེ་སྐྲུན། ཞང་ཞུང་རིག་གནས་ཚོགས་པ། ༢༠༡༠ལོའི་ཟླ་༡༠པར་དཔར་ཐེངས་དང་པོ་དཔར། ཤོག་ངོས། ༢༣༦ གཤེན་ཡེ་ཤེས་བློ་གྲོས་ཀྱི་རྣམ་ཐར།༽ལས། “དེ་བཞིན་གཤེན་རབ་འཁྲུངས་མཆོད་དང་། དགུ་གཏོར། གསོ་སྦྱོངས། ཨ་མ་ར་ཡའི་སྒྲུབ་ཆེན། དམ་ཅན་སྲུང་མའི་བསང་གསོལ་ཁ། རྒྱུན་གྱི་གཏོར་མ་བཅས་མ་ཆགས་པར་མཛད་པའི་དབུ་འཛུགས་གནང་ཞིང་།” ཞེས་དང་། ༼གོང་མཚུངས་དམུ་རིགས་གཤེན་གྱི་བསྟན་འབྱུང་། ཤོག་ངོས། ༤༣༦༽ལས། “དེ་བཞིན་བོད་ཟླ་བཅུ་གཉིས་པའི་ཚེས་བཅོ་ལྔ་ཉིན་གཤེན་རབ་འཁྲུངས་མཆོད་ལ་སེག་གཅོད་འཆམ་ཞིང་བླ་གྲྭ་ཚང་མ་གླིང་བསྐོར་དུ་སེར་ཕྲེང་ལ་ཕེབས་པ་དང་།” ཞེས་དང་། ༼གཤེན་གྱི་རྩིས་རྣམ་དག་ལས། སྔོན་འགྲོའི་ལེའུ་བློ་མུན་སེལ་བའི་འོད་སྣང་། མཛད་པ་པོ། གཤེན་གྱི་དྲང་སྲོང་ཚུལ་ཁྲིམས་རྒྱལ་མཚན། རྩོམ་ལོ། སྤྱི་ལོ། ༡༨༠༣ དཔེ་ཆ་ལག་བྲིས། ཤོག་ངོས། ༤༽ལས།\n“ནག་རྩིས་པ་ནི་ཕལ་ཆེར་དང་། །འཁྲུལ་བྲལ་གཟེར་མིག་མདོ་སོགས་དང་། །ཧོར་ལུགས་ཁུངས་གཙང་སོགས་མཐུན་པར། །རྒྱལ་གྱི་ཟླ་བ་དཔྱིད་རར་འདོད། །ཟླ་བའི་འགོ་ནི་དཔྱིད་ར་སྟག །ཞག་གི་འགོ་ནི་ཚེས་པ་གཅིག །དུས་ཚོད་འགོ་ནི་ནམ་ལངས་ཡོས། །རྒྱལ་ཟླ་སྟག་ལ་རྟ་ཟླ་ཡོས། །དེ་བཞིན་འབྲུག་སྦྲུལ་རྟ་ལུག་སོགས། །ཟླ་བ་བཅུ་གཉིས་སྦྱར་ལ་བརྩི།” ཞེས་དང་། ༼གཤེན་གྱི་རྩིས་གསར་རྣམ་དག་ལས། གཏན་ལེའི་ཤོག་ཁྲ་སྣང་བྱེད་འོད་ཀྱི་དཀྱིལ་འཁོར། མཛད་པ་པོ། གཤེན་གྱི་དྲང་སྲོང་ཚུལ་ཁྲིམས་རྒྱལ་མཚན། རྩོམ་ལོ། སྤྱི་ལོ། ༡༨༠༣ དཔེ་ཆ་ལག་བྲིས། ཤོག་ངོས། ༣༩༥༽ལས། “ཞང་ཞུང་པ་དང་རྒྱ་ནག་པའི་ལུགས་དང་། ནག་རྩིས་ཕལ་ཆེར་དང་། མདོ་གཟེར་མིག་སོགས་ཀྱི་ཟླ་འགོ་དཔྱིད་ར་སྟག་གི་ཟླ་བ་འཁྲུལ་མེད། ཧོར་ཟླ་བཅུ་གཉིས་པ།” ཞེས་དང་། “བཅོ་ལྔའི་ནམ་ལངས་ལ་བསྟན་པའི་གཙོ་བོ་སྐུ་བལྟམས་པའི་དུས།” །ཞེས་རྒྱལ་བ་གཤེན་གྱི་རིགས་ལུགས་དྲི་མ་མེད་པ་འཛིན་པའི་མཚུངས་མེད་གཤེན་གྱི་བླ་བརྒྱུད་མུ་ཏིག་ཕྲེང་བ་བསྟར་ལ་བརྒྱུས་པ་ནས་བཟུང་ད་ལྟའི་གཤེན་རབ་མི་བོའི་སྐུ་ཤ་རློན་པ་གཤེན་སྲས་ནོར་བུ་དབང་རྒྱལ་ཡབ་སྲས་གསུམ་གྱི་བར་ཀུན་གྱི་ཕྱག་ལེན་འཁྲུལ་བ་མེད་པ་གཤེན་རབ་ཀྱི་འཁྲུངས་མཆོད་རྒྱལ་ཟླ་ལ་གནང་བ་ནི། རྒྱབ་ལྗོངས་ལོ་རྒྱུས་ཀྱི་ཁུངས་བཙན་ཞིང་རྒྱུན་རིང་བ་ངོ་མཚར་ཕུན་སུམ་འཚོགས་པའི་རིགས་ལུགས་བླ་ན་མ་མཆིས་པ་ཞིག་གོ།\nསྤྱི་ལོ་༡༧༧༠ལོར་སྐུ་བལྟམས་པའི་མདོ་སྨད་ཀྱི་མཁས་གྲུབ་ཆེན་པོ་སྐྱང་སྤྲུལ་ནམ་མཁའ་རྒྱལ་མཚན་གྱིས་སྔར་བྱུང་བོན་གཤེན་རིག་འཛིན་རྣམས་ཀྱི་ཞལ་བཞེས་གནང་བ་ཇི་བཞིན་སྟོན་པའི་འཁྲུངས་ཟླ་ཡང་རྒྱལ་ཟླ་ལ་བཞེད་པའི་ཚུལ་ནི། ༼བསྟན་འགྱུར། པོད། ༤༡ ལྷ་ས། སོག་སྡེ་སྤྲུལ་སྐུ་བསྟན་པའི་ཉི་མ། ༡༩༩༨ བསླབ་གསུམ་བསྟན་པའི་རྐང་འཛིན་དམ་པ་སྐྱང་སྤྲུལ་ཆེན་པོ་ནམ་མཁའ་རྒྱལ་མཚན་གྱིས་ཡོངས་ལ་སྨན་པའི་ཞལ་གདམས་ཀྱི་སྐོར་ཕྱོགས་གཅིག་ཏུ་བསྒྲིགས་པ་ལས། ཐོག་མར་དགེ་སྡིག་འགྱུར་རྩིས་གསལ་བྱེད་འཁྲུལ་གྱི་ལྡེ་མིག ཤོག་ངོས། ༧༠༡༽ལས། “ཧོར་ཟླ་བཅུ་གཉིས་པ་ཡི་ཉ་འདི་ལ། རྒྱལ་བ་སྐུ་བལྟམས་ཨུ་དུམ་ཝར་བཞད་པ། ཆོས་ཀྱི་ལུགས་ལ་དེ་ལྟར་མི་འདོད་མོད། འོ་ཅག་བོན་གྱི་དེ་བཞིན་ཡིན་པར་ངེས།” ཞེས་དང་། “ཡང་ཁྱད་འགྱུར་གྱི་སངས་རྒྱས་འཁྲུངས་འདས་ནི། ཤིང་ཕོ་བྱི་བ་སྟག་ཟླའི་བཅོ་ལྔ་ཡི། སྐར་མ་རྒྱལ་གྱི་རུ་གོང་ནམ་ལངས་དུས། སྟོན་པ་གཤེན་རབ་མི་བོ་འཁྲུངས་པ་སྟེ། དེ་ལ་སྟག་ཟླའི་ངོས་འཛིན་མི་མཐུན་པ། ཡོད་ཀྱང་རྒྱ་རྩིས་པའམ་ནག་རྩིས་པས། རྒྱལ་ཉ་ཧོར་ཟླ་བཅུ་གཉིས་པར་འདོད་དོ། །མྱ་ངན་འདས་པ་ཆུ་ལུག་དགུན་ར་བའི། གནམ་གང་ཡིན་པ་བློ་གྲོས་༼ཁྱུང་པོ་༽རྒྱལ་མཚན་བཞེད། ཀུན་གྲོལ་གྲགས་པའི་ཆུ་གླང་དགུན་ར་སྟེ། ལོ་མི་མཐུན་ཀྱང་ཟླ་ཚེས་མཐུན་པར་སྣང་། འདི་ལུགས་དགུན་ཟླ་ར་བ་ཞེས་པ་དེ། ཧོར་ཟླ་དགུ་པའི་སྟོང་ལ་བདག་གིས་འདོད།” ཞེས་བཞེད་པ་དང་། མདོ་ཁམས་ཀྱི་མཁས་པ་ལྕང་ལུང་སྤྲུལ་སྐུ་གཡུང་དྲུང་བསྟན་རྒྱལ་གྱིས་ཀྱང་དེ་བཞིན་དུ་བཤད་དེ། ༼བསྟན་འགྱུར། པོད། ༩༡ ལྷ་ས། སོག་སྡེ་སྤྲུལ་སྐུ་བསྟན་པའི་ཉི་མ། སྒྱུ་འཕྲུལ་དྲྭ་བ་གསས་མཁར་རིན་པོ་ཆེ་སྤྱི་སྤུངས་གསང་བ་ཐུགས་ཀྱི་བརྣག་པ་གཡུང་དྲུང་གསང་རྒྱུད་དྲུག་གི་དོན་གྱི་འགྲེལ་བ་ཡིད་བཞིན་གཏེར་མཛོད། ལྕང་ལུང་སྤྲུལ་སྐུ་གཡུང་དྲུང་བསྟན་རྒྱལ། ཤོག་ངོས། ༩༢༽ལས། “དང་པོ་སྐྱེ་བ་བཞེས་པའི་མཛད་པ་ནི། དགའ་ལྡན་ནས་གཟིགས་དགོངས་རྣམ་པ་བཅུས་རྟག་གཟིགས་འོལ་མོ་གླིང་། བར་པོ་སོ་བརྒྱད་དུ་དམུ་རིགས་རྒྱལ་པོའི་སྲས་སུ། ཤིང་ཕོ་བྱི་བའི་རྒྱལ་ཟླའི་ཉ་ལ་སྐུ་བལྟམས་ནས། གཞན་ལས་ཁྱད་པར་ཆེ་བའི་རྫུ་འཕྲུལ་བསྟན་པ་དང་།” ཞེས་གསུངས་སོ།།\nདེ་ལྟར་རྒྱལ་ཟླའི་ཉ་ལ་སྟོན་པ་གཤེན་རབ་སྐུ་བལྟམས་པའི་ཚུལ་ལོ་རྒྱུས་ཡུན་རིང་ཞིང་ཕུགས་བཙན་པ། བཀའ་ལུང་གི་རྒྱབ་ལྗོངས་རྡོ་རྗེའི་བྲག་ལྟ་བུ་ཞིག་ཡིན་པའི་ཚུལ་ཁོ་བོས་རིག་ཚོད་མཐོང་ཚོད་ཀྱི་ལུང་གཙོ་གནད་རྣམས་འདིར་དྲངས་ནས་བཤད་ཡོད། རྟ་པ་ཟླ་བ་སྟོན་པའི་འཁྲུངས་ཟླར་བཤད་པའི་ཚུལ་དུས་རབས་བཅུ་དགུ་ཚུན་ཆད་ནས་བྱུང་བ་ཞིག་ཡིན་པ་ལས་དེའི་སྔོན་དེ་འདྲའི་འདོད་ཚུལ་བཤད་པའི་ལོ་རྒྱུས་གང་ཡང་ད་བར་ཁོ་བོས་མཐོང་ཐོས་མ་བྱུང་། དུས་རབས་བཅུ་དགུའི་གོང་དུ་སྟོན་པའི་འཁྲུངས་ཟླ་རྒྱལ་ཟླ་བ་བཤད་པའི་ལོ་རྒྱུས་ལ་ཕྱིར་བལྟས་ཤིག་བྱས་པ་ཡིན་རྟ་ཟླར་སྟོན་པའི་འཁྲུངས་ཟླར་འདོད་ཚུལ་ཡོད་པའི་བཟོ་ཡང་རྩ་བ་ནས་བཤད་མེད་པས། དེ་ལ་བསམ་ནའང་སྐབས་དེ་ཤེད་དུ་རྟ་ཟླར་སྟོན་པ་སྐུ་འཁྲུངས་པར་བཤད་མཁན་མེད་པར་གསལ་པོ་རེད་སྙམ། གལ་སྲིད་སྐབས་དེར་ཡང་ད་ལྟ་ནང་བཞིན་སྟོན་པའི་འཁྲུངས་ཟླ་ལ་འདོད་ཚུལ་མི་འདྲ་བ་གཉིས་ཡོད་ན་ཁོང་རྣམ་པས་རང་ལུགས་བཤད་པའི་ཞོར་དུ་གཞན་དེ་ཡང་ལབ་གླེང་མི་ཡོང་བ་མི་སྲིད་པ་ལྟ་བུ་རེད། ཁ་ཅིག་གིས་སྐར་མའི་དམ་པ་རྒྱལ་གྱི་རུ་གོང་ཞེས་པ་དེ་སྐར་མ་རྒྱལ་རང་མ་ཡིན་པར་དེ་ལས་གཞན་པ་ཞིག་འདོད་ཚུལ་བཤད་པར་ཐོས་ཀྱང་དེ་ནི་དོན་སྙིང་ལྡན་པའི་བཀའ་མོལ་ཞིག་མིན་པ་ཧ་ཅང་གསལ་ཏེ། ༼ཀུན་འབུམ་ཁྲ་བོ། ཐེག་ཆེན་གཡུང་དྲུང་བོན་གྱི་བཀའ་འགྱུར། ཀུན་གྲོལ་ལྷ་སྲས་མི་ཕམ་རྣམ་རྒྱལ་གྱིས། བོད་ལྗོངས་བོད་ཡིག་དཔེ་རྙིང་དཔེ་སྐུན་ཁང་ནས་བསྐྲུན། སྤྱི་ལོ་༡༩༩༩ལོའི་ཟླ་བ་༡༡པར་དཔར་གཞི་དང་པོ་དཔར་ཐེངས་གཉིས་པ་བཏབ། པོད། ༡༦༧ ཤོག་ངོས། ༣༥༽ལས། “ལོ་ལ་དགོངས་པ་བྱི་བ་སྟེ། མཛད་པ་དྲུག་ཅུ་མཐར་ཕྱིན་འགྱུར། ཟླ་བ་དཔྱིད་ཟླ་ར་བའི། ཟླ་བཅས་བདུད་དཔུང་འདུལ་བར་བྱེད། སྐར་མའི་དམ་པ་རྒྱལ་གྱིས་ནི། བདུད་ལྔ་དབང་དུ་སྡུད་པར་ངེས།” ཞེས་དང་། ༼བསྟན་འབྱུང་རིག་པའི་ཤན་འབྱེད་ནོར་བུ་ཀེ་ཏ་ཀའི་དོ་ཤལ། མཛད་པ་པོ། དཔོན་སློབ་མཁས་གྲུབ་ལུང་རྟོགས་རྒྱ་མཚོ། (༡༨༧༩)ཝྰ་ན་གཡུང་དྲུང་བོན་གྱི་དགེ་སློབ་ཁང་ནས་པར་བསྐྲུན་ཞུས། ༢༠༠༨༽ལས། “དེ་ནས་ལོ་ཡི་རྒྱལ་པོ་ཤིང་ཕོ་བྱི་བ་ལ་དགོངས། ཟླ་བའི་རྒྱལ་པོ་དཔྱིད་ར་སྟག སྐར་མའི་དང་པོ་རྒྱལ། ཞག་གི་སྙིང་པོ་བཅོ་ལྔ། དུས་ཚོད་ཀྱི་དང་པོ་ནམ་ལངས་ལ་དགོངས་ཏེ།” ཞེས་པའི་ལུང་དེ་དག་ལ་དཔྱད་ན་སྐར་མ་རྒྱལ་རང་ལ་བཞེད་པ་མ་གཏོགས་གཞན་དག་གང་ཡང་མ་ཡིན་པར་གསལ་པོ་རེད། ༢༠༡༧/༢/༡༦-༡༧ཉིན་བྲིས།\n(སྤྱིའི་གཟིགས་གྲངས། 639 དེ་རིང་། 1)


བོད་ཀྱི་དཔེ་མཛོད་ཁང་། – Page 10\nརྒྱ་གར་གྱི་སྲིད་བློན་ཟུར་པ་སྐུ་ཞབས་ཨ་ཊལ་བྷི་ཧ་རི་ཝཇ་པེ་ཡཱི་མཆོག་དགོངས་པ་རྫོགས་པའི་ཡིད་སྐྱོའི་གནས་ཚུལ་ཐོན་པར་ཕྱི་ལོ་ ༢༠༡༨ ཟླ་ ༨ ཚེས་ ༡༧ ཉིན་བོད་ཀྱི་དཔེ་མཛོད་ཁང་གི་ལས་བྱེད་དང་སློབ་ཕྲུག་ཡོངས་ནས་མྱ་ངན་གུས་འདུད་ཆེད་སྨོན་ལམ་གསོལ་འདེབས་ཚུགས་པ།\nཕྱི་ལོ་ ༢༠༡༨ ཟླ་ ༨ ཚེས་ ༡༤ ཉིན་བོད་ཀྱི་དཔེ་མཛོད་ཁང་དུ་ཤེས་རིག་བཀའ་བློན་འབུམ་རམས་པ་པདྨ་དབྱངས་ཅན་མཆོག་དང་། འདི་གའི་ངེས་སྟོན་པ་དགེ་བཤེས་ལྷག་རྡོར་ལགས་དང་དྲུང་ཆེ་ངག་དབང་ཡེ་ཤེས་ལགས་བཅས་ནས་བོད་ཀྱི་དཔེ་མཛོད་ཁང་གིས་དཔར་སྐྲུན་ཟིན་པས་དཔེ་དེབ་གསར་པ་ལྔའི་དབུ་འབྱེད་གནང་ཡོད། བོད་ཀྱི་དཔེ་མཛོད་ཁང་གི་ངེས་སྟོན་པ་དགེ་བཤེས་ལྷག་རྡོར་ལགས་ཀྱིས་དཔེ་དེབ་དབུ་འབྱེད་མཛད་སྒོའི་སྐབས་གསུང་བཤད་གནང་བཞིན་པ། བོད་ཀྱི་དཔེ་མཛོད་ཁང་དུ་ཤེས་རིག་བཀའ་བློན་འབུམ་རམས་པ་པདྨ་དབྱངས་ཅན་མཆོག་དང་འདི་གའི་ངེས་སྟོན་པ་དགེ་བཤེས་ལྷག་རྡོར་ལགས། དེ་བཞིན་དྲུང་ཆེ་ངག་དབང་ཡེ་ཤེས་ལགས་བཅས་ནས་དཔེ་དེབ་དབུ་འབྱེད་གནང་བཞིན་པ། རང་གཞུང་ཤེས་རིག་བཀའ་བློན་འབུམ་རམས་པ་པདྨ་དབྱངས་ཅན་མཆོག འདི་གའི་ལོ་ཙཱ་བ་ཚེ་རིང་ནོར་བུ་ལགས་ནས་ ༸གོང་ས་༸སྐྱབས་མགོན་ཆེན་པོ་མཆོག་གིས་མཛད་པའི་གྲགས་ཅན་བཀའ་རྩོམ་ Towards A True Kinship of Faiths དོན་དམ་པའི་ཆོས་ལུགས་མཛའ་འབྲེལ་ཞེས་པའི་དཔེ་དེབ་འདི་བོད་སྐད་དུ་བསྒྱུར་ཡོད། དབུ་འབྱེད་མཛད་སྒོའི་སྐབས་དཔེ་དེབ་གསར་པ་རྣམས་གོང་ཁེ་པོའི་ཐོག་འཚོང་བཞིན་པ།\n༈ གཤམ་གསལ་དཔེ་དེབ་དེ་དག་བོད་ཀྱི་དཔེ་མཛོད་ཁང་གི་དཔེ་ཚོང་ཁང་ནས་མངགས་ཉོ་ཐུབ་ཀྱི་ཡོད་པས་དེ་ལུགས་དགོངས་འཇག་འཚལ། 1. ཤོ་རྩེད་དང་ཤོ་བཤད། 2. དོན་དམ་པའི་ཆོས་ལུགས་མཛའ་འབྲེལ། 3. དབུས་གཙང་སྡེ་གཟར་དང་འབྲེལ་བའི་དོན་གནད་ཁག་གཅིག་ལ་བསྐྱར་ཞིབ། 4. སུམྦྷ་ཆོས་འབྱུང། 5. An Early History of the Mon Region (India) and its Relationship with Tibet and Bhutan ཤོ་རྩེད་དང་ཤོ་བཤད། དོན་དམ་པའི་ཆོས་ལུགས་མཛའ་འབྲེལ། དབུས་གཙང་སྡེ་གཟར་དང་འབྲེལ་བའི་དོན་གནད་ཁག་གཅིག་ལ་བསྐྱར་ཞིབ། སུམྦྷ་ཆོས་འབྱུང། An Early History of the Mon Region (India) and its Relationship with Tibet and Bhutan\nPage 10 of 23དང་པོ།...89101112»20...མཐའ་མ།